Gargantua

de

François Rabelais

Index des personnes

: Hypothétique
: Fictif
: Mythique
: Réel

[I-Q]     [R-Z]

  abbedeturpenayabbaye

  Absalom

  Acamas

  Achille

  Adonis

  Adrastee

  Aemilius Macer

  Alain de Lille Lefranc, OC, 1912, t.1, p.141, note 14

  Alcibiade

  Alcmène

  Alcofribas Nasier Pseudonyme anagrammatique de François Rabelais

  Alexandre "Alexandre" : Gargantua 1542, Fu. 139v. Philippe de Ravastin  Google Livres "Alexandre" : Pantagruel, 1542, [42v], Alessandro Tartagni  Google Livres

  Alexandre VI Gargantua, Fu.55 et Pantagruel, Fu 151: "le pape Alexandre"

  Alexandre d'Aphrodise

  Alexandre le Grand

  Jacques Almain Doute : allemand ? Hypothèse Jacques Almain :  Google Livres

  alpharbal

  Anagnostes Hypothèse Pierre Duchâtel  Google Livres

  André Jean Lascaris

  Angelo Poliziano

  Angest Renverrait à Jerome le Hangest :  Google Livres

  Antoine de la Garde  Google Livres

  Antoine le grand

  Apollon Klaros et Cynthus : villes

  Argos Panoptes

  Aristote

  Athenee

  Aulus Gellius

  Avicenne

  aymon

  Babin Hypothèse Philibert Babou  Google Livres

  Bacchus

  Barberousse Khayr ad-Din Barberousse http://fr.wikipedia.org/wiki/Khayr_ad-Din_Barberousse  Google Livres

  Bartole

  Basdefesses

  Baudet Lefranc, OC, 1922, t.1, p.178, note 35

  Benoît de Nursie

  Billonio Hypothèse Jean de Builhon  Google Livres

  Bon Jean  Google Livres

  brelingandus

  Briaree

  Castor

  Cecias

  Censorinus

  Claude Chappuys

  Chilon

  Chironacte

  Chrodegang de Metz Autre Hypothèse : Chrodegang de Séez

  Claude de Besançon

  claudedeshautsbarrois

  Claudius Aelianus

  Claude Galien

  Clodoald

  Pompée

  croquemouche

  Cuthbert Tunstall

  David d'Israel

  de Gourville Lefranc, OC, T1 1912, p.213, note 235

  Democrite

  Demosthene

  Denys l'ancien

  diagorasderodhes

  Dieu Gargantua, 1542, Lyon, "Dé" : Lefranc, OC, T2 1912, p.249, note 49

  Diomède de Thrace

  Echephron Inspiré en partie par le Cineas de Plutarque

  Engoulevent Une hypothèse Pierre Engoulevent:  Google Livres

  Eudémon

  Eustatie Commentateur de Plutarque.  Google Livres

  Évrard de Béthune

  Fasquin

  Fessepinte

  Flavius Claudius Julianus

  Menuail

  Fournillier

  François de Grandmont  Google Livres

  Francois Juste

  Francrepas

  Fripesauce

  Frogier Renverrait peut-être à un Jacques Frogier ou Forgier (mais les dates d'activité à l'abbaye de Seuilly ne correspondent pas) G.Defaux confirme qu'il est lié à un Forgier connu de Rabelais (Auteur, Lecteur, Altior Sensus, 1997, p.358) Cf. notes édition Boulenger (1955) et article François Audiger, Les Heros de Rabelais (1886)

  Galehaut personnage du roman Lancelot du Lac

  Gargamelle

  Gargantua Nom issu des traditions populaires. la Pléiade Rabelais - ?uvres complètes (1955), page 25, note

  George de Lydda

  Saint Gildas

  Giovanni Pontano

  Gorgias

  gouguet

  Grandgousier Renverrait à Antoine Rabelais

  Gratelles

  Grippe pinault surnom ? Renverrait à Grippepineau  Google Livres

  Guillaume d'Ockham  Google Livres

  Guillot

  gymnaste

  Hans Carvel Episode tiré de Poggio, où ce personnage est nommé par son vrai nom, à savoir Francesco Filelfo http://www.artandpopularculture.com/Visio_Francisci_Philelphi  Google Livres

  Hastiveau Renverrait Bonnivet  Google Livres

  Hautechaussade

  Héliodore d'Emèse

  Héraclite d'Ephèse

  Hercule

  Hésiode

  hippocrate

  Homère

  Horace

  Horapollon

  Hoschepot

  Huguccio de Pise  Google Livres

  Hurtebise  Google Livres

[A-H]     [R-Z]

  Ida

  Ithybole

  Jacob d'Israel

  Jacques Coeur

  Jacques de Zébédée

  Jacques du Fou Lefranc, OC, T1 1912, p.213, note 234

  Janot

  Janotus de Bragmardo Hypothèses Jean Bricot et Robert Cenalis :  Google Livres

  Jean Audeau

  Jean d'Ecosse

  Jean de Montlaur N. de Montlaur selon le Duchat. Mais seul Jean de Montlaur correspond en terme d'époque  Google Livres

  jeandesentommeures

  jeandesentommeures

  jeandesentommeurs

  Jean de Talleyrand  Google Livres

  Jean de Zébédée

  Jean le veau Lefranc, OR, 1922, t3 p.141 note 68

  Jean Thenaud  Google Livres

  Jean Denyau

  Jesus Christ

  Joaninus de Barranco Hypothèse Jean Bricot :  Google Livres

  jobelinbride

  jobelinbride

  Jousse Bandouille Hypothèse Matthieu Bandelle  Google Livres

  Jules Cesar

  Julia Caesaris filia

  Julius Pollux

  Junon

  Jupiter

  Lasdaller

  Laurent Valla  Google Livres

  Leda

  Louis de Brézé  Google Livres Autre piste : François de Fayolles  Google Livres Selon Lefranc, de Maulevrier serait Michel de Balland

  Lucius Annaeus Cornutus  Google Livres

  Mace Pelosse Renvoie à René Macé  Google Livres

  Macrobe

  Malcon Peut-être nom lié au Roi d'Ecosse Macolm IV ou à Saint Malch  Google Livres

  Marcus Aemilius Lepidus Porcina

  Marcus Furius Camillus

  Marcus Juventius Thalna

  Marcus Licinius Crassus

  Caton le Censeur

  Ciceron

  Varron

  Verrius Flacus

  Marie de Nazareth

  Marinos de Néapolis  Google Livres

  Marquet G.Defaux confirme qu'il est lié à un Marquet connu de Rabelais (Auteur, Lecteur, Altior Sensus, 1997, p.358).

  Marsyas

  Maugis Enchanteur présent dans l'ouvrage "Renault de Montauban"

  Maurus Servius Honoratus Lefranc, OC, 1922, Vol1, p.42 note 39

  Merdaille

  Merlin

  Micquel

  Milon de Crotone

  Minerve

  Minos

  Moïse

  Morpiaille

  mouillevent

  Nausiclete

  Nechepso

  Neptune

  Nicandre de Colophon

  Nicolas Herberay des Essarts  Google Livres

  Nicolas Léonicène  Google Livres Autre piste : Nicholas Leonicus Thomaeus http://en.wikipedia.org/wiki/Nicholas_Leonicus_Thomaeus

  Noe

  Octave Auguste

  Oppien de Syrie

  Ovide

  de Painensac  Google Livres

  Pantagruel

  Pathelin

  Patrick d'Irlande

  Paul de Tarse

  Pedanius Dioscoride

  Penthésilée

  Périclès

  Pérusse des Cars Gauthier de Pérusse d'Escars ou Jean de Quelen selon le Duchat. Plutôt François de Pérusse d'Escars (mort en 1550) ?

  Philebe

  Philemon

  Philippe II de Macédoine

  Philippe des Marais Renverrait à Georges d'Amboise

  Philippidès

  Philistion de Magnésie

  Philotomie Hypothèse chevalier Bayard  Google Livres

  Phrontiste

  Picrochole Inspiré de Gaucher de Sainthe Marthe et Charles Quint. Voire Noël Béda, (Larmat J., Picrochole est-il Noël Béda ?, Etudes Rabelaisiennes T8, 1969)

  Pierre du Bois  Google Livres

  Pilleverjus

  Pillot

  Platon

  Plaute

  Pline

  Plutarque

  Poliphile

  Pollux

  Polybe

  Polycrate Confusion avec Polycrite :  Google Livres

  Ponocrates

  Heraclide le Pontique

  Populie

  Porphyre de Tyr

  Pracontal

  Prelinguand

  Proclos

  Proserpine

  Pseudo-Orphée

  Quintus Ennius

[A-H]     [I-Q]

  Racquedenare

  Raphael

  Renaud Belin Selon le Duchat, nom tiré d'une ronde du romancero de Champagne  Google Livres

  Rene du Puy Lefranc,Oeuvres de François Rabelais, Champion, 1913, t.2, p.336, note 54

  Rhéa

  Rhizotome Hypothèses Leonhart Fuchs, Jacques Daléchamps, Conrad Gessner  Google Livres

  Rocquetaillade plusieurs pistes : cardinal de Rochetaillé, Jean de la Roquetaillade  Google Livres

  sainctcosme

  Saint Cosme  Google Livres

  sainte Barbe

  sainte Nitouche

  Saint Eutrope de Saintes

  Saint Genou

  saintjacquesdecompostelle

  Saint Martin de Tours

  Saint Matthieu

  Saint Mexme de Chinon

  Saint Ninian

  Salomon

  Samson

  Sardanapale

  Scipion Nasica

  Sebaste  Google Livres

  Sénèque

  Silene

  Socrate

  Songecreux personnage-auteur d'un almanach :  Google Livres

  Sophocle

  Sophrone

  Spadassin

  Strabon

  Taponnus Renvoie à Giovanni Pontano  Google Livres

  Thémistocle

  Theodore Gargantua 1542, Fu. 62v. Hypothèses Bertaud, augustin/ Théodore, médecin/Jean Fernel :  Google Livres  Google Livres

  Théophraste

  Thimothée de Milet

  Thomas Becket

  Thubal Holoferne Renvoie peut-être à Balthazar de Castillon et/ou Holoferne et/ou Jacques Colin d'Auxerre  Google Livres

  Tiberius Sempronius Gracchus

  Tiravant

  Tite Live

  Tobie

  Tolmere Hypothèse Chevalier Bayard  Google Livres

  Toucquedillon

  Tournemoule

  Trepelu

  Tripet

  Trop-diteux

  Typhon

  Ulrich Gallet G.Defaux confirme qu'il est lié à un Gallet connu de Rabelais (Auteur, Lecteur, Altior Sensus, 1997, p.358) : Jean Gallet, collègue d'Antoine Rabelais. Selon M. Screech, renverrait

  Ulysse

  Verrenet

  Virgile

  Xénophon

  Xerxès 1er

Index des lieux

: Hypothétique
: Fictif
: Mythique
: Réel

[I-Q]     [R-Z]

  Afrique  Geonames

  Col Agnel  Geonames

  Albe-la-Longue  Geonames

  Alger  Geonames

  Ancenis  Geonames

  Angleterre  Geonames

  Angoumois  Geonames

  Antalya  Geonames

  Anticyre  Geonames

  Apulie  Geonames

  Arabie  Geonames

  L'Arceau Galeau  Geonames

  Argy  Geonames

  Arménie  Geonames

  Artois  Geonames

  Asie mineure  Geonames

  Augsbourg  Geonames

  Aunis  Geonames

  Autriche  Geonames

  Babylone  Geonames

  Chateau de Baschet  Geonames

  Baviere  Geonames

  Bayonne  Geonames

  Beauce  Geonames

  Berry  Geonames

  Bessé  Geonames

  Beuxes  Geonames

  Bigorre  Geonames

  Bizerte  Geonames

  Boheme  Geonames

  Bois des trots  Geonames

  bois de Vede  Geonames

  Chateau de Bonnivet  Geonames

  Bordeaux  Geonames

  Boulogne  Geonames

  Bourg-en-Bresse  Geonames

  Bourgueil  Geonames

  abbaye de Bourgueil  Geonames

  Brabant  Geonames

  Bréhémont  Geonames

  Brenne  Geonames

  Bretagne  Geonames

  Brie  Geonames

  Brisepaille  Geonames

  Camp de Bruslevieille  Geonames

  Bulgarie  Geonames

  Bythinie  Geonames

  Cadouin  Geonames

  Cahors  Geonames

  Calabre  Geonames

  Canarre  Geonames

  Candes Saint Martin  Geonames

  Canne della Battaglia  Geonames

  Caramanie  Geonames

  Carie  Geonames

  Carthage  Geonames

  Castamena  Geonames

  Cauzac  Geonames

  Chambéry  Geonames

  Chateau de Chambord  Geonames

  Champagne  Geonames

  Chateau de Chantilly  Geonames

  Charenton-le-Pont  Geonames

  Chateau de Grangousier  Geonames

  Chateau du Gué de Vede  Geonames

  Chatellerault  Geonames

  Chauny  Geonames

  Chavigny-en-vallée  Geonames

  Chinon  Geonames

  Chouzé-sur-Loire  Geonames

  Chypre  Geonames

  Cilicie  Geonames

  cimetière des Innocents  Geonames

  Cinais  Geonames

  abbaye de Citeaux  Geonames

  claudedebesancon

  Constantinople  Geonames

  Cornouaille  Geonames

  Corse  Geonames

  Coudray Montpensier  Geonames

  Chateau de Coulaine  Geonames

  Cravant-les-Coteaux  Geonames

  Crete  Geonames

  Cunault  Geonames

  Cyclades  Geonames

  Cyrène  Geonames

  Danemark  Geonames

  Delphes  Geonames

  Détroit de Gibraltar  Geonames

  dive

  Ecosse  Geonames

  Egypte  Geonames

  Elysée

  Espagne  Geonames

  Estonie  Geonames

  Mont Etna  Geonames

  Euphrate  Geonames

  Faubourg Saint Jacques  Geonames

  Faye la Vineuse  Geonames

  fayelavineusemonjau

  Fécamp  Geonames

  Ferrare  Geonames

  Flandres  Geonames

  Florence  Geonames

  Fontarrabie  Geonames

  Forêt de Chinon  Geonames

  France  Geonames

  Francfort  Geonames

  Galice  Geonames

  Gascogne  Geonames

  Gaule Narbonnaise  Geonames

  Gênes  Geonames

  Gentilly  Geonames

  Gibraltar  Geonames

  Gothie occidentale  Geonames

  Grand Carroi  Geonames

  Grand Nesle  Geonames

  Gravot  Geonames

  Grèce  Geonames

  Groënland  Geonames

  Gué de Vede  Geonames

  Hainaut  Geonames

  Haut Barrois  Geonames

  Hippone  Geonames

  Hispaniola  Geonames

  Hollande  Geonames

  Hongrie  Geonames

  Huismes  Geonames

  Hyrcanie  Geonames

[A-H]     [R-Z]

  îles armoriques  Geonames

  îles Baléares  Geonames

  îles de Canarre  Geonames

  Inde  Geonames

  Irlande  Geonames

  Ischia  Geonames

  Italie  Geonames

  Jaffa  Geonames

  Jardin des Oliviers  Geonames

  Javrezac  Geonames

  Jerusalem  Geonames

  La Baumette  Geonames

  labellonniere

  la Deviniere  Geonames

  La Isabella  Geonames

  la Mecque  Geonames

  Langeais  Geonames

  Languedoc  Geonames

  Lannes  Geonames

  La Pommardière  Geonames

  La Roche-Clermault  Geonames

  La Saulaie  Geonames

  Las Perlas  Geonames

  La Vauguyon  Geonames

  Chateau de la villaumaire  Geonames

  Le Croulay  Geonames

  Le Mans  Geonames

  Lenou  Geonames

  Chateau du Rivau  Geonames

  Lerné  Geonames

  Les Bourdes  Geonames

  Les coudreaux  Geonames

  Les Sables-d'Olonne  Geonames

  Port des Sables-d'Olonne  Geonames

  Libye  Geonames

  Ligré  Geonames

  L'Île-Bouchard  Geonames

  Lisbonne  Geonames

  Lituanie  Geonames

   Logroño  Geonames

  Loire  Geonames

  L'Olive  Geonames

  Lombardie  Geonames

  Londres  Geonames

  Longaulnay  Geonames

  Lorraine  Geonames

  Loudun  Geonames

  Loudunois  Geonames

  Lübeck  Geonames

  Lucques  Geonames

  Luga  Geonames

  Luxembourg  Geonames

  Lycie  Geonames

  Lydie  Geonames

  Lyon  Geonames

  Macédoine  Geonames

  Majorque  Geonames

  Maladrerie de Saint-Lazare  Geonames

  Malindi  Geonames

  Malte  Geonames

  Maulevrier  Geonames

  Mayence  Geonames

  Médoc  Geonames

  Melun  Geonames

  Mer Baltique  Geonames

  mer Caspienne  Geonames

  mer Liguistique  Geonames

  mer Méditerranée  Geonames

  mer Picrocholine  Geonames

  mer de Syrie  Geonames

  Mésopotamie  Geonames

  Minorque  Geonames

  Mirebalais  Geonames

  Collège de Montaigu  Geonames

  Montmartre  Geonames

  Mont des Oliviers  Geonames

  Montrouge  Geonames

  mont Sinaï  Geonames

  Montsoreau  Geonames

  Moravie  Geonames

  Mysie  Geonames

  Nantes  Geonames

  Naples  Geonames

  Narcay  Geonames

  Nil  Geonames

  Vallée des Noirettes  Geonames

  Normandie  Geonames

  Norvège  Geonames

  Notre-dame de Bonnes nouvelles  Geonames

  Notre-dame de Lorette  Geonames

  Notre-dame de Paris  Geonames

  Numidie  Geonames

  Océan arctique  Geonames

  Onzay  Geonames

  Orcades  Geonames

  Orléans  Geonames

  Palestine  Geonames

  Palluau-sur-Indre  Geonames

  Pamparigouste

  Pamphylie  Geonames

  Panzoult  Geonames

  Parilly  Geonames

  Paris  Geonames

  Parthenay  Geonames

  Pavie  Geonames

  Peloponnèse  Geonames

  Périgord  Geonames

  Petites Antilles  Geonames

  Peu-Girard  Geonames

  Phison

  Phrygie  Geonames

  Picardie  Geonames

  Pile de Cinq-Mars  Geonames

  Pologne  Geonames

  Prieuré du Pommier-Aigre  Geonames

  Pont-de-Clan  Geonames

  Pontille  Geonames

  Pont de la Nonnain  Geonames

  Porte Saint-Victor  Geonames

  Le Port Huault  Geonames

  Portugal  Geonames

  Pressoir-Billard  Geonames

  Provence  Geonames

  Prusse  Geonames

  Quinquenais  Geonames

[A-H]     [I-Q]

  le Raineau  Geonames

  Rhin  Geonames

  Rhodes  Geonames

  Riga  Geonames

  Rivière  Geonames

  Prieuré des Roches-Saint-Paul  Geonames

  Rome  Geonames

  Rouergue  Geonames

  Russie  Geonames

  sainctjeandangery

  Saint-Cloud  Geonames

  Saint-Aubin-du-Cormier  Geonames

  Saintes  Geonames

  Saint Eutrope de Saintes  Geonames

  Saint-Genou  Geonames

  Saint-Hilaire-Saint-Florent  Geonames

  Saint Jean de Luz  Geonames

  Saint-Louand  Geonames

  Basilique Saint-Martin d'Ainay  Geonames

  Basilique Saint Martin de Candes  Geonames

  Saint Mexme de Chinon  Geonames

  Saintonge  Geonames

  Saint-Sebastien-sur-Loire  Geonames

  Samarcande  Geonames

  Sardaigne  Geonames

  Sardes  Geonames

  Sarmatie  Geonames

  Savoie  Geonames

  Scythie  Geonames

  Sebasté  Geonames

  Segelmesse  Geonames

  Seine  Geonames

  Seuilly  Geonames

  Sicile  Geonames

  Siloe  Geonames

  Tour de Siloe  Geonames

  Souabe  Geonames

  Soudan  Geonames

  Styrie  Geonames

  Suède  Geonames

  Suisse  Geonames

  Syrie  Geonames

  Talmondais  Geonames

  Temple de Salomon  Geonames

  abbaye de Thélème  Geonames

  Tigre  Geonames

  Touraine  Geonames

  Transylvanie  Geonames

  Trébizonde  Geonames

  Troie  Geonames

  Tunisie  Geonames

  abbaye de Turpenay  Geonames

  Turquie  Geonames

  Ussé  Geonames

  Valachie  Geonames

  Val-de-Vire  Geonames

  Vanves  Geonames

  Varennes-sur-Loire  Geonames

  Vau Breton  Geonames

  Vaugaudry  Geonames

  Vede  Geonames

  Veron  Geonames

  Vienne (Dauphiné)  Geonames

  Vienne (Rivière)  Geonames

  Vieux Marché de Chinon  Geonames

  Villebernin  Geonames

  Villegongis  Geonames

  Vire  Geonames

  Vivarais  Geonames

  Wurtemberg  Geonames

  Zélande  Geonames

[1v]

Aux Lecteurs.

Amis lecteurs qui ce livre lisez,
Despouillez vous de toute affection,
Et le lisant ne vous scandalisez.
Il ne contien mal ne infection.
Vray est qu'icy peu de perfection
Vous apprendrez, si non en cas de rire:
Aultre argument ne peut mon cueur elire.
Voyant le dueil, qui vous mine et consomme
Mieulx est de ris que de larmes escripre.
Pource que rire est le propre de l'homme.

Fu.2.

Prologe de L'auteur.

BEuveurs tresillustres, et vous
Verolez tresprecieux (car a vous
non a aultres sont dediez mes escriptz)
Alcibiades ou dialoge de Platon,
intitule, Le bancquet, louant son
precepteur Socrates, sans controverse
prince des philosophes: entre aultres
parolles le dict estre semblable es Silenes.
Silenes estoient jadis petites boites
telles que voyons de present es bouticques
des apothecaires pinctes au dessus de
figures joyeuses et frivoles, comme de
Harpies, Satyres, oysons bridez, lievres
cornuz, canes bastees, boucqs volans,

[2v]
cerfz limonniers, et aultres telles pinctures
contrefaictes a plaisir pour exciter
le monde a rire, Quel fut Silene maistre
du bon Bacchus: mais au dedans l'on
reservoit les fines drogues, comme Baulme,
Ambre gris, Amomon, Musc, zivette,
pierreries: et aultres choses precieuses.
Tel disoit estre Socrates: par ce
que le voyans au dehors, et l'estimans
par l'exteriore apparence, n'en eussiez
donne un coupeau d'oignon: tant laid il
estoit de corps et ridicule en son maintien,
le nez pointu, le reguard d'un taureau:
le visaige d'un fol: simple en meurs
rustiq en vestimens, pauvre de fortune,
infortune en femmes, inepte a tous offices
de la republique, tousjours riant,
tousjours beuvant d'autant a un chascun,
tousjours se guabelant, tousjours
dissimulant son divin scavoir, Mais
ouvrans ceste boyte: eussiez au dedans
trouve une celeste et impreciable drogue
entendement plus que humain, vertus
merveilleuse, couraige invincible, sobresse

Fu.3.
non pareille, contentement certain,
asseurance parfaicte, deprisement
incroyable de tout ce pourquoy les humains
tant veiglent, courent, travaillent
navigent et bataillent.

A quel propos, en vostre advis, tend
ce prelude, et coup d'essay? Par autant
que vous mes bons disciples, et quelques
aultres foulz de sejour lisans les joyeux
tiltres d'aulcuns livres de nostre invention
comme Gargantua, Pantagruel, Fessepinte,
La dignite des braguettes, Des
poys au lard cum commento etc. jugez trop
facillement ne estre au dedans traicte que
mocqueries, folateries, et menteries joyeuses:
veu que l'ensigne exteriore (c'est le tiltre)
sans plus avant enquerir, est communement
receue a derision et gaudisserie.
Mais par telle legierete ne convient estimer
les oeuvres des humains. Car
vous mesmes dictes, que l'habit ne faict
poinct le moine: et tel est vestu d'habit
monachal, qui au dedans n'est rien moins
que moyne: et tel est vestu de cappe hespanole,

[3v]
qui en son couraige nullement
affiert a hespane, C'est pourquoy fault
ouvrir le livre: et soigneusement peser ce
que y est deduict. Lors congnoistrez que la
drogue dedans contenue est bien d'aultre
valeur, que ne promettoit la boite. C'est a
dire que les matieres icy traictees ne
sont tant folastres, comme le tiltre au
dessus pretendoit.

Et pose le cas, qu'au sens literal vous
trouvez matieres assez joyeuses et bien
correspondentes au nom, toutesfois pas
demourer la ne fault, comme au chant des
Sirenes: ains a plus hault sens interpreter
ce que par adventure cuidiez dict
en gayete de cueur.

Crochetastes vous oncques bouteilles?
Caisgne. Reduisez a memoire la
contenence qu'aviez. Mais veistes vous
oncques chien rencontrant quelque os
medulare? C'est comme dict Platon. lib.
ij. de rep. la beste du monde plus philosophe.
Si veu l'avez: vous avez peu noter
de quelle devotion il le guette: de quel

Fu.4.
soing il le guarde: de quel ferveur il le
tient, de quelle prudence il l'entomme: de
quelle affection il le brise: et de quelle diligence
il le sugce: Qui le induict a ce
faire? Quel est l'espoir de son estude? quel
bien pretend il? Rien plus q'un peu de
mouelle. Vray est que ce peu, plus est
delicieux que le beaucoup de toutes aultres:
pource que la mouelle est aliment elaboure
a perfection de nature, comme dict
Galen. iij. facu. natural. et. xj. de usu parti.

A l'exemple d'icelluy vous convient estre
saiges pour fleurer, sentir, et estimer ces
beaulx livres de haulte gresse, legiers
au prochaz: et hardiz a la rencontre. Puis
par curieuse lecon, et meditation frequente
rompre l'os, et sugcer la sustantificque
mouelle. C'est a dire: ce que j'entends par
ces symboles Pythagoricques avecques
espoir certain d'estre faictz escors et preux
a ladicte lecture. Car en icelle bien aultre
goust trouverez, et doctrine plus absconce,
laquelle vous revelera de treshaultz
sacremens et mysteres horrificques, tant en

[4v]
ce que concerne nostre religion, que aussi
l'estat politicq et vie oeconomicque.

Croiez vous en vostre foy qu'oncques
Homere escrivent L'iliade et Odyssee,
pensast es allegories, lesquelles de luy
ont calfrete Plutarche, Heraclides
Ponticq, Eustatie, Phornute: et ce que
d'iceulx Politian a desrobe? Si le croiez:
vous n'approchez ne de pieds ne de
mains a mon opinion: qui decrete icelles
aussi peu avoir este songees d'Homere,
que d'Ovide en ses Metamorphoses,
les sacremens de l'evangile: lesquelz
un frere Lubin vray croquelardon s'est
efforce demonstrer, si d'adventure il rencontroit
gens aussi folz que luy: et (comme
dict le proverbe) couvercle digne
du chaudron.

Si ne le croiez: quelle cause est, pour
quoy autant n'en ferez de ces joyeuses
et nouvelles chronicques? Combien
que les dictant n'y pensasse en plus que
vous qui paradventure beviez comme
moy. Car a la composition de ce livre

Fu.5.
seigneurial, je ne perdiz ne emploiay
oncques plus ny aultre temps, que celluy
qui estoit estably a prendre ma refection
corporelle: scavoir est, beuvant
et mangeant. Aussi est cela juste heure,
d'escrire ces haultes matieres et sciences
profundes. Comme bien faire scavoit
Homere paragon de tous Philologes,
et Ennie pere des poetes latins,
ainsi que tesmoigne Horace, quoy q'un
malautru ait dict, que ses carmes sentoyent
plus le vin que l'huile.

Autant en dict un Tirelupin de mes
livres, mais bren pour luy. L'odeur du
vin o combien plus est friant, riant,
priant, plus celeste, et delicieux que d'huille?
Et prendray autant a gloire qu'on
die de moy, que plus en vin aye despendu
que en huyle, que fist Demosthenes,
quand de luy on disoit, que plus en huyle
que en vin despendoit. A moy n'est que
honneur et gloire, d'estre dict et repute
bon gaultier et bon compaignon: et en ce
nom suis bien venu en toutes bonnes

[5v]
compaignies de Pantagruelistes: a
Demosthenes fut reproche par un chagrin
que ses oraisons sentoient comme
la serpilliere d'un ord et sale huillier.
Pourtant interpretez tous mes faictz
et mes dictz en la perfectissime partie,
ayez en reverence le cerveau caseiforme
qui vous paist de ces belles billes vezees,
et a vostre povoir tenez moy tousjours
joyeux.

Or esbaudissez vous mes amours, et
guayement lisez le reste tout a l'aise du
corps, et au profit des reins. Mais escoutez
vietz d'azes, que le maulubec vous
trousque: vous soubvienne de boyre a
my pour la pareille: et je vous plegeray
tout ares metys.

De la genealogie et antiquite de Gargantua. Chap j.

JE vous remectz a la grande
chronicque Pantagrueline re
congnoistre la genealogie et
antiquite dont nous est venu

Fu.6.
Gargantua, En icelle vous entendrez
plus au long comment les Geands nasquirent
en ce monde: et comment d'iceulx
par lignes directes yssit Gargantua pere
de Pantagruel: et ne vous faschera,
si pour le present je m'en deporte. Combien
que la chose soit telle, que tant plus
seroit remembree, tant plus elle plairoit
a voz seigneuries comme vous avez l'autorite
de Platon in Philebo et Gorgias ,
et de Flacce, qui dict estre aulcuns propos
telz que ceulx cy sans doubte, qui
plus sont delectables, quand plus souvent
sont redictz.

Pleust a dieu q'un chascun sceust
aussi certainement sa genealogie, depuis
l'arche de Noe jusques a cest eage. Je
pense que plusieurs sont aujourdhuy
empereurs, Roys, ducz, princes, et Papes,
en la terre, lesquelz sont descenduz
de quelques porteurs de rogatons et de
coustretz. Comme au rebours plusieurs
sont gueux de l'hostiaire, souffreteux, et
miserables: lesquelz sont descenduz de

[6v]
sang et ligne de grandz roys et empereurs
Attendu l'admirable transport des regnes
et empires.

Des Assyriens es Medes.

Des Medes es Perses.

Des Perses es Macedones.

Des Macedones es Romains.

Des Romains es Grecz.

Des Grecz es Francoys.

Et pour vous donner a entendre de moy
qui parle, je cuyde que soye descendu de
quelque riche roy ou prince au temps jadis.
Car oncques ne veistes homme, qui
eust plus grande affection d'estre roy et
riche que moy: affin de faire grand chere:
pas ne travailler, poinct ne me soucier,
et bien enrichir mes amys et tous gens
de bien et de scavoir. Mais en ce je me
reconforte, que en l'aultre monde je le seray:
voyre plus grand que de present ne
l'auseroye soubhaitter. Vous en telle ou
meilleure pensee reconfortez vostre malheur,
et beuvez fraiz si faire se peut.

Retournant a noz moutons je vous

Fu.7.
dictz que par don souverain des cieulx
nous a este reservee l'antiquité et genealogie
de Gargantua, plus entiere que
nulle aultre, Exceptez celle du messias,
dont je ne parle, car il ne me appartient,
aussi les diables (ce sont les calumniateurs
et caffars) se y opposent. Et fut
trouvee par Jean Audeau , en un pré qu'il
avoit pres l'arceau gualeau au dessoubz
de L'olive, tirant a Narsay. Duquel
faisant lever les fossez, toucherent les
piocheurs de leurs marres, un grand
tombeau de bronze long sans mesure:
car oncques n'en trouverent le bout, par
ce qu'il entroit trop avant les excluses
de Vienne. Icelluy ouvrans en certain
lieu signé au dessus d'un goubelet, a l'entour
duquel estoit escript en lettres Ethrusques,
Hic bibitur, trouverent neuf flaccons
en tel ordre qu'on assiet les quilles
en Guascoigne. Des quelz celluy qui
au mylieu estoit, couvroit un gros, gras
grand, gris, joly, petit, moisy, livret, plus
mais non mieulx sentent que roses.

[7v]

En icelluy fut ladicte genealogie trouvee
escripte au long, de lettres cancelleresques,
non en papier, non en parchemin,
non en cere: mais en escorce D'ulmeau,
tant toutesfoys usees par vetusté,
qu'a poine en povoit on troys recongnoistre
de ranc.

Je (combien que indigne) y fuz appelle:
et a grand renfort de bezicles practicant
l'art dont on peut lire lettres non
apparentes, comme enseigne Aristoteles,
la translatay, ainsi que veoir pourrez
en Pantagruelisant, c'est a dire, beuvans
a gre, et lisans les gestes horrificques de
Pantagruel. A la fin du livre estoit un
petit traicte intitule, Les Fanfreluches
antidotees. Les ratz et blattes ou (affin
que je ne mente) aultres malignes bestes
avoient brousté le commencement, le
reste j'ay cy dessoubz adjouste, par reverence
de l'antiquaille.

Les Fanfreluches antidotees trouvees en un monument antique, Chapitre. ij.

Fu.8.

a i? enu le grand dompteur des Cimbres
v sant par l'aer, de peur de la rousee,
‘ sa venue on a remply les Timbres
a ' beure fraiz, tombant par une honsee
= uquel quand fut la grand mere arrousee
Cria tout hault, hers par grace pesche le.
Car sa barbe est pres que toute embousee
Ou pour le moins, tenez luy une eschelle.

Aulcuns disoient que leicher sa pantoufle
Estoit meilleur que guaigner les pardons:
Mais il survint un affecte marroufle,
Sorti du creux ou l'on pesche aux gardons
Qui dict, messieurs pour dieu nous engardons
L'anguille y est, et en cest estau musse.
La trouverez (si de pres regardons)
Une grand tare, au fond de son aumusse.

Quand fut au poinct de lire le chapitre,
On n'y trouva que les cornes d'un veau.
Je (disoit il) sens le fond de ma mitre
Si froid, que autour me morfond le cerveau
On l'eschaufa d'un parfunct de naveau
Et fut content de soy tenir es atres,
Pourveu qu'on feist un limonnier noveau

[8v]
A tant de gens qui sont acariatres.

Leur propos fut du trou de sainct patrice
De Gilbathar, et de mille aultres trous:
S'on les pourroit reduire a cicatrice,
Par tel moien, que plus n'eussent la tous
Veu qu'il sembloit impertinent a tous:
Les veoir ainsi a chascun vent baisler.
Si d'aventure ilz estoient a poinct clous,
On les pourroit pour houstage bailler

En cest arrest le courbeau fut pelé
Par Hercules: qui venoit de Libye,
Quoy? Dist Minos, que n'y suis je appelle
Excepté moy tout le monde on convie.
Et puis l'on veult que passe mon envie,
A les fournir d'huytres et de grenoilles
Je donne au diable en quas que de ma vie
Preigne a mercy leur vente de quenoilles.

Pour les matter survint. Q. B. qui clope
Au sauconduit des mistes Sansonnetz.
Le tamiseur, cousin du grand Cyclope,
Les massacra. Chascun mousche son nez
En ce gueret peu de bougrins sont nez,

Fu.9.
Qu'on n'ait berné sus le moulin a tan.
Courrez y tous: et a l'arme sonnez.
Plus y aurez, que n'y eustes antan.

Bien peu apres, l'oyseau de Jupiter
Delibera pariser pour le pire.
Mais les voyant tant fort se despiter:
Craignit qu'on mist ras, jus, bas, mat, l' empi (re
Et mieulx ayma le feu du ciel empire
Au tronc ravir ou l'on vend les soretz:
Que aer serain, contre qui l'on conspire,
Assubjectir es dictz des Massoretz.

Le tout conclud fut a poincte affilee,
Maulgre Até, la cuisse heronniere,
Que la s'asist, voyant Pentasilee
Sus ses vieux ans prinse pour cressonniere
Chascun crioit, vilaine charbonniere
T'appartient il toy trouver par chemin?
Tu la tolluz la Romaine baniere,
Qu'on avoit faict au traict du parchemin.

Ne fust Juno, que dessoubz l'arc celeste
Avec son duc tendoit a la pipee:
On luy eust faict un tour si tresmoleste

[9v]
Que de tous poincts elle eust este frippee.
L'accord fut tel, que d'icelle lippee
Elle en auroit deux oeufz de proserpine
Et si jamais elle y estoit grippee,
On la lieroit au mont de l'Albespine.

Sept moys apres, houstez en vingt et deux
Cil qui jadis anihila Carthage,
Courtoysement se mist en mylieu d'eux
Les requerent d'avoir son heritage.
Ou bien qu'on feist justement le partage
Selon la loy que l'on tire au rivet,
Distribuent un tatin du potage
A ses sacquins qui firent le brevet.

Mais l'an viendra signe d'un arc turquoys
De v. fuseaulx, et troys culz de marmite
Onquel le dos d'un roy trop peu courtoys
Poyvré sera soubz un habit d'hermite.
O la pitié. Pour une chattemite
Laisserez vous engouffrer tant d'arpens?
Cessez, cessez, ce masque nul n'imite.
Retirez vous au frere des serpens.

Cest an passé, cil qui est, regnera

Fu.10.
Paisiblement avec ses bons amis.
Ny brusq, ny Smach lors ne dominera
Tout bon vouloir aura son compromis.
Et le solas qui jadis fut promis.
Es gens du ciel, viendra en son befroy.
Lors les haratz qui estoient estommis
Triumpheront en royal palefroy.

Et durera ce temps de passe passe
Jusques a tant que Mars ayt les empas.
Puis en viendra un qui tous aultres passe
Delitieux, plaisant, beau sans compas
Levez voz cueurs: tendez a ce repas
Tous mes feaulx. Car tel est trespasse
Qui pour tout bien ne retourneroit pas
Tant sera lors clamé le temps passe.

Finablement celluy qui fut de cire
Sera logé au gond du Jacquemart.
Plus ne sera reclamé, Cyre, Cyre,
Le brimbaleur, qui tient le cocquemart.
Heu, qui pourroit saisir son braquemart?
Toust seroient netz les tintouins cabus
Et pourroit on a fil de poulemart
Tout baffouer le maguazin d'abus.

[10v]

Comment Gargantua fut unze
moys porté ou ventre de sa
mere. Chapitre. iij.

GRandgousier estoit bon raillard
en son temps, aymant
a boyre net autant que homme
qui pour lors fust au
monde, et mangeoit voluntiers
sale. A ceste fin avoit ordinairement bonne
munition de jambons de Magence et de
Baionne, force langues de beuf fumees,
abondance de andouilles en la saison et
beuf sallé a la moustarde. Renfort de
boutargues, provision de saulcisses, non

Fu.11.
de Bouloigne (car il craignoit ly boucon
de Lombard) mais de Bigorre, de
Lonquaulnay, de la Brene, et de Rouargue.
En son eage virile espousa Gargamelle
fille du roy des Parpaillos, belle
gouge et de bonne troigne. Et faisoient
eux deux souvent ensemble la beste a
deux doz, joyeusement se frotans leur
lard, tant qu'elle engroissa d'un beau filz,
et le porta jusques a l'unziesme moys.

Car autant, voire dadvantage, peuvent
les femmes ventre porter, mesmement
quand c'est quelque chef d'oeuvre, et personnage
qui doibve en son temps faire grandes
prouesses. Comme dict Homere que l'enfant
(duquel Neptune engroissa la nymphe)
nasquit l'an apres revolu: ce fut le douziesme
moys, Car (comme dit Aule Gelle
lib. iij.) ce long temps convenoit a la majesté
de Neptune, affin qu'en icelluy l'enfant
feust form a perfection. A pareille
raison Jupiter feist durer, xlviij. heures
la nuyct qu'il coucha avecques Alcmene.
Car en moins de temps n'eust il

[11v]
peu forger Hercules qui nettoia le monde
de monstres et tyrans.

Messieurs les anciens Pantagruelistes
ont conformé ce que je dis, et ont declaré
non seulement possible, mais aussi legitime
l'enfant né de femme l'unziesme
moys apres la mort de son mary.

Hippocrates lib. de alimento.

Pline li vij cap v.

Plaute in Cistellaria.

Marcus Varro en la satyre inscripte.

Le testament, allegant l'autorite d 'Aristoteles
a ce propos.

Censorinus li. de die natali.

Aristoteles libr. vij. capi. iij. et.iiij. de nat
animalium.

Gellius li. iij. ca. xvj. Servius in egl.
exposant ce metre de Virgile Matri
longa decem etc.

Et mille aultres folz, Le nombre desquelz
a esté par les legistes acreu ff. de suis et
legit. l. Intestato. §. fi.

Et in autent. de restituit. et ea que parit
in. xj. mense.

Fu.12.

D'abondant en ont chaffourré leur robidilardicque
loy. Gallus. ff. de lib. et
posthu. et. l. Septimo. ff. de stat. homi. et
quelques aultres, que pour le present
dire n'ause.

Moiennans lesquelles loys, les femmes
vefves peuvent franchement jouer
du serrecropiere a tous enviz et toutes,
restes, deux mois apres le trespas de
leurs mariz. Je vous prie par grace vous
aultres mes bons averlans, si d'icelles
en trouvez que vaillent le desbraguetter,
montez dessus et me les amenez. Car
si au troisiesme moys elle engroissent:
leur fruict sera heritier du deffunct. Et
la groisse congneue, poussent hardiment
oultre, et vogue la gualee, puis que la
panse est pleine. Comme Julie fille de
l' empereur Octavian ne se abandonnoit
a ses taboureurs, sinon quand elle
se sentoit grosse, a la forme que la navire
ne recoit son pilot, que premierement
ne soit callafatee et chargee. Et si personne
les blasme de soy faire rataconniculer

[12v]
ainsi suz leur groisse, veu que
les bestes suz leur ventrees n'endurent
jamais le masle mascalant: elles responderont
que ce sont bestes, mais elles sont
femmes: bien entendentes les beaulx et
joyeux menuz droictz de superfection:
comme jadis respondit Populie selon
le raport de Macrobe li. ij. Saturnal.
Si le diavol ne veult qu'elles engroissent,
il fauldra tortre le douzil, et bouche
clouse.

Comment Gargamelle estant grosse
de Gargantua mangea grand
planté de tripes.
Chapitre. iiij.

L'Occasion et maniere comment
Gargamelle enfanta fut telle.
Et si ne le croyez, le fondement
vous escappe. Le fondement
luy escappoit une apresdinee le.
iij. jour de febvrier, par trop avoir mange
de gaudebillaux, Gaudebillaux:
sont grasses tripes de coiraux. Coiraux:

Fu.13.
sont beufz engressez a la creche et
prez guimaulx. Prez guimaulx: sont
qui portent herbe deux fois l'an. D'iceulx
gras beufz avoient faict tuer troys cens
soixante sept mille et quatorze, pour estre
a mardy gras sallez: affin qu'en la prime
vere ilz eussent beuf de saison a tas, pour
au commencement des repastz faire commemoration
de saleures, et mieulx entrer
en vin.

Les tripes furent copieuses, comme
entendez: et tant friandes estoient que
chascun en leichoit ses doigtz. Mais la
grande diablerie a quatre personnaiges
estoit bien en ce que possible n'estoit longuement
les reserver. Car elles feussent pourries.
Ce que sembloit indecent. Dont fut
conclud, qu'ilz les bauffreroient sans rien
y perdre. A ce faire convierent tous les citadins
de Sainnais, de Suille: de la
Rocheclermaud, de Vau gaudray, sans
laisser arriere le Coudray, Montpensier
le Gue de vede et aultres voisins: tous
bons beveurs, bons compaignons et beaulx

[13v]
joueurs de quille la. Le bon homme Grandgousier
y prenoit plaisir bien grand: et
commendoit que tout allast par escuelles.
Disoit toutesfoys a sa femme qu'elle en
mangeast le moins, veu qu'elle aprochoit
de son terme, et que ceste tripaille n'estoit
viande moult louable. Celluy (disoit il)
a grande envie de mascher merde, qui d'icelle
le sac mangeue. Non obstant ces
remontrances: elle en mangea seze muiz,
deux bussars, et six tupins. O belle matiere
fecale, que doivoit boursouffler en elle

Apres disner tous allerent (pelle melle)
a la saulsaie: et la sus l'herbe dure dancerent
au son des joyeux flageolletz, et
doulces cornemuses: tant baudement que
c'estoit passetemps celeste les veoir ainsi
soy rigouller.

Les propos des bienyvres.
Chapitre v.

PUis entrerent en propos de resjeumer
on propre lieu.

Lors flaccons d'aller: jambons

Fu.14.
de troter, goubeletz de voler, breusses
de tinter Tire, baille, tourne, brouille.
Boutte a moy, sans eau, ainsi mon amy
fouette moy ce verre gualentement, produiz
moy du clairet, verre pleurant. Treves
de soif, Ha faulse fiebvre, ne t'en iras
tu pas? Par ma fy ma commere je ne peuz
entrer en bette. Vous estez morfondue
m'amie. Voire. Ventre sainct Qenet
parlons de boire. Je ne boy que a mes
heures, comme la mulle du pape. Je ne
boy que en mon breviaire, comme un beau
pere guardian. Qui feut premier soif ou
beuverye? Soif. Car qui eust beu sans
soif durant le temps de innocence? Beuverye.
Car privatio presupponit habitum.
Je suys clerc. Foecundi calices quen non
fecere disertum. Nous aultres innocens
ne beuvons que trop sans soif. Non moy
pecheur sans soif. Et si non presente
pour le moins future. La prevenent comme
entendez. Je boy pour la soif advenir.
Je boy eternellement, ce m'est eternite de
beuverye, et beuverye de eternite. Chantons

[14v]
beuvons un motet. Entonnons.
Ou est mon entonnoir? Quoy je ne boy
que par procuration.

Mouillez vous pour seicher, ou vous
seichez pour mouiller? Je n'entens poinct
la theoricque de la praticque je me ayde
quelque peu. Haste. Je mouille, je humecte,
je boy: Et tout de peur de mourir. Beuvez
tousjours vous ne mourrez jamais.
Si je ne boy je suys a sec. Me voyla
mort. Mon ame s'en fuyra en quelque
grenoillere. En sec jamais l'ame ne habite.
Somelliers, o createurs de nouvelles
formes rendez moy de non beuvant
beuvant. Perannite de arrousement par
ces nerveux et secz boyaulx. Pour neant
boyt qui ne s'en sent. Cestuy entre dedans
les venes, la pissotiere n'y aura rien. Je
laveroys voluntiers les tripes de ce veau
que j'ay ce matin habille. J'ay bien saburre
mon stomach. Si le papier de mes
schedules beuvoyt aussi bien que je foys,
mes crediteurs auroient bien leur vin
quand on viendroyt a la formule de exhiber.

Fu.15.
Ceste main vous guaste le nez. O
quants aultres y entreront, avant que
cestuy cy en sorte. Boire a si petit gué:
c'est pour rompre son poictral. Cecy s'appelle
pipee a flaccons. Quelle difference
est entre bouteille et flaccon? grande,
car bouteille est fermee a bouchon, et flaccon
a viz. De belles. Noz peres beurent
bien et vuiderent les potz, C'est bien chié
chante, beuvons. Voulez vous rien mander
a la riviere? Cestuy cy va laver les
tripes. Je ne boy en plus q'une esponge.
Je boy comme un templier, et je tanquam
sponsus , et moy sicut terra sine aqua .
Un synonyme de jambon? c'est une compulsoire
de beuvettes. c'est un poulain.
Par le poulain on descend le vin en cave,
par le jambon, en l'estomach. Or c'a
a boire, boire c'a. Il n'y a poinct charge.
Respice personam : pone pro duos: bus
non est in usu. Si je montois aussi bien
comme j'avalle, je feusse piec'a hault en
l'aer. Ainsi se feist Jacques cueur riche.
Ainsi profitent boys en friche. Ainsi conquesta

[15v]
Bacchus l'Inde. Ainsi philosophie
melinde. Petite pluye abat grand
vend Longues beuvettes rompent le tonnoire:
Mais si ma couille pissoit telle
urine, la vouldriez vous bien sugcer? Je
retiens apres. paige baille, je t'insinue
ma nomination en mon tour. Hume
Guillot, encores y en a il un pot. Je me
porte pour appellant de soif, comme d'abus.
Paige relieve mon appel en forme. Ceste
roigneure. Je souloys jadis boyre tout:
maintenant je n'y laisse rien. Ne nous
hastons pas, et amassons bien tout. Voycy
trippes de jeu, et guodebillaux d'envy.
de ce fauveau a la raye noire. O pour
dieu estrillons le a profict de mesnaige.
Beuvez ou je vous. Non, non. Beuvez
je vous en prye. Les passereaux ne mangent
si non que on leurs tappe les queues.
Je ne boy si non qu'on me flatte. Lagona
edatera. Il n'y a raboulliere en tout
mon corps, ou cestuy vin ne furette la
soif. Cestuy cy me la fouette bien. cestuy
cy me la bannira du tout. Cornons icy

Fu.16.
a son de flaccons et bouteilles, que quiconques
aura perdu la soif, ne ayt a la
chercher ceans, Longs clysteres de beu
verie l'ont faict vuyder hors le logis. Le
grand dieu feist les planettes: et nous
faisons les platz netz. J'ai la parolle de
dieu en bouche: Sitio. La pierre dicte
abestoz n'est plus inextinguible que la
soif de ma paternite. L'appetit vient en
mangeant, disoyt Angest on mans. la
soif s'en va en beuvant. Remede contre
la soif? Il est contraire a celluy qui est contre
morsure de chien; courrez tousjours
apres le chien, jamais ne vous mordera,
beuvez tousjours avant la soif, et jamais
ne vous adviendra. Je vous y prens je
vous resveille. Sommelier eternel guarde
nous de somme. Argus avoyt cent
yeulx pour veoir, cent mains fault a
un sommelier comme avoyt Briareus,
pour infatigablement verser. mouillons
hay il faict beau seicher. Du blanc. verse
tout. verse de par le diable, verse. deca,
tout plein, la langue me pelle. Lans

[16v]
tringue, a toy compaing, de hayt, de
hayt, la, la, la, c'est morfiaillé cela. O lachryma
Christi: c'est de la Deviniere.
c'est vin pineau. O le gentil vin blanc,
et par mon ame ce n'est que vin de tafetas.
Hen hen, il est a une aureille, bien
drappé, et de bonne laine. Mon compaignon
couraige. Pour ce jeu nous ne
voulerons pas, car j'ay faict un levé. Ex
hoc in hoc. Il n'y a poinct d'enchantement
Chascun de vous l'a veu. Je y
suis maistre passe. A brum a brum, je suis
prebstre Mace. O les beuveurs, O les
alterez. Paige mon amy, emplis icy et
couronne le vin je te pry. A la cardinale
Natura abhorret vacuum. Diriez vous
q'une mousche y eust beu? A la mode de
Bretaigne. Net, net, a ce pyot, Avallez,
ce sont herbes.

Comment Gargantua nasquit
en facon bien estrange.
Chapitre. vi.

Fu.17.

EUlx tenens ces menuz propos
de beuverie, Gargamelle commenca
se porter mal du bas. Dont
Grandgousier se leva dessus l'herbe, et
la reconfortoit honestement, pensant que
ce feut mal d'enfant, et luy disant qu'elle
s'estoit la herbee soubz la saulsaye et qu'en
brief elle feroit piedz neufz par ce luy convenoit
prendre couraige nouveau au nouvel
advenement de son poupon, et encores
que la douleur luy feust quelque peu
en fascherie: toutesfoys que ycelle seroit
briefve, et la joye qui toust succederoit,
luy tolliroit tout cest ennuy: en sorte que
seulement ne luy en resteroit la soubve

[17v]
nance. Couraige de brebis (disoyt il) depeschez
vous de cestuy cy et bien toust
en faisons un aultre. Ha (dist elle) tant
vous parlez a vostre aize vous aultres
hommes. bien de par dieu je me parforceray,
puis qu'il vous plaist. Mais pleust
a dieu que vous l'eussiez coupé. Quoy?
dist Grandgousier. Ha (dist elle) que vous
estes bon homme, vous l'entendez bien.
Mon membre (dist il)? Sang de les cabres,
si bon vous semble faictes apporter
un cousteau. Ha (dist elle): ja dieu ne
plaise, Dieu me le pardoient, je ne le dis
de bon cueur: et pour ma parolle n'en
faictes ne plus ne moins. Mais je auray
prou d'affaires aujourdhuy, si dieu
ne me ayde, et tout par vostre membre,
que vous feussiez bien ayse.

Couraige, couraige (dist il) ne vous
souciez au reste, et laissez faire au quatre
boeufz de devant. Je m'en voys boyre encores
quelque veguade. Si ce pendent vous
survenoit quelque mal, je me tiendray pres,
huschant en paulme je me rendray a vous.

Fu.18.

Peu de temps apres elle commenca a
souspirer, lamenter et crier. Soubdain
vindrent a tas saiges femmes de tous
coustez. Et la tastant par le bas, trouverent
quelques pellauderies, assez de
maulvais goust, et pensoient que ce feust
l'enfant, mais
c'estoit le fondement qui
luy escappoit, a la mollification du droict
intestine, lequel vous appelez le boyau
cullier, par trop avoir mangé des tripes
comme avons declaire cy dessus.

Dont une horde vieille de la compaignie,
laquelle avoit reputation d'estre grande
medicine et la estoit venue de Brizepaille
d'aupres Sainct Genou devant
soixante ans, luy feist un restrinctif si
horrible, que tous ses larrys tant feurent
oppilez et reserrez, que a grande poine
avesques les dentz, vous les eussiez
eslargiz, qui est chose bien horrible a penser.
Mesmement que le diable a la messe de
sainct Martin escripvant le quaquet
de deux gualoises, a belles dentz alongea
son parchemin.

[18v]

Par cest inconvenient feurent au dessus
relaschez les cotyledons de la matrice,
par lesquelz sursaulta l'enfant, et
entra en la vene creuse, et gravant par
le diaphragme jusques au dessus des
espaules (ou ladicte vene se part en
deux) print son chemin a gauche, et sortit
par l'aureille senestre.

Soubdain qu'il fut né, ne cria comme les
aultres enfans, mies, mies. Mais a haulte
voix s'escrioit, a boire, a boire, a boire.
comme invitant tout le monde a boire.
si bien qu'il fut ouy de tout le pays de
Beusse et de Bibaroys.

Je me doubte que ne croyez asseurement
ceste estrange nativité. Si ne le croyez,
je ne m'en soucie, mais un homme de
bien, un homme de bon sens croit tousjours
ce qu'on luy dict, et qu'il trouve par escript.

Est ce contre nostre loy, nostre foy,
contre raison contre la saincte escripture?
De ma part je ne trouve rien escript
es bibles sainctes, qui soit contre cela.
Mais si le vouloir de Dieu tel eust esté

Fu.19.
diriez vous qu'il ne l'eust peu faire? Ha
pour grace, ne emburelucocquez jamais
vos espritz de ces vaines pensees. Car
je vous diz, que a Dieu rien n'est impossible.
Et s'il vouloit les femmes auroient
doresnavant ainsi leurs enfans
par l'aureille.

Bacchus ne fut il engendré par la cuisse
de Jupiter?

Rocquetaillade nasquit il pas du talon
de sa mere?

Crocquemouche de la pantofle de sa
nourrice?

Minerve, nasquit elle pas du cerveau
par l'aureille de Jupiter?

Adonis par l'escorce d'un arbre de mirrhe?

Castor et Pollux de la cocque d'un oeuf
pont et esclous par Leda.

Mais vous seriez bien dadvantaige esbahys
et estonnez, si je vous expousoys
presentement tout le chapite de Pline,
auquel parle des enfantemens estranges,
et contre nature. Et toutesfoys je
ne suis poinct menteur tant asseuré comme

[19v]
il a esté. Lisez le septiesme de sa naturelle
histoire, capi. iij. et ne m'en tabustez
plus l'entendement.

Comment le nom fut imposé a
Gargantua: et comment
il humoit le piot.
Chap. vij.

LE bon homme Grandgousier
beuvant, et se rigollant avecques
les aultres entendit le
cry horrible que son filz avoit
faict entrant en lumiere de ce monde,
quand il brasmoit demandant, a boyre,

Fu.20.
a boyre, a boyre, dont il dist, que grand
tu as, supple le gousier. Ce que ouyans
les assistans, dirent que vrayement il
debvoit avoir par ce le nom Gargantua,
puis que telle avoit este la premiere
parolle de son pere a sa naissance, a l'imitation
et exemple des anciens Hebreux.
A quoy fut condescendu par icelluy, et
pleut tresbien a sa mere. Et pour l'appaiser,
luy donnerent a boyre a tyre larigot,
et feut porté sus les fonts, et la
baptise, comme est la coustume des bons
christiens.

Et luy feurent ordonnees dix et sept
mille neuf cens treze vaches de Pautille,
et de Brehemond, pour l'alaicter ordinairement,
car de trouver nourrice suffisante
n'estoit possible en tout le pays,
consideré la grande quantité de laict requis
pour icelluy alimenter. Combien
qu'aulcuns docteurs Scotistes ayent
affermé que sa mere l'alaicta: et qu'elle
pouvoit traire de ses mammelles quatorze
cens deux pipes neuf poters de laict

[20v]
pour chascune foys. Ce que n'est vray
semblable. Et a este la proposition declairee
mammallement scandaleuse, des
pitoyables aureilles offensive: et sentent
de loing heresie.

En cest estat passa jusques a un an et
dix moys: onquel temps par le conseil
des medecins on commenca le porter: et
fut faicte une belle charrette a boeufs
par l'invention de Jehan Denyau , dedans
icelle on le pourmenoit par cy: par
la: joyeusement et le faisoit bon veoir,
car il portoit bonne troigne, et avoit presque
dix et huyt mentons: et ne crioit que
bien peu: mais il se conchioit a toutes heures:
car il estoit merveilleusement phlegmaticque
des fesses: tant de sa complexion
naturelle: que de la disposition accidentale
qui luy estoit advenue par trop
humer de puree Septembrale. Et n'en
humoyt goutte sans cause.

Car s'il advenoit qu'il feust despit,
courroussé, fasché, ou marry, s'il trepignoyt,
s'il pleuroit, s'il crioit, luy apportant

Fu.21.
a boyre, l'on le remettoit en nature,
et soubdain demouroit coy et joyeulx.

Une de ses gouvernantes m'a dict,
jurant sa fy que de ce faire il estoit tant
coustumier, qu'au seul son des pinthes et
flaccons, il entroit en ecstase, comme s'il
goustoit les joyes de paradis. En sorte
qu'elles considerans ceste complexion
divine, pour le resjouir au matin faisoient
davant luy sonner des verres
avecques un cousteau, ou des flaccons
avecques leur toupon, ou des pinthes,
avecques leur couvercle. Auquel son
il s'esguayoit, il tressailloit, et luy mesmes
se bressoit en dodelinant de la teste,
monichordisant des doigtz, et barytonant
du cul.

Comment on vestit Gargantua
Chapitre. viij.

[21v]

LUy estant en cest eage, son pere
ordonna qu'on luy feist habillemens
a sa livree: laquelle estoit
blanc et bleu. De faict on y besoigna
et furent faictz, taillez, et cousuz a la mode
qui pour lors couroit.

Par les anciens pantarches, qui sont
en la chambre des comptes a Montsoreau,
je trouve qu'il feut vestu en la facon
que s'ensuyt.

Pour sa chemise, furent levees neuf
cens aulnes de toille de Chasteleraud,
et deux cens pour les coussons en sorte
de carreaulx, lesquelz on mist soubz les
esselles. Et n'estoit poinct froncee, car la

Fu.22.
fronsure des chemises n'a este inventee,
sinon depuis que les lingieres, lors que
la poincte de leur agueille estoit rompue,
ont commence besoigner du cul.

Pour son pourpoinct furent levees
huyt cens treize aulnes de satin blanc,
et pour les agueillettes quinze cens neuf
peaulx et demye de chiens. Lors commenca
le monde attacher les chausses au
pourpoinct, et non le pourpoinct aux
chausses, car c'est chose contre nature, comme
amplement a declare Olkam sus
les exponibles de M. Haultechaussade.

Pour ses chausses feurent levez unze
cens cinq aulnes, et ung tiers d'estamet
blanc, et feurent deschisquetez en
forme de colomnes striees, et crenelees
par le derriere, affin de n'eschaufer les
reins. Et flocquoit par dedans la deschicqueture
de damas bleu, tant que besoing
estoit. Et notez qu'il avoit tresbelles
griefves, et bien proportionnez au reste
de sa stature.

Pour la braguette: feurent levees sei

[22v]
ze aulnes un quartier d'icelluy mesmes
drap, et fut la forme d'icelle comme d'un
arc boutant, bien estachee joyeusement a
deux belles boucles d'or, que prenoient
deux crochetz d'esmail, en un chascun
desquelz estoit enchassee une grosse esmeraugde
de la grosseur d'une pomme
d'orange. Car (ainsi que dict Orpheus
libro de lapidibus, et Pline libro ultimo)
elle a vertu erective et confortative du
membre naturel. L'exiture de la braguette
estoit a la longueur d'une canne, deschicquetee
comme les chausses, avecques
le damas bleu flottant comme davant.
Mais voyans la belle brodure de canetille,
et les plaisans entrelatz d'orfeverie
garniz de fins diamens, fins rubiz, fines
turquoyses, fines esmeraugdes, et
unions Persicques, vous l'eussiez comparee
a une belle corne d'abondance, telle
que voyez es antiquailles, et telle que donna
Rhea es deux nymphes Adrastea, et
Ida nourrices de Jupiter. Tousjours
gualante, succulente, resudante, tousjours

Fu.23.
verdoyante, tousjours fleurissante,
tousjours fructifiante, plene d'humeurs,
plene de fleurs, plene de fruictz
plene de toutes delices. Je advoue dieu
s'il ne la faisoit bon veoir. Mais je vous
en exposeray bien dadventaige au livre
que j'ay faict De la dignité des braguettes.
D'un cas vous advertis, que si elle
estoit bien longue et bien ample, si estoit
elle bien guarnie au dedans et bien avitaillee,
en rien ne ressemblant les hypocriticques
braguettes d'un tas de muguetz,
qui ne sont plenes que de vent, au
grand interest du sexe feminin.

Pour ses souliers furent levees quatre
cens six aulnes de velours bleu cramoysi,
et furent deschicquettez mignonement
par lignes parallelles joinctes en
cylindres uniformes. Pour la quarreleure
d'iceulx furent employez unze cens
peaulx de vache brune, taillee a queues
de merluz.

Pour son saie furent levez dix et huyt
cens aulnes de velours bleu tainct en

[23v]
grene, brode a l'entour de belles vignettes
et par le mylieu de pinthes d'argent
de canetille, enchevestrees de verges d'or
avecques force perles, par ce denotant
qu'il seroit un bon fessepinthe en son temps.

Sa ceincture feut de troys cens aulnes
et demye de cerge de soye, moytie blanche
et moytie bleu, ou je suis bien abusé.

Son espee ne feut Valentienne, ny
son poignard Sarragossoys, car son
pere hayssoit tous ces Indalgos Bourrachous
marranisez comme diables, mais
il eut la belle espee de boys, et le poignart
de cuir bouilly, pinctz et dorez comme un
chascun soubhaiteroit.

Sa bourse fut faicte de la couille d'un
Oriflant, que luy donna Her Pracontal
proconsul de Libye.

Pour sa robbe furent levees neuf mille
six cens aulnes moins deux tiers de
velours bleu comme dessus, tout porfilé
d'or en figure diagonale, dont par juste
perspective yssoit une couleur innommee,
telle que voyez es coulz des tourterelles,

Fu.24.
qui resjouissoit merveilleusement
les yeulx des spectateurs.

Pour son bonnet furent levees troys
cens deux aulnes ung quart de velours
blanc, et feut la forme d'icelluy large et
ronde a la capacite du chief. Car son
pere disoit que ces bonnetz a la Marrabeise
faictz comme une crouste de pasté,
porteroient quelque jour mal encontre
a leurs tonduz.

Pour son plumart pourtoit une belle
grande plume bleue prinse d'un Onocrotal
du pays de Hircanie la saulvaige,
bien mignonement pendente sus l'aureille
droicte.

Pour son image avoit en une platine
d'or pesant soixante et huyt marcs, une
figure d'esmail competent: en laquelle
estoit pourtraict un corps humain ayant
deux testes, l'une viree vers l'aultre, qua
tre bras, quatre piedz, et deux culz telz que
dict Platon in symposio, avoir este l'humaine
nature a son commencement mystic.
Et au tour estoit escript en lettres Ioniques

[24v]

ΑΓΑΠΗ ΟΥ ΖΗΤΕΙ
ΤΑ ΕΑΥΤΗΣ.

Pour porter au col, eut une chaine
d'or pesante vingt et cinq mille soixante
et troys marcs d'or, faicte en forme de
grosses bacces, entre lesquelles estoient
en oeuvre gros Jafpes verds, engravez
et taillez en Dracons tous environnez
de rayes et estincelles, comme les portoit
jadis le roy Necepsos. Et descendoit
jusques a la boucque du hault ventre.
Dont toute sa vie en eut l'emolument tel
que scavent les medecins Gregoys.

Pour ses guands furent mises en oeuvre
seize peaulx de lutins, et troys de
loups guarous pour la brodure d'iceulx
Et de telle matiere luy feurent faictz par
l'ordonnance des Cabalistes de sainlouand.

Pour ses aneaulx (lesquelz voulut
son pere qu'il portast pour renouveller
le signe antique de noblesse) il eut au
doigt indice de sa main gauche une escarboucle
grosse comme un oeuf d'austruche,
enchassee en or de seraph bien mignonement.

Fu.25.
Au doigt medical d'icelle,
eut un aneau faict des quatre metaulx
ensemble: en la plus merveilleuse facon,
que jamais feust veue, sans que l'assier
froisseast l'or, sans que l'argent foullast
le cuyvre. Le tout fut faict par le capitaine
Chappuys et Alcofribas son bonfacteur.
Au doigt medical de la dextre
eut un aneau faict en forme spirale, auquel
estoient enchassez un balay en perfection,
un diament en poincte, et une esmeraulde
de Physon, de pris inestimable.
Car Hans Carvel grand lapidaire
du roy de Melinde les estimoit a la
valeur de soixante neuf millions huyt
cens nonante et quatre mille dix et huyt
moutons a la grand laine: autant l'estimerent
les Fourques D'auxbourg.

Les couleurs et livree de Gargantua.
Chapitre. ix.

LEs couleurs de Gargantua feurent
blanc et bleu: comme cy dessus
avez peu lire. Et par icelles vouloit

[25v]
son pere qu'on entendist que ce luy
estoit une joye celeste. Car le blanc luy
signifioit joye, plaisir, delices, et resjouissance,
et le bleu, choses celestes.

J'entends bien que lisans ces motz,
vous mocquez du vieil beuveur, et reputez
l'exposition des couleurs par trop in
dague, et abhorrente: et dictes que blanc
signifie foy: et bleu, fermeté. Mais sans
vous mouvoir, courroucer, eschaufer,
ny alterer (car le temps est dangereux)
respondez moy si bon vous semble. D'aultre
contraincte ne useray envers vous,
ny aultres quelz qu'ilz soient. Seulement
vous diray un mot de la bouteille.

Qui vous meut? Qui vous poinct?
Qui vous dict? que blanc signifie foy: et
bleu fermeté? Un (dictes vous) livre tre
pelu qui se vend par les bisouars et porteballes
au tiltre: Le Blason des couleurs.
Qui l'a faict? Quiconques il soit,
en ce a este prudent, qu'il n'y a poinct mis
son nom, Mais au reste, je ne scay quoy
premier en luy je doibve admirer, ou son

Fu.26.
oultrecuidance, ou sa besterie.

Son oultrecuidance, qui sans raison,
sans cause, et sans apparence, a ause
prescripre de son autorité privee quelles
choses seroient denotees par les couleurs:
ce que est l'usance des tyrans qui
voulent leur arbitre tenir lieu de raison:
non des saiges et scavans qui par raisons
manifestes contentent les lecteurs.

Sa besterie: qui a existime que sans
aultres demonstrations et argumens valables
le monde reigleroit ses devises
par ses impositions badaudes.

De faict (comme dict le proverbe, a cul
de foyrad toujours abonde merde) il a
trouve quelque reste de niays du temps
des haultz bonnetz: lesquelz ont eu foy
a ses escripts. Et selon iceulx ont taille
leurs apophthegmes et dictez: en ont en
chevestre leurs muletz: vestu leurs pages,
escartelé leurs chausses, brodé leurs
guandz: frangé leurs lictz: painct leurs
enseignes: composé chansons: et (que
pis est) faict impostures et lasches tours

[26v]
clandestinement entre les pudicques
matrones.

En pareilles tenebres sont comprins
ces glorieux de court, et transporteurs de
noms: lesquelz voulens en leurs divises
signifier espoir, font protraire une sphere:
des pennes d'oiseaulx, pour poines:
de L'ancholie, pour melancholie: la Lune
bicorne, pour vivre en croissant: un banc
rompu, pour bancque roupte: non et un
alcret, pour non durhabit: un lict sans
ciel, pour un licentie. Que sont homonymies
tant ineptes, tant fades, tant rusticques
et barbares, que l'on doibvroit
atacher une queue de renard, au collet,
et faire un masque d'une bouze de vache
a un chascun d'iceulx, qui en vouldroit
dorenavant user en France apres la restitution
des bonnes lettres.

Par mesmes raisons (si raisons les
doibz nommer, et non resveries) ferois
je paindre un penier: denotant qu'on me
faict pener. Et un pot a moustarde, que
c'est mon cueur a qui moult tarde. Et un

Fu.27.
pot a pisser, c'est un official. Et le fond
de mes chausses, c'est un vaisseau de petz
et ma braguette, c'est le greffe des arrestz
Et un estront de chien, c'est un tronc de
ceans, ou gist l'amour de m'amye.

Bien aultrement faisoient en temps
jadis les saiges de Egypte, quand ilz escripvoient
par lettres, qu'ilz appelloient
hieroglyphicques. Lesquelles nul n'entendoit
qui n'entendist: et un chascun entendoit
qui entendist la vertu, propriete, et
nature des choses par icelles figurées,
Desquelles Orus Apollon a en Grec
compose deux livres, et Polyphile au songe
d'amours en a davantaige expose. En
France vous en avez quelque transon en
la devise de monsieur L'admiral: laquelle
premier porta Octavian Auguste .

Mais plus oultre ne fera voile monequif
entre ces gouffres et guez mal plaisans:
Je retourne faire scale au port
dont suis yssu. Bien ay je espoir d'en escripre
quelque jour plus amplement: et
monstrer tant par raisons philosophicques,

[27v]
que par auctoritez receues et approuvees
de toute anciennete, quelles et quantes couleurs
sont en nature: et quoy par une
chascune pent estre designe, si dieu me
saulve le moulle du bonnet, c'est le pot au
vin, comme disoit ma mere grand.

De ce qu'est signifié par les
couleurs blanc et bleu.
Chapitre. x.

LE blanc doncques signifie joye,
soulas, et liesse: et non a tort le signifie,
mais a bon droict et juste
tiltre. Ce que pourrez verifier si arriere
mises voz affections voulez entendre ce
que presentement vous exposeray.

Aristoteles dict que supposent deux
choses contraires en leur espece: comme
bien et mal: vertu et vice: froid et chauld:
blanc et noir: volupte et doleur: joye et
dueil, et ainsi de aultres si vous les coublez
en telle facon, q'un contraire d'une
espece convienne raisonnablement a l'un
contraire d'une aultre, il est consequent,

Fu.28.
que l'autre contraire compete avecques l'au
tre residu. Exemple. Vertus et Vice sont
contraires en une espece, aussy sont Bien
et Mal. Si l'un des contraires de la premiere
espece convient a l'un de la seconde
comme vertus et bien: car il est sceut: que
vertus est bonne, ainsi feront les deux
residuz, qui sont mal et vice, car vice est
maulvais.

Ceste reigle logicale entendue, prenez
ces deux contraires, joye et tristesse: puis
ces deux, blanc et noir. Car ilz sont contraires
physicalement. Si ainsi doncques
est que noir signifie dueil, a bon droict blanc
signifiera joye.

Et n'est ceste signifiance par imposition
humaine institué, mais receue par
consentement de tout le monde, que les
philosophes nomment jus gentium, droict
universel valable par toutes contrees.

Comme assez scavez, que tous peuples,
toutes nations (je excepte les antiques
Syracusans et quelques Argives: qui
avoient l'ame de travers) toutes langues

[28v]
voulens exteriorement demonstrer leur
tristesse portent habit de noir: et tout dueil
est faict par noir. Lequel consentement
universel n'est faict que nature n'en donne
quelque argument et raison: laquelle un
chascun peut soubdain par soy comprendre
sans aultrement estre instruict de
personne, laquelle nous appellons droict
naturel.

Par le blanc a mesmes induction de
nature tout le monde a entendu joye, liesse,
soulas, plaisir, et delectation.

Au temps passe les Thraces et Cretes.
signoient les jours bien fortunez et
joyeux, de pierres blanches: les tristes
et defortunez, de noires.

La nuyct n'est elle funeste, triste, et melancholieuse?
Elle est noire et obscure
par privation. La clarte n'esjouit elle toute
nature? Elle est blanche plus que chose
que soit. a quoy prouver je vous pour
rois renvoyer au livre de Laurens Valle
contre Bartole, mais le tesmoignage
evangelicque vous contentera. Mathieu.

Fu.29.
xvij. est dict que a la transfiguration de
nostre seigneur: vestimenta ejus facta
sunt alba sicut lux , ses vestements feurent
faictz blancs comme la lumiere. Par
laquelle blancheur lumineuse donnoit
entendre a ses troys apostres l'idee et figure
des joyes eternelles. Car par la
clarte sont tous humains esjouiz. Comme
vous avez le dict d'une vieille que n'avoit
dens en gueulle, encores disoit elle
Bona lux . Et Thobie, cap. v. quand il
eut perdu la veue, lors que Raphael le
salua, respondit. Quelle joye pourray
je avoir qui poinct ne voy la lumiere du
ciel? En telle couleur tesmoignerent les
Anges la joye de tout l'univers a la resurrection
du saulveur, Joan. xx. et a
son ascension, Act. j. De semblable parure
veit sainct Jean evangeliste Apocal.
iiij. et. vij. les fideles vestuz en la celeste
et beatifiee Hierusalem.

Lisez les histoires antiques tant Grecques
que Romaines, vous trouverez que
la ville de Albe (premier patron de Rome)

[29v]
feut et construicte et appellee a l'invention
d'une truye blanche.

Vous trouverez que si a aulcun apres
avoir eu des ennemis victoire, estoit decreté
qu'il entrast a Rome en estat triumphant,
il y entroit sur un char tiré par
chevaulx blancs. Autant celluy qui y
entroit en ovation. Car par signe ny
couleur ne pouvoyent plus certainement
exprimer la joye de leur venue, que par
la blancheur.

Vous trouverez que Pericles duc
des Atheniens voulut celle part de ses
gensdarmes esquelz par sort estoient advenus
les febves blanches, passer toute
la journee en joye, solas, et repos: cependent
que ceulx de l'aultre part batailleroient.
Mille aultres exemples et lieux
a ce propos vous pourrois je exposer,
mais ce n'est icy le lieu.

Moyennant laquelle intelligence povez
resouldre un probleme, lequel Alexandre
Aphrodise a repute insolube. Pourquoy
le Leon, qui de son seul cry et rugis

Fu.30.
sement espovante tous animaulx, seulement
crainct et revere le coq blanc? Car
(ainsi que dict Proclus lib. de sacrificio
et magia) c'est par ce que la presence de la
vertus du Soleil, qui est l'organe et promptuaire
de toute lumiere terrestre et syderale,
plus est symbolisante et competente
au coq blanc: tant pour icelle couleur
que pour sa propriete et ordre specificque
que au Leon. Plus dict, que en forme
Leonine ont este diables souvent veuz,
lesquelz a la presence d'un coq blanc soubdainement
sont disparuz.

Ce est la cause pourquoy Galli. (ce
sont les Francoys ainsi appellez par ce
que blancs sont naturellement comme laict,
que les Grecz nomme gala) voluntiers
portent plumes blanches sus leurs bonnetz.
Car par nature, ilz sont joyeux,
candides, gratieux et bien amez: et pour
leur symbole et enseigne ont la fleur plus
que nulle aultre blanche, c'est le lys.

Si demandez comment par couleur
blanche nature nous induict entendre

[30v]
joye et liesse: je vous responds, que l'analogie
et conformite est telle. Car comme
le blanc exteriorement disgrege et espart
la veue, dissolvent manifestement les
esperitz visifz, selon l'opinion de Aristoteles
en ses problemes, et des perspectifz, et
le voyez par experience: quand vous
passez les montz couvers de neige: en
sorte que vous plaignez de ne pouvoir
bien reguarder, ainsi que Xenophon escript
estre advenu a ses gens: et comme
Galen expose amplement lib. x. de usu
partium: tout ainsi le cueur par joye excellente
est interiorement espart et patist
manifeste resolution des esperitz vitaulx
Laquelle tant peut estre acreue; que le
cueur demoureroit spolie de son entretien,
et par consequent seroit la vie estaincte,
par ceste perichairie comme dict Galen
lib. xij. Metho. li. v. de locis affectis
et li. ij. de symptomaton causis Et comme
estre au temps passe advenu tesmoignent
Marc Tulle li. j. questio. Tuscul.
Verrius, Aristoteles, Tite Live , apres

Fu.31.
la bataille de Cannes, Pline lib. vij. c.
xxxij. et liij. Aulus Gellius li. iij. xv. et aultres.
a Diagoras Rodien , Chilo, Sophocles,
Diony, tyrant de Sicile, Philippides,
Philemon, Polycrata, Philistion,
Marcus Juventius , et aultres qui moururent
de joye. Et comme dict Avicenne
in. ij. canone, et lib. de viribus cordis,
du zaphran, lequel tant esjouist le cueur
qu'il le despouille de vie si on en prend en
dose excessifve, par resolution et dilatation
superflue, Icy voyez Alexandre Aphrodisien
lib. primo problematum c. xix. Et pour
cause. Mais quoy j'entre plus avant
en ceste matiere, que ne establissois au
commencement, icy doncques calleray
mes voilles remettant le reste au livre
en ce consomme du tout. Et diray en

un mot que le bleu signifie certainement
le ciel et choses celestes,
par mesmes symboles
que le blanc signifioit
joye et
plaisir.

[31v]

De l'adolescence de Gargantua.
Chapitre. xj.

GArgantua depuis les troys jusques
a cinq ans feut nourry et
institué en toute discipline convenente
par le commandement de son pere,
et celluy temps passa comme les petitz
enfans du pays, c'est assavoir a boyre,
manger, et dormir: a manger, dormir, et
boyre: a dormir, boyre, et manger.

Tousjours se vaultroit par les fanges,
se mascaroyt le nez, se chauffourroit
le visaige. Aculoyt ses souliers, baisloit
souvent au mousches, et couroit voulentiers
aprés les parpaillons, desquelz
son pere tenoit l'empire. Il pissoit sus
ses souliers, il chyoit en sa chemise, il se
mouschoyt a ses manches, il mourvoit
dedans sa soupe. Et patroilloit par tout
lieux, et beuvoit en sa pantoufle, et se frottoit
ordinairement le ventre d'un panier.
Ses dens aguysoit d'un sabot, ses mains
lavoit de potaige, se pignoit d'un goube

Fu.32.
let. Se asseoyt entre deus selles le cul a
terre. Se couvroyt d'un sac mouillé.
Beuvoyt en mangeant sa souppe. Mangeoyt
sa fouace sans pain. Mordoyt en
riant. Rioyt en mordent. Souvent crachoyt
on bassin, pettoy de gresse. pissoyt
contre le soleil. Se cachoyt en l'eau pour
la pluye. Battoyt a froid. Songeoyt
creux. faisoyt le succre. Escorchoyt le renard.
disoit la patenostre du cinge. retournoit
a ses moutons. Tournoyt les
truies au foin. Battoyt le chien devant
le lion. Mettoyt la charrette devant les
beufz. se grattoyt ou ne luy demangeoyt
poinct. Tiroit les vers du nez. Trop
embrassoyt, et peu estraignoyt. Mangeoyt
son pain blanc le premier. ferroyt
les cigalles. Se chatouilloyt pour se faire
rire. ruoyt tresbien en cuisine. faisoyt
gerbe de feurre au dieux. faisoyt chanter
magnificat a matines, et le trouvoyt bien
a propous. Mangeoyt chous et chioyt
pourree. congnoissoyt mousches en laict.
faisoyt perdre les pieds au mousches.

[32v]
Ratissoyt le papier. chaffourroyt le parchemin.
Guaignoyt au pied. Tiroyt au
chevrotin. Comptoyt sans son houste.
Battoyt les buissons, sans prandre les
ozillons. Croioyt que nues feussent pailles
d'arain, et que vessies feussent lanternes.
Tiroyt d'un sac deux monstures.
Faisoyt de l'asne pour avoir du bren.
De son poing faisoyt un maillet. Prenoit
les grues du premier sault. Vouloyt que
maille a maille on feist les haubergeons.
De cheval donné tousjours reguardoyt
en la gueulle. Saultoyt du coq a l'asne.
Mettoyt entre deux verdes une meure.
faisoyt de la terre le fousse. Gardoyt la
lune des loups. Si les nues tomboient
esperoyt prandre les alouettes. Faisoyt
de necessite vertus. Faisoyt de tel pain
souppe. Se soucioyt aussi peu des raitz
comme des tonduz. Tous les matins
escorchoyt le renard. Les petitz chiens
de son pere mangeoient en son escuelle.
Luy de mesmes mangeoit avecques eux:
il leurs mordoit les aureilles. Ilz luy

33
graphinoient le nez. Il leurs souffloit au
cul. Ilz luy leschoient les badigoinces.

Et sabez quey hillotz, que mau de pipe
vous byre, ce petit paillard tousjours
tastonoit ses gouvernantes cen dessus
dessoubz, cen devant derriere, harry bourriquet:
et desja commencoyt exercer sa braguette.
Laquelle un chascun jour ses gouvernantes
ornoyent de beaulx boucquets,
de beaulx rubans, de belles fleurs, de
beaulx flocquars: et passoient leur temps
a la faire revenir entre leurs mains, comme
un magdaleon d'entraict. Puis s'esclaffoient
de rire quand elle levoit les
aureilles, comme si le jeu leurs eust pleu.

L'une la nommoit ma petite dille, l'autre
ma pine, l'aultre ma branche de coural,
l'autre mon bondon, mon bouchon,
mon vibrequin, mon possouer, ma teriere,
ma pendilloche, mon rude esbat roidde
et bas, mon dressouoir, ma petite andoille
vermeille, ma petite couille bredouille
Elle est a moy disoit l'une. C'est
la mienne, disoit l'aultre. Moy, (disoit

[33v]
l'aultre) n'y auray je rien? par ma foy je
la couperay doncques. Ha couper, (disoit
l'aultre) vous luy feriez mal ma dame,
coupez vous la chose aux enfans, il
seroyt monsieur sans queue.

Et pour s'esbatre comme les petitz enfans
du pays luy feirent un beau virollet des
aesles d'un moulin a vent de Myrebalays.

Des chevaulx factices de Gargantua.
Chapitre. xij.

PUis affin que toute sa vie feust
bon chevaulcheur, l'on luy feist un
beau grand cheval de boys lequel
il faisoit penader, saulter, voltiger,

34
ruer et dancer tout ensemble, aller le
pas, le trot, l'entrepas, le gualot, les ambles,
le hobin, le traquenard, le camelin
et l'onagrier. Et luy faisoit changer de
poil, comme font les moines de courtibaux
selon les festes, de bailbrun, d'alezan,
de gris pommelle, de poil de rat, de
cerf, de rouen, de vache, de zencle, de pecile,
de pye, de leuce.

Luy mesmes d'une grosse traine, fist
un chaval pour la chasse, un aultre d'un
fust de pressouer a tous les jours, et d'un
grand chaisne une mulle avecques la
housse pour la chambre. Encores en eut
il dix ou douze a relays, et sept pour la
poste. Et tous mettoit coucher aupres
de soy.

Un jour le seigneur de Painensac visita
son pere, en gros train et apparat,
auquel jour l'estoient semblablement venuz
veoir le duc de Francrepas et le comte
de Mouille vent. Par ma foy le logis
feut un peu estroict pour tant de gens, et
singulierement les estables: donc le maistre

[34v]
d'hostel et fourrier dudict seigneur de
Painensac pour scavoir si ailleurs en
la maison estoient estables vacques:
s'adresserent a Gargantua jeune garsonnet,
luy demandans secrettement ou estoient
les estables des grands chevaulx,
pensans que voluntiers les enfans decellent
tout.

Lors il les mena par les grands degrez
du chasteau passant par la seconde
salle en une grande gualerie, par laquelle
entrerent en une grosse tour, et eulx montans
par d'aultres degrez, dist le fourrier
au maistre d'hostel, cest enfant nous
abuse, car les estables ne sont jamais
au hault de la maison. C'est (dist le maistre
d'hostel) mal entendu a vous. Car je
scay des lieux a Lyon, a la Basmette, a
Chaisnon et ailleurs, ou les estables sont
au plus hault du logis, ainsi peut estre
que derriere y a yssue au montouer. Mais
je le demanderay plus asseurement. Lors
demanda a Gargantua. Mon petit mignon,
ou nous menez vous? A l'estable

Fu.35.
(dist il) de mes grands chevaulx. Nous
y sommes tantost, montons seulement
ces eschallons.

Puis les passant par une aultre grande
salle, les mena en sa chambre, et retirant
la porte voicy (dist il) les estables
que demandez, voyla mon Genet, voy la
mon Guildin, mon Lavedan, mon Traquenard,
et les chargent d'un gros livier,
je vous donne (dist il) ce Phryzon, je l'ay
eu de Francfort. Mais il sera vostre, il
est bon petit chevallet, et de grand peine
avecques un tiercelet D'autour, demye
douzaine D'hespanolz, Et deux levriers
vous voy la roy des Perdrys et Lievres
pour tout cest hyver. Par sainct Jean
(dirent ilz) nous en sommes bien, a ceste
heure avons nous le moine. Je le vous
nye, dist il. Il ne fut troys jours a ceans.

Devinez icy duquel des deux ilz avoyent
plus matiere, ou de soy cacher
pour leur honte, ou de ryre, pour le passetemps?

Eulx en ce pas descendens tous con

[35v]
fus, il demanda. Voulez vous une aubeliere?
Qu'est ce? disent ilz. Ce sont (respondit
il) cinq estroncz pour vous faire
une museliere.

Pour ce jourdhuy (dist le maistre d'hostel)
si nous sommes roustiz, ja au feu
ne bruslerons, car nous sommes lardez
a poinct, en mon advis. O petit mignon,
tu nous as baille foin en corne: je te voirray
quelque jour pape. Je l'entendz (dist
il) ainsi. Mais lors vous serez papillon
et ce gentil papeguay, sera un papelard
tout faict. Voyre, voyre, dist le fourrier

Mais (dist Gargantua) divinez combien
y a de poincts d'agueille, en la chemise
de ma mere? Seize, dist le fourrier
Vous (dist Gargantua) ne dictes l'evangile.
Car il y en a sens davant et sens
derriere et les comptastes trop mal. Quand
(dist le fourrier) Alors (dist Gargantua)
qu'on feist de vostre nez une dille, pour
tirer un muy de merde: et de vostre gorge
un entonnoir, pour la mettre en aultre
vaisseau: car les fondz estoient esventez.

Fu.36.
Cor dieu (dist le maistre d'hostel)
nous avons trouvé un causeur. Monsieur
le jaseur dieu vous guard de mal,
tant vous avez la bouche fraische.

Ainsi descendens a grand haste soubz
l'arceau des degrez, laisserent tomber le
gros livier, qu'il leurs avoit charge: dont
dist Gargantua. Que diantre vous estes
maulvais chevaucheurs: vostre courtault
vous fault au besoing. Se il vous
falloit aller d'icy a Cahusac, que aymeriez
vous mieulx, ou chevaulcher un oyson,
ou mener une truye en laisse? J'aymerois
mieulx boyre, dist le fourrier.

Et ce disant entrerent en la sale basse,
ou estoit toute la briguade: et racontans
ceste nouvelle histoire, les feirent rire
comme un tas de mousches.

Comment Grandgousier congneut
l'esperit merveilleux
de Gargantua a l'invention
d'un torchecul.
Chapi. xiij.

[36v]

SUs la fin de la quinte annee Grandgousier
retournant de la defaicte
des Ganarriens visita son filz Gargantua.
La fut resjouy, comme un tel pere
povoit estre voyant un sien tel enfant.
Et le baisant et accollant l'interrogeoyt
de petitz propos pueriles en diverses sortes.
Et beut d'autant avecques luy et ses
gouvernantes: esquelles par grand soing
demandoit entre aultres cas, si elles l'a
voyent tenu blanc et nect? A ce Gargantua
feist response, qu'il y avoit donné tel
ordre, qu'en tout le pays n'estoit guarson
plus nect que luy. Comment cela? dist
Grandgousier.

J'ay (respondit Gargantua) par longue
et curieuse experience inventé un moyen
de me torcher le cul, le plus seigneurial,
le plus excellent, le plus expedient
que jamais feut veu. Quel? dict Grandgousier.
Comme vous le raconteray (dist
Gargantua) presentement. Je me torchay
une foys d'un cachelet de velours
de une damoiselle: et le trouvay bon: car

Fu.37.
la mollice de sa soye me causoit au fondement
une volupte bien grande.

Une aultre foys d'un chapron d'ycelles
et feut de mesmes.

Une aultre foys d'un cachecoul, une
aultre foys des aureillettes de satin cramoysi:
mais la dorure d'un tas de spheres
de merde qui y estoient m'escorcherent
tout le derriere, que le feu sainct Antoine
arde le boyau cullier de l'orfebvre qui les
feist: et de la damoiselle, que les portoit.

Ce mal passa me torchant d'un bonnet
de paige bien emplume a la Souice

Puis fiantant derriere un buisson,
trouvay un chat de Mars, d'icelluy me
torchay, mais ses gryphes me exulcererent
tout le perinee.

De ce me gueryz au lendemain me torchant
des guands de ma mere bien parfumez
de maujoin.

Puis me torchay de Saulge, de Fenoil,
de Aneth, de Marjolaine, de roses,
de fueilles de Courles, de Choulx, de
Bettes, de Pampre, de Guymaulves,

[37v]
de Verbasce (qui est escarlatte de cul)
de Lactues, et de fueilles de Espinards.
Le tout me feist grand bien a ma jambe
de Mercuriale, de Persiguire, de Orties,
de Consolde: mais j'en eu la cacque
sangue de Lombard. Dont feu gary me
torchant de ma braguette.

Puis me torchay aux linceux, a la
couverture, aux rideaulx, d'un coissin,
d'un tapiz, d'un verd, d'une mappe, d'une
serviette, d'un mouschenez, d'un peignouoir.
En tout je trouvay de plaisir plus
que ne ont les roigneux quand on les
estrille.

Voyre mais (dist Grandgousier) lequel
torchecul trouvas tu meilleu? Je y
estois (dist Gargantua) et bien toust en
scaurez le tu autem. Je me torchay de foin
de paille, de bauduffe, de bourre, de laine,
de papier: Mais
Tousjours laisse aux couillons esmorche
Qui son hord cul de papier torche.

Quoy? dist Grandgousier, mon petit
couillon, as tu prins au pot? Veu que tu

Fu.38.
rimes desja? Ouy dea (respondit Gargantua)
mon roy je rime tant et plus: et
en rimant souvent m'enrime. Escoutez
que dict nostre retraict au fianteurs,

Chiart
Foirart
Petard
Brenous
Ton lard
Chappart
S'espart
Sus nous.
Hordous
Merdous
Esgous
Le feu de sainct Antoine te ard:
Sy tous
Tes trous
Esclous
Tu ne torche avant ton depart.

En voulez vous dadventaige? Ouy
dea, respondit Grandgousier. Adoncq
dist Gargantua.

Rondeau,

[38v]

En chiant l'aultre hyer senty
La guabelle que a mon cul doibs,
L'odeur feut aultre que cuydois:
J'en feuz du tout empuanty.

O si quelcun eust consenty
M'amener une que attendoys.

En chiant.

Car je luy eusse assimenty
Son trou d'urine, a mon lourdoys,
Ce pendant eust avec ses doigtz
Mon trou de merde guarenty.

En chiant.

Or dictes maintenant que je n'y scay
rien, Par la mer de je ne les ay faict mie,
Mais les oyant reciter a dame grand
que voyez cy les ay retenu en la gibbesiere
de ma memoire.

Retournons (dist Grandgousier) a
nostre propos. Quel? (dist Gargantua)
Chier? Non, dist Grandgousier. Mais
torcher le cul. Mais? (dist Gargantua)
voulez vous payer un bussart de vin Breton,
si je vous foys quinault en ce propos?

Fu.39.
Ouy vrayment, dist Grandgousier.

Il n'est, dist Gargantua, poinct besoing
torcher cul, sinon qu'il y ayt ordure.
Ordure n'y peut estre, si on n'a chié:
chier doncques nous fault davant que
le cul torcher. O (dist Grandgousier)
que tu as bon sens petit guarsonnet.
Ces premiers jours je te feray passer
docteur en gaie science par Dieu, car
tu as de raison plus que d'aage.

Or poursuiz ce propos torcheculatif
je t'en prie: Et par ma barbe pour un
bussart tu auras soixante pippes, J'entends
de ce bon vin Breton, lequel poinct
ne croist en Bretaigne, Mais en ce bon
pays de Verron.

Je me torchay apres (dist Gargantua)
d'un couvrechief, d'un aureiller, d'u
gne pantophle, d'ugne gibbessiere, d'un
panier. Mais o le mal plaisant torche
cul. Puis d'un chappeau. Et notez que
des chappeaulx les uns sont ras, les
aultres a poil, les aultres veloutez, les
aultres taffetassez, les aultres satinizez

[39v]
Le meilleur de tous est celluy de poil.
Car il faict tresbonne abstersion de la
matiere fecale.

Puis me torchay d'une poulle, d'un
coq, d'un poulet, de la peau d'un veau,
d'un lievre, d'un pigeon, d'un cormora,
d'un sac d'advocat, d'une barbute, d'une
coyphe, d'un leurre.

Mais concluent je dys et maintiens, qu'il
n'y a tel torchecul que d'un oyzon
bien dumeté, pourveu qu'on luy tienne la
teste entre les jambes. Et m'en croyez sus
mon honneur. Car vous sentez au trou
du cul une volupte mirificque, tant par
la doulceur d'icelluy dumet, que par la
chaleur temperee de l'oizon, laquelle facilement
est communicquee au boyau culier
et aultres intestines, jusques a venir
a la region du cueur et du cerveau. Et ne
pensez que la beatitude des Heroes et semidieux
qui sont par les champs Elysiens
soit en leur Asphodele ou Ambrosie, ou
Nectar, comme disent ces vieilles ycy. Elle
est (scelon mon opinion) en ce qu'ilz se

Fu.40.
torchent le cul d'un oyzon. Et telle est l'opinion
de maistre Jehan D'escosse.

Comment Gargantua feut institué
par un Sophiste en lettres
latines. Chap. xiiij.

CEs propos entenduz le bon
homme Grandgousier fut
ravy en admiration considerant
le hault sens et merveilleux
entendement de
son filz Gargantua.

Et dist a ses gouvernantes: Philippe
roy de Macedone congneut le bon
sens de son filz Alexandre, a manier dextrement

[40v]
un cheval. Car ledict cheval
estoit si terrible et efrené que nul ausoit
monter dessus: Par ce que a tous ses
chevaucheurs il bailloit la saccade: a l'un
rompant le coul, a l'aultre les jambes,
a l'aultre la cervelle, a l'aultre les mandibules.
Ce que considerant Alexandre
en l'hippodrame (qui estoit le lieu ou l'on
pourmenoit et voultigeoit les chevaulx)
advisa que la fureur du cheval ne venoit
que de frayeur qu'il prenoit a son
umbre. Dont montant dessus le feist
courir encontre le Soleil, si que l'umbre
tumboit par derriere, et par ce moyen rendit
le cheval doulx a son vouloir. A quoy
congneut son pere le divin entendement
qui en luy estoit et le feist tresbien endoctriner
par Aristoteles qui pour lors estoit
estimé sus tous philosophes de Grece.

Mais je vous diz, qu'en ce seul propos
que j'ay presentement davant vous tea
mon filz Gargantua, je congnois
nu que son entendement participe de quelque
divinité: tant je le voy agu, subtil,

Fu.41.
profund, et serain. Et parviendra a degré
souverain de sapience, s'il est bien institué.
Pourtant je veulx le bailler a
quelque homme scavant pour l'endoctriner
selon sa capacite. Et n'y veulx
rien espargner.

De faict l'on luy enseigna un grand
docteur sophiste nommé maistre Thubal
Holoferne, qui luy aprint sa charte
si bien qu'il la disoit par cueur au rebours
et y fut cinq ans et troys mois, puis luy
leut, Donat, le Facet , Theodolet , et Alanus
in parabolis : et y fut treze ans six
moys et deux sepmaines.

Mais notez que ce pendent il luy aprenoit
a escripre Gotticquement et escripvoit
tous ses livres. Car l'art d'impression
n'estoit encores en usaige.

Et portoit ordinairement un gros escriptoire
pesant plus de sept mille quintaulx,
duquel le gualimart estoit aussi
gros et grand que les gros pilliers de Enay, et
le cornet y pendoit a grosses chaisnes de fer
a la capacite d'un tonneau de marchandise.

[41v]

Puis luy leugt De modis significandi
avecques les commens de Hurtebize, de Fasquin,
de tropditeulx, de Gualehaul, de
Jean le veau , de billonio, Brelinguandus, et
un tas d'aultres, et y fut plus de dix huyt
ans et unze moys. Et le sceut si bien que au
coupelaud il le rendoit par cueur a revers.
Et prouvoit sus ses doigtz a sa mere
que de modis significandi non erat scientia.

Puis luy leugt le compost, ou il fut bien
seize ans et deux moys, lors que son dict
precepteur mourut: et fut l'an mil quatre
cens et vingt, de la verolle que luy vint.

Apres en eut un aultre vieux tousseux,
nomme maistre Jobelin bridé , qui luy
leugt Hugutio, Hebrard, Grecisme , le
doctrinal , les pars, le quid est, le supplementum,
Marmotret, de moribus in mensa
servandis, Seneca de quatuor virtutibus
cardinalibus, Passavantus cum commento.
Et dormi secure pour les festes.
Et quelques aultres de semblable farine,
a la lecture desquelz il devint aussi saige
qu'onques puis ne fourneasmes nous.

Fu.42.

Comment Gargantua fut mis
soubz aultres pedagoges.
Chapitre. xv.

ATant son pere aperceut
que vrayement il estudioit
tresbien et y mettoit tout
son temps, toutesfoys qu'en
rien ne prouffitoit. Et que
pis est, en devenoit fou, niays, tout reveux
et rassoté.

Dequoy se complaignant a don Philippe
des Marays Viceroy de Papeligosse,
entendit que mieulx luy vauldroit
rien n'aprendre que telz livres soubz telz
precepteurs aprendre. Car leur scavoir

[42v]
n'estoit que besterie, et leur sapience n'estoit
que moufles, abastardisant les bons
et nobles esperitz, et corrompent toute
fleur de jeunesse. Qu'ainsi soit prenez
(dist il) quelcun de ces jeunes gens du
temps present, qui ait seulement estudié
deux ans, en cas qu'il ne ait meilleur jugement,
meilleures parolles, meilleur
propos que vostre filz, et meilleur entretien
et honnesteté entre le monde, reputez moy a
jamais ung taillebacon de la Brene. Ce
que a Grandgousier pleut tresbien et
commanda qu'ainsi feust faict.

Au soir en soupant, ledict des Marays
introduict un sien jeune paige de Villegongys
nomme Eudemon tant bien testonné,
tant bien tiré, tant bien espousseté, tant honneste
en son maintien, que trop mieulx
resembloit quelque petit angelot qu'un
homme. Puis dist a grandgousier:

Voyez vous ce jeune enfant? il n'a
encor douze ans, voyons si bon vous
semble quelle difference y a entre le scavoir
de voz resveurs mateologiens du

Fu.43.
temps jadis, et les jeunes gens de maintenant.
L'essay pleut a Grandgousier,
et commanda que le paige propozast.

Alors Eudemon demandant congié de ce
faire audict viceroy son maistre, le bon
net au poing, la face ouverte, la bouche
vermeille, les yeulx asseurez, et le reguard
assis suz Gargantua, avecques modestie
juvenile se tint sus ses pieds, et commenca
le louer et magnifier, premierement
de sa vertus et bonnes meurs, secondement
de son scavoir, tiercement de sa noblesse,
quartement de sa beaulté corporelle.
Et pour le quint doulcement l'exhortoit
a reverer son pere en toute observance,
lequel tant s'estudioit a bien le faire instruire,
en fin le prioit qu'il le voulsist retenir
pour le moindre de ses serviteurs.
Car aultre don pour le present ne requeroit
des cieulx sinon qu'il luy feust faict
grace de luy complaire en quelque service
agreable.

Le tout feut par icelluy proferé avec
ques gestes tant propres, pronunciation

[43v]
tant distincte, voix tant eloquente, et languaige
tant aorné et bien latin, que mieulx
resembloit un Gracchus, un Ciceron
ou un Emilius du temps passé, qu'un
jouvenceau de ce siecle.

Mais toute la contenence de Gargantua
fut, qu'il se print a plorer comme une
vache, et se cachoit le visaige de son bonnet,
et ne fut possible de tirer de luy une
parolle, non plus q'un pet d'un asne mort.

Dont son pere fut tant courroussé, qu'il
voulut occire maistre Jobelin, Mais
ledict des Marays l'enguarda par belle
remonstrance qu'il luy feist: en maniere
que fut son ire moderee, Puis commenda
qu'il feust payé de ses guaiges, et qu'on le
feist bien chopiner sophisticquement, ce
faict qu'il allast a tous les diables. Au
moins (disoit il) pour le jourdhuy ne coustera
il gueres a son houste, si d'aventure
il mouroit ainsi sou comme un Angloys.

Maistre Jobelin party de la maison,
consulta Grandgousier avecques le viceroy
quel precepteur l'on luy pourroit

Fu.44.
bailler, et feut avisé entre eulx que a cest
office seroit mis Ponocrates pedaguoge
de Eudemon, et que tous ensemble iroient
a Paris, pour congnoistre quel estoit
l'estude des jouvenceaulx de France
pour icelluy temps.

Comment Gargantua fut envoyé a Paris,
et de l'enorme jument que le porta,
et comment elle deffit les mousches
bovines de la Beauce.
Chapitre. xvj.

EN ceste mesmes saison Fayoles
quart roy de Numidie envoya
du pays de Africque a Grandgousier
une jument la plus enorme et la
plus grande que feut oncques veue, et
la plus monstreuse, Comme assez scavez,
que Afrique aporte tousjours quelque
chose de noveau.

Car elle estoit grande comme six Oriflans,
et avoit les pieds fenduz en doigtz,
comme le cheval de Jules Cesar , les aureilles
ainsi pendentes, comme les chievres

[44v]
de Languegoth, et une petite corne au
cul, Au reste avoit poil d'alezan toustade
entreillize de grizes pommelettes.
Mais sus tout avoit la queue horrible.
Car elle estoit poy plus poy moins
grosse comme la pile sainct Mars aupres
de Langes: et ainsi quarree, avecques les
brancars ny plus ny moins ennicrochez,
que sont les espicz au bled.

Si de ce vous esmerveillez: esmerveillez
vous dadvantaige de la queue des
beliers de Scythie: que pesoit plus de
trente livres, et des moutons de Surie,
esquelz fault (si Tenaud dict vray) affuster
une charrette au cul, pour la porter
tant elle est longue et pesante. Vous ne
l'avez pas telle vous aultres paillardes
de plat pays. Et fut amenee par mer en
troys carracques et un brigantin jusques
au port de Olone en Thalmondoys

Lors que Grandgousier la veit, Voicy
(dist il) bien le cas pour porter mon
filz a Paris. Or ca de par dieu, tout
yra bien. Il sera grand clerc on temps

Fu.45.
advenir. Si n'estoient messieurs les bestes,
nous vivrions comme clercs.

Au lendemain apres boyre (comme
entendez) prindrent chemin, Gargantua
son precepteur Ponocrates et ses gens,
ensemble eulx Eudemon le jeune paige.
Et par ce que c'estoit en temps serain et bien
attrempé, son pere luy feist faire des botes
fauves. Babin les nomme brodequins.

Ainsi joyeusement passerent leur grand
chemin: et tousjours grand chere: jusques
au dessus de Orleans.

Au quel lieu estoit une ample forest
de la longueur de trente et cinq lieues et
de largeur dix et sept ou environ. Icelle
estoit horriblement fertile et copieuse
en mousches bovines et freslons, de sorte
que c'estoit une vraye briguanderye
pour les pauvres jumens, asnes, et chevaulx.
Mais la jument de Gargantua
vengea honnestement tous les oultrages
en icelle perpetrees sur les bestes
de son espece, par un tour, duquel
ne se doubtoient mie.

[45v]

Car soubdain qu'ilz feurent entrez
en la dicte forest: et que les freslons luy
eurent livré l'assault, elle desguaina sa
queue: et si bien s'escarmouschant, les esmoucha,
qu'elle en abatit tout le boys, a
tord a travers, decza, dela, par cy, par la,
de long, de large, dessus dessoubz, abatoit
boys comme un fauscheur faict d'herbes,
En sorte que depuis n'y eut ne boys
ne freslons. Mais feut tout le pays reduict
en campaigne.

Quoy voyant Gargantua, y print
plaisir bien grand, sans aultrement s'en
vanter. Et dist a ses gens. Je trouve
beau ce. Dont fut depuis appellé ce
pays la Beauce, mais tout leur desjeuner
feut par baisler. En memoire de
quoy encores de present les Gentilz hommes
de Beauce desjeunent de baisler et
s'en trouvent fort bien et n'en crachent que mieulx.

Finablement arriverent a Paris.
Auquel lieu se refraischit deux ou troys
jours, faisant chere lye avecques ses
gens, et s'enquestant quelz gens scavans

Fu.46.
estoient pour lors en la ville: et quel vin
on y beuvoit.

Comment Gargantua paya sa bien
venue es Parisiens, et comment
il print les grosses
cloches de l'eglise
nostre Dame .
Chapi. xvij.

QUelques jours apres qu'ilz
se feurent refraichiz il visita
la ville: et fut veu de tout le
monde en grande admiration.
Car le peuple de Paris
est tant sot, tant badault, et tant inepte
de nature q'un basteleur, un porteur
de rogatons, un mufet avecques ses cymbales,
un vielleuz au mylieu d'un carrefour
assemblera plus de gens, que ne
feroit un bon prescheur evangelicque.

Et tant molestement le poursuyvirent:
qu'il feut contrainct soy reposer suz les
tours de l'eglise nostre dame. Au
quel lieu estant, et voyant tant de gens,

[46v]
a l'entour de soy: dist clerement:

Je croy que ces marroufles voulent
que je leurs paye icy ma bien venue et
mon proficiat. C'est raison. Je leur voys
donner le vin. Mais ce ne sera que par rys.

Lors en soubriant destacha sa belle
braguette, et tirant sa mentule en l'air les
compissa si aigrement, qu'il en noya deux
cens soixante mille, quatre cens dix et
huyt. Sans les femmes et petiz enfans.

Quelque nombre d'iceulx evada ce
pissefort a legiereté des pieds. Et quand
furent au plus hault de l'université,
suans, toussans, crachans, et hors d'halene,
commencerent a renier et jurer les
ungs en cholere, les aultres par rys, Carymary,
Carymara, Par saincte mamye,
nous son baignez par rys, dont fut
depuis la ville nommee Paris laquelle
au paravant on appelloit Leucece. Comme
dist Strabo lib. iiij. C'est a dire en
Grec, Blanchette, pour les blanches
cuisses des dames dudict lieu.

Et par autant que a ceste nouvelle

Fu.47.
imposition du nom tous les assistans
jurerent chascun les saincts de sa paroisse:
les Parisiens, qui sont faictz de
toutes gens et toutes pieces, sont par nature
et bons jureurs et bons juristes, et
quelque peu oultrecuydez. Dont estime
Joaninus de Barranco , libro, de copiositate
reverentiarum, que sont dictz
Parrhesiens en Grecisme, c'est a dire
fiers en parler.

Ce faict considera les grosses cloches
que estoient esdictes tours: et les
feist sonner bien harmonieusement. Ce
que faisant luy vint en pensee qu'elles serviroient
bien de campanes au coul de sa
jument, laquelle il vouloit renvoier a son
pere toute chargee de froumaiges de
Brye et de harans frays. De faict les
emporta en son logis.

Ce pendent vint un commandeur jambonnier
de sainct Antoine pour faire sa
queste suille: lequel pour se faire entendre
de loing, et faire trembler le lard, au
charnier, les voulut emporter furtivement.

[47v]
Mais par honnesteté les laissa,
non par ce qu'elles estoient trop chauldes,
mais par ce qu'elles estoient quelque
peu trop pesantes a la portee. Cil
ne fut pas celluy de Bourg. Car il est
trop de mes amys.

Toute la ville feut esmeue en sedition
comme vous scavez que a ce ilz sont tant
faciles, que les nations estranges s'esbahissent
de la patience des Roys de
France, lesquelz aultrement par bonne
justice ne les refrenent: veuz les inconveniens
qui en sortent de jour en jour.
Pleust a dieu, que je sceusse l'officine en
laquelle sont forgez ces chismes et monopoles,
pour les mettre en evidence es
confraries de ma paroisse. Croyez que
le lieu auquel convint le peuple tout folfre
et habaline, feut Nesle ou lors estoit,
maintenant n'est plus, l'oracle de Lucece.
La feut proposé le cas, et remonstré l'inconvenient
des cloches transportees.

Apres avoir bien ergote pro et contra
feut conclud en Baralipton, que l'on e

Fu.48.
voyroit le plus vieux et suffisant de la
faculté vers Gargantua pour luy remonstrer
l'horrible inconvenient de la
perte d'icelles cloches. Et nonobstant
la remonstrance d'aulcuns de l'universit,
qui alleguoient que ceste charge
mieulx competoit a un orateur, que a
un Sophiste, feut a cest affaire esleu nostre
maistre Janotus de Bragmardo .

Comment Janotus de Bragmardo
feut envoye pour recouvrer de
Gargantua les grosses
cloches. Chap. xviij.

MAistre Janotus tondu a la Cesarine,
vestu de son lyripipion
a l'antique, et bien antidoté l'estomac
de coudignac de four, et eau beniste
de cave, se transporta au logis de
Gargantua , touchant davant soy troys
vedeaulx a rouge muzeau, et trainant
apres cinq ou six maistres inertes bien
crottez a profit de mesnaige.

A l'entree les rencontra Ponocrates:

[48v]
et eut frayeur en soy les voyant ainsi desguisez,
et pensoit que feussent quelques
masques hors du sens. Puis s'enquesta
a quelqun desdictz maistres inertes de
la bande, que queroit ceste mommerie?
Il luy feut respondu, qu'ilz demandoient
les cloches leurs estre rendues.

Soubdain ce propos entendu Ponocrates
courut dire les nouvelles a Gargantua:
affin qu'il feust prest de la responce,
et deliberast sur le champ ce que
estoit de faire. Gargantua admonesté
du cas appella a part Ponocrates son
precepteur, Philotomie son maistre d'hostel,
Gymnaste son escuyer, et Eudemon
et sommairement confera avecques eulx
sus ce que estoit tant a faire que a respondre.

Tous feurent d'advis que on les menast
au retraist du goubelet et la on les
feist boyre rustrement, et affin que ce tousseux
n'entrast en vaine gloire pour a sa
requeste avoir rendu les cloches, l'on mandast
ce pendent qu'il chopineroit querir
le Prevost de la ville, le Recteur de la

Fu.49.
faculte, le vicaire de l'eglise: esquelz davant
que le sophiste eust proposé sa commission,
l'on delivreroit les cloches. Apres
ce iceulx presens l'on oyroit sa belle
harangue. Ce que fut faict, et les susdictz
arrivez, le Sophiste feut en plene
salle introduict, et commenca ainsi que
s'ensuit en toussant.

La harangue de maistre Janotus de
Bragmardo faicte a Gargantua
pour recouvrer les cloches.
Chapitre. xix.

EHen, hen, hen, Mna dies Monsieur,
Mna dies. Et vobis messieurs,
Ce ne seroyt que bon que

[49v]
nous rendissiez noz cloches, Car elles
nous font bien besoing. Hen, hen, hasch.
Nous en avions bien aultresfoys refuse
de bon argent de ceulx de Londres en
Cahors, sy avions nous de ceulx de
Bourdeaulx en Brye, qui les vouloient
achapter pour la substantificque qualite
de la complexion elementaire, que
est intronificquee en la terre sterite de
leur nature quidditative pour extraneizer
les halotz et les turbines suz noz
vignes, vrayement non pas nostres, mais
d'icy aupres. Car si nous perdons le piot
nous perdons tout et sens et loy. Si vous
nous les rendez a ma requeste, je y guaigneray
six pans de saulcices, et une bonne
paire de chausses, que me feront grant
bien a mes jambes, ou ilz ne me tiendront
pas promesse. Ho par Dieu domine, une
pair de chausses est bon. Et vir sapiens
non abhorrebit eam . Ha, ha, Il n'a pas
pair de chausses qui veult. Je le scay
bien quant est de moy. Advisez domine,
il y a dix huyt jours que je suis a matagraboliser

Fu.50.
ceste belle harangue. Reddite
que sunt Cesaris Cesari, et que sunt dei
deo Ibi jacet lepus.

Par ma foy domine, si voulez souper
avecques moy, in camera par le corps
Dieu charitatis, nos faciemus bonum
cherubin. Ego occidi unum porcum, et ego
habet bon vino, Mais de bon vin on ne
peult faire maulvais latin.

Or sus de parte dei, date nobis clochas
nostras. Tenez je vous donne de
par la faculte ung sermones de Utino
que utinam vous nous baillez nos cloches.
Vultis etiam pardonos? per diem
vos habebitis, et nihil poyabitis.

O monsieur domine, clochidonnaminor
nobis. Dea est bonum urbis. Tout le monde
s'en sert. Si vostre jument s'en trouve
bien: aussi faict nostre faculte, que comparata
est jumentis insipientibus: et similis
facta est eis, psalmo nescio quo , si
l'avoys je bien quotté en mon paperat,
et est unum bonum Achilles, Hen, hen,
ehen, hasch.

[50v]

Ca je vous prouve que me les doibvez
bailler. Ego sic argumentor.

Omnis clocha clochabilis in clocherio
clochando clochans clochativo clochare
facit clochabiliter clochantes. Parisius
habet clochas. Ergo gluc, Ha, ha
ha. C'est parle cela. Il est in tertio prime
en Darii ou ailleurs. Par mon ame,
j'ay veu le temps que je faisois diables
de arguer. Mais de present je ne fais
plus que resver. Et ne me fault plus dorenavant,
que bon vin, bon lict, le dos
au feu, le ventre a table, et escuelle bien
profonde.

Hay domine: je vous pry in nomine
patris et filii et spiritus sancti Amen.
Que vous rendez noz cloches: et Dieu
vous guard de mal, et nostre dame de
sante, qui vivit et regnat per omnia secula
seculorum, Amen, Hen hasch ehasch
grenhenhasch.

Verum enim vero quando quidem
dubio procul Edepol quoniam ita certe
meus deus sidus, une ville sans cloches

Fu.51.
est comme un aveugle sans baston, un
asne sans cropiere, et une vache sans
cymbales. Jusques a ce que nous les
ayez rendues nous ne cesserons de crier
apres vous, comme un aveugle qui a perdu
son baston, de braisler, comme un asne
sans cropiere, et de bramer, comme une
vache sans cymbales.

Un quidam latinisateur demourant
pres l'hostel Dieu, dist une foys, allegant
l'autorite d'ung Taponnus, je faulx: c'e
stoit Pontanus poete seculier, qu'il desiroit
qu'elles feussent de plume, et le batail
feust d'une queue de renard: pource
qu'elles luy engendroient la chronique
aux tripes du cerveau, quand il composoit
ses vers carminiformes. Mais nac
petitin petetac ticque, torche, lorne, il
feut declaire Hereticque. Nous les faisons
comme de cire. Et plus n'en dict le
deposant. Valete et plaudite. Calepinus
recensui.

[51v]

Comment le Sophiste emporta son
drap, et comment il eut proces contre
les aultres maistres.
Chapitre. xx.

LE Sophiste n'eut si toust achevé
que Ponocrates et Eudemon
s'esclafferent de rire
tant profondement, que en cuiderent
rendre l'ame a dieu, ne plus, ne
moins que Crassus voyant un asne couillart
qui mangeoit des chardons: et comme
Philemon voyant un asne qui mangeoit
les figues qu'on avoit apresté pour
le disner, mourut de force de rire. Ensemble
eulx, commenca rire maistre Janotus,
a qui mieulx, mieulx, tant que
les larmes leurs venoient es yeulx: par
la vehemente concution de la substance
du cerveau: a laquelle furent exprimees
ces humiditez lachrymales, et transcoullees
jouxte les nerfz optiques. En quoy
par eulx estoyt Democrite Heraclitizant,
et Heraclyte Democritizant representé.

Fu.52.

Ces rys du tout sedez, consulta Gargantua
avecques ses gens sur ce qu'estoit
de faire. La feut Ponocrates d'ad
vis, qu'on feist reboyre ce bel orateur. Et
veu qu'il leurs avoit donné de passe
temps, et plus faict rire que n'eust Songecreux,
qu'on luy baillast les dix pans
de saulcice mentionnez en la joyeuse harangue,
avecques une paire de chausses,
troys cens de gros boys de moulle, vingt
et cinq muitz de vin, Un lict a triple couche
de plume anserine, et une escuelle
bien capable et profonde, lesquelles disoit
estre a sa vieillesse necessaires.

Le tout fut faist ainsi que avoit este
deliberé: Excepte que Gargantua doubtant
que on ne trouvast a l'heure chausses
commodes pour ses jambes: doubtant
aussy de quelle facon mieulx duyroient
audict orateur, ou a la martingalle
qui est un pont levis de cul pour
plus aisement fianter, ou a la mariniere,
pour mieulx soulaiger les roignons
ou a la Souice pour tenir chaulde la be

[52v]
dondaine, ou a queue de merluz, de peur
d'eschauffer les reins: luy feist livrer
sept aulnes de drap noir et troys de blanchet
pour la doubleure. Le boys feut
porte par les guaingnedeniers, les maistres
es ars porterent les saulcices et
escuelles. Maistre Janot voulut porter
le drap.

Un desdictz maistres nomme maistre
Jousse Bandouille luy remonstroit que
ce n'estoit honeste ny decent son estat, et
qu'il le baillast a quelqun
d'entre eulx.

Ha (dist Janotus) Baudet Baudet,
tu ne concluds poinct in modo et figura.
Voyla dequoy servent les suppositions,
et parva logicalia. Panus pro quo supponit?
Confuse (dist Bandouille) et distributive,
Je ne te demande pas (dist Janotus)
Baudet, quo modo supponit, mais pro
quo, c'est Baudet pro tibiis meis. Et pour
ce le porteray je egomet, sicut suppositum
portat adpositum. Ainsi l'emporta en tapinois,
comme feist Patelin son drap.

Le bon feut quand le tousseux glorieusement

Fu.53.
en plein acte tenu chez les
mathurins requist ses chausses et saulcices,
Car peremptoirement luy feurent
deniez, par autant qu'il les avoit
eu de Gargantua selon les informations
sur ce faictes. Il leurs remonstra
que ce avoit este de gratis et de sa liberalite
par laquelle ilz n'estoient mie absoubz
de leurs promesses.

Ce nonobstant luy fut respondu qu'il
se contentast de raison, et que aultre bribe
n'en auroit.

Raison? (dist Janotus) Nous n'en
usons poinct ceans. Traistres malheureux
vous ne valez rien. La terre ne porte
gens plus meschans que vous estes.
Je le scay bien: ne clochez pas devant
les boyteux. J'ay exercé la meschancete
avecques vous. Par la ratte Dieu, je
advertiray le Roy des enormes abus
que sont forgez ceans, et par voz mains
et meneez. Et que je soye ladre s'il ne vous
faict tous vifz brusler comme bougres,
traistres, hereticques, et seducteurs, en

[53v]
nemys de dieu et de vertus.

A ces motz prindrent articles contre
luy, Luy de l'autre coste les feist adjourner.
Somme, le proces fut retenu par la
court, et y est encores. Les magistres sur
ce poinct feirent veu de ne soy descroter
maistre Janot avecques ses adherens
feist veu de ne se mouscher, jusques a ce
qu'en feust dict par arrest definitif.

Par ces veuz sont jusques a present
demourez et croteux et morveux, car la
court n'a encores bien grabelé toutes les
pieces. L'arrest sera donne es prochaines
Celendes Grecques. C'est a dire: jamais
Comme vous scavez qu'ilz font plus que
nature, et contre leurs articles propres.
Les articles de Paris, chantent que dieu
seul peult faire choses infinies. Nature,
rien ne faict imortel: car elle mect fin
et periode a toutes choses par elle produictes.
Car omnia orta cadunt etc.

Mais ces avalleurs de frimars font
les proces davant eux pendens, et infiniz,
et imortelz. Ce que faisans ont donue lieu,

Fu.54.
et verifie le dict de Chilon Lacedemonien
consacré en Delphes, disant misere
estre compaigne de proces: et gens playdoiens
miserables. Car plus tost ont
fin de leur vie, que de leur droict pretendu.

L'estude de Gargantua, selon la discipline
de ses precepteurs Sophistes.
Chapitre. xxj.

LEs premiers jours ainsi passez, et
les cloches remises en leur lieu:
les citoyens de Paris par recongnoissance
de ceste honnesteté se offrirent
d'entretenir et nourrir sa jument tant
qu'il luy plairoit. Ce que Gargantua

[54v]
print bien a gré. Et l'envoyerent vivre
en la forest de Biere. je croy qu'elle n'y
soyt plus maintenant.

Ce faict voulut de tout son sens estudier
a la discretion de Ponocrates,
Mais icelluy pour le commencement ordonna,
qu'il feroit a sa maniere accoustumee:
affin d'entendre par quel moyen
en si long temps ses antiques precepteurs
l'avoient rendu tant fat, niays, et
ignorant.

Il dispensoit doncques son temps en
telle facon, que ordinairement il s'esveilloit
entre huyt et neuf heures, feust jour
ou non, ainsi l'avoient ordonne ses regens
antiques, alleguans ce que dict David:
Vanum est vobis ante lucem surgere .

Puis se guambayoit, penadoit, et paillardoit
parmy le lict quelque temps, pour
mieulx esbaudir ses esperitz animaulx
et se habiloit selon la saison; mais voluntiers
portoit il une grande et longue
robbe de grosse frize fourree de renards
apres se peignoit du peigne de Almain,

Fu.55.
c'estoit des quatre doigtz et le poulce.
Car ses precepteurs disoient, que soy
aultrement pigner, laver, et nettoyer,
estoit perdre temps en ce monde.

Puis fiantoit, pissoyt, rendoyt sa gorge,
rottoit, pettoyt, baisloyt, crachoyt,
toussoyt, sangloutoyt, esternuoit, et se
morvoyt en archidiacre, et desjeunoyt
pour abatre la rouzee et maulvais aer:
belles tripes frites, belles charbonnades
beaulx jambons, belles cabirotades, et
forces soupes de prime.

Ponocrates luy remonstroit, que tant
soubdain ne debvoit repaistre au partir
du lict, sans avoir premierement faict
quelque exercice. Gargantua respondit.
Quoy? N'ay je faict suffisant exercice?
Je me suis vaultre six ou sept tours
parmy le lict, davant que me lever. Ne
est ce assez? Le pape Alexandre ainsi faisoit
par le conseil de son medicin Juif:
et vesquit jusques a la mort, en despit
des envieux: mes premiers maistres me
y ont acoustumé, disans que le desjeuner

[55v]
faisoit bonne memoire, pourtant y
beuvoient les premiers. Je m'en trouve
fort bien, et n'en disne que mieulx.

Et me disoit maistre Tubal (qui feut
premier de sa licence a Paris) que ce n'est
tout l'advantaige de courir bien toust,
mais bien de partir de bonne heure: aussi
n'est ce la santé totale de nostre humanite,
boyre a tas, a tas, a tas, comme canes:
mais ouy bien de boyre matin.

Unde versus.

Lever matin, n'est poinct bon heur,
Boire matin est le meilleur.

Apres avoir bien apoinct desjeuné,
alloit a l'eglise, et luy pourtoit on dedans
un grand penier un gros breviaire empantophle,
pesant tant en gresse que en
fremoirs et parchemin poy plus poy
moins unze quintaulx six livres. La
oyoit vingt et six ou trente messes, ce pendent
venoit son diseur d'heures en place
empaletocque comme une duppe, et tresbien
antidoté son alaine a force syrop
vignolat, Avecques icelluy marmonnoit

Fu.56.
toutes ces Kyrielles: et tant curieusement
les espluchoit, qu'il n'en tomboit
un seul grain en terre.

Au partir de l'eglise, on luy amenoit
sur une traine a beufz un faratz de patenostres
de sainct Claude , aussi grosses
chascune qu'est le moulle d'un bonnet
et se pourmenant par les cloistres, galeries
ou jardin en disoit plus que seze
hermites.

Puis estudioit quelque meschante demye
heure, les yeulx assis dessus son livre,
mais (comme dict le Comicque) son
ame estoit en la cuysine.

Pissant doncq plein urinal se asseoyt
a table. Et par ce qu'il estoit naturellement
phlegmaticque, commencoit son
repas, par quelques douzeines de jambons,
de langues de beuf fumees, de boutargues,
d'andouilles, et telz aultres avant
coureurs de vin.

Ce pendent quatre de ses gens luy gettoient
en la bouche l'un apres l'aultre continuement
moustarde a pleines palerees

[56v]
puis beuvoit un horrificque traict de vin
blanc, pour luy soulaiger les roignons.
Apres mangeoit selon la saison viandes
a son appetit, et lors cessoit de manger
quand le ventre luy tiroit.

A boyre n'avoit poinct, fin, ny canon.
Car il disoit que les metes et bournes
de boyre estoient quand la personne beuvant,
le liege de ses pantoufles enfloit
en hault d'un demy pied.

Les jeux de Gargantua.
Chapitre. xxij.

PUis tout lordement grignotant
d'un transon de graces, se lavoit
les mains de vin frais, s'escuroit
les dens avec un pied de porc, et devisoit
joyeusement avec ses gens: puis le verd
estendu l'on desployoit force chartes, force
dez, et renfort de tabliers. La jouoyt,

Au flux

A la prime

A la vole

A la pille

Fu.57.

A la triumphe

A la picardie

Au cent

A l'espinay

A la malheureuse

Au fourby

A passe dix

A trente et ung.

A pair et sequence

A troys cens

Au malheureux

A la condemnade

A la charte virade

Au maucontent

Au lansquenet

Au cocu

A qui a si parle

A pille, nade, jocque, fore

A mariaige

Au gay

A l'opinion

A qui faict l'ung faict l'aultre

A la sequence

Au luettes

[57v]

Au tarau

A coquinbert qui gaigne perd

Au beline

Au torment

A la ronfle

Au glic

Aux honneurs

A la mourre

Aux eschetz

Au renard

Au marelles

Au vasches

A la blanche

A la chance

A trois dez

Au tables

A la nicnocque

Au lourche

A la renette

Au barignin

Au trictrac

A toutes tables

Au tables rabatues

Au reniguebieu

Fu.58.

Au force

Au dames

A la babou

A primus secundus

Au pied du cousteau

Au clefz

Au franc du carreau

A pair ou non

A croix ou pille

Au martres

Au pingres

A la bille

Au savatier

Au hybou

Au dorelot du lievre

A la tirelitantaine

A cochonnet va devant

Au pies

A la corne

Au beuf viole

A la cheveche

A je te pinse sans rire

A picoter

A deferrer l'asne

[58v]

A la jautru

Au bourry bourry zou

A je m'assis

A la barbe d'oribus

A la bousquine

A tire la broche

A la boutte foyre

A compere prestez moy vostre sac

A la couille de belier

A boute hors

A figues de marseille

A la mousque

A l'archer tru

A escorcher le renard

A la ramasse

Au croc madame

A vendre l'ovoine

A souffler le charbon

Au responsailles

Au juge vif, et juge mort

A tirer les fers du four

Au fault villain

Au cailleteaux

Au bossu aulican

Fu.59.

A sainct trouve

A pinse morille

Au poirier

A pimpompet

Au triori

Au cercle

A la truye

A ventre contre ventre

Aux combes

A la vergette

Au palet

Au j'en suis

A foucquet

Au quilles

Au rapeau

A la boulle plate

Au vireton

Au picquarome

A rouchemerde

A angenart

A la courte boulle

A la griesche

A la recoquillette

Au cassepot

[59v]

A montalent

A la pyrouete

Au jonchees

Au court baston

Au pyrevollet

A cline muzete

Au picquet

A la blancque

Au furon

A la seguette

Au chastelet

A la rengee

A la foussete

Au ronflart

A la trompe

Au moyne

Au tenebry

A l'esbahy

A la soulle

A la navette

A fessart

Au ballay

A sainct Cosme je te viens adorer

A escharbot le brun

Fu.60.

A je vous prens sans verd

A bien et beau s'en va quaresme

Au chesne forchu

Au chevau fondu

A la queue au loup

A pet en gueulle

A Guillemin baille my ma lance

A la brandelle

Au treseau

Au bouleau

A la mousche

A la migne migne beuf

Au propous

A neuf mains

Au chapifou

Au pontz cheuz

A colin bride

A la grolle

Au cocquantin

A Colin maillard

A myrelimofle

A mouschart

Au crapault

A la crosse

[60v]

Au piston

Au bille boucquet

Au roynes

Au mestiers

A teste a teste bechevel

Au pinot

A male mort

Aux croquinolles

A laver la coiffe ma dame

Au belusteau

A semer l'avoyne

A briffault

Au molinet

A defendo

A la virevouste

A la bacule

Au laboureur

A la cheveche

Au escoublettes enraigees

A la beste morte

A montemonte l'eschelette

Au pourceau mory

A cul salle

Au pigonnet

Fu.61.

Au tiers

A la bourree

Au sault du buisson

A croyzer

A la cutte cache

A la maille bourse en cul

Au nid de la bondree

Au passavant

A la figue

Au petarrades

A pillemoustarde

A cambos

A la recheute

Au picandeau

A croqueteste

A la grolle

A la grue

A taillecoup

Au nazardes

Aux allouettes

Aux chinquenaudes.

Apres avoir bien joué sessé passé et beluté
temps, convenoit boyre quelque
peu, c'estoient unze peguadz pour homme,

[61v]
et soubdain apres bancqueter c'estoit
sus un beau banc, ou en beau plein lict
s'estendre et dormir deux ou troys heures
sans mal penser, ny mal dire.

Luy esveille secouoit un peu les aureilles:
ce pendent estoit apporte vin
frais, la beuvoit mieulx que jamais.

Ponocrates luy remonstroit, que
c'estoit mauvaise diete, ainsi boyre apres
dormir. C'est (respondist Gargantua)
la vraye vie des peres. Car de ma nature
je dors sallé: et le dormir m'a valu
autant de jambon.

Puis commencoit estudier quelque
peu, et patenostres en avant, pour lesquelles
mieulx en forme expedier, montoit
sus une vieille mulle, laquelle avoit
servy neuf Roys, ainsi marmotant de
la bouche et dodelinant de la teste, alloit
veoir prendre quelque connil aux
filletz.

Au retour se transportoit en la cuysine
pour scavoir quel roust estoit en
broche.

Fu.62.

Et souppoit tresbien par ma conscience,
et voluntiers convioit quelques beuveurs
de ses voisins, avec lesquelz beuvant
d'autant, comptoient des vieux
jusques es nouveaulx.

Entre aultres avoit pour domesticques
les seigneurs du Fou, de Gourville,
de Grignault et de Marigny.

Apres souper venoient en place les
beaux evangiles de boys, c'est a dire
force tabliers, ou le beau flux, un, deux
troys: ou a toutes restes pour abreger,
ou bien alloient veoir les garses d'entour,

et petitz bancquetz parmy collations
et arrierecollations.
Puis dormoit sans desbrider,
jusques au
lendemain
huict
heures.

[62v]

Comment Gargantua feut institué
par Ponocrates en telle
discipline, qu'il ne perdoit
heure du jour.
Chap. xxiij.

QUand Ponocrates congneut
la vitieuse maniere de vivre de
Gargantua, delibera aultrement
le instituer en lettres, mais pour
les premiers jours le tolera: considerant
que nature ne endure mutations soubdaines,
sans grande violence.

Pour doncques mieulx son oeuvre
commencer, supplia un scavant medicin
de celluy temps, nomme maistre Theodore:

Fu.63.
a ce qu'il considerast si possible estoit
remettre Gargantua en meilleure voye.
Lequel le purgea canonicquement
avec Elebore de Anticyre, et par ce medicament
luy nettoya toute l'alteration et
perverse habitude du cerveau. Par ce
moyen aussi Ponocrates luy feist oublier
tout ce qu'il avoit apris soubz ses
antiques precepteurs, comme faisoit Thimote
a ses disciples qui avoient este instruictz
soubz aultres musiciens.

Pour mieulx ce faire, l'introduisoit
es compaignies des gens scavans, que
la estoient, a l'emulation desquelz luy
creust l'esperit et le desir de estudier aultrement
et se faire valoir.

Apres en tel train d'estude le mist qu'il
ne perdoit heure quelconques du jour:
ains tout son temps consommoit en lettres
et honeste scavoir.

Se esveilloit doncques Gargantua
environ quatre heures du matin. Cependent
qu'on le frotoit, luy estoit leue
quelque pagine de la divine escripture

[63v]
haultement et clerement avec pronunciation
competente a la matiere, et a ce estoit commis
un jeune paige natif de Basche, nomme
Anagnostes. Selon le propos et argument
de ceste lecon, souventesfoys se adonnoit
a reverer, adorer, prier, et supplier le
bon Dieu: duquel la lecture monstroit
la majeste et jugemens merveilleux.

Puis alloit es lieux secretz faire excretion
des digestions naturelles. La
son precepteur repetoit ce que avoit este
leu: luy exposant les poinctz plus obscurs
et difficiles.

Eulx retornans consideroient l'estat
du ciel, si tel estoit comme l'avoient noté
au soir precedent: et quelz signes entroit le
soleil, aussi la lune pour icelle journee.

Ce faict estoit habille, peigne, testonné
accoustré, et parfumé, durant lequel temps
on luy repetoit les lecons du jour d'avant
Luy mesmes les disoit par cueur: et y
fondoit quelque cas practiques et concernens
l'estat humain lesquelz ilz estendoient
aulcunes foys jusques deux ou

Fu.64.
troys heures, mais ordinairement cessoient
lors qu'il estoit du tout habille.

Puis par troys bonnes heures luy
estoit faicte lecture.

Ce faict yssoient hors, tousjours conferens
des propoz de la lecture: et se desportoient
en Bracque ou es prez, et jouoient
a la ballé a la paulme a la pile trigone
galentement se exercens les corps
comme ilz avoient les ames au paravant
exerce.

Tout leur jeu n'estoit qu'en liberte:
car ilz laissoient la partie quant leur
plaisoit, et cessoient ordinairement lors
que suoient parmy le corps, ou estoient
aultrement las. Adoncq estoient tresbien
essuez, et frottez, changeoient de chemise:
et doulcement se pourmenans alloient
veoir sy le disner estoit prest. La
attendens recitoient clerement et eloquentement
quelques sentences retenues
de la lecon.

Ce pendent monsieur l'appetit venoit
et par bonne oportunité s'asseoient a table.

[64v]

Au commencement du repas estoit leue
quelque histoire plaisante des anciennes
prouesses: jusques a ce qu'il eust prins
son vin. Lors (si bon sembloit) on continuoit
la lecture: ou commenceoient a diviser
joyeusement ensemble, parlans pour
les premiers moys de la vertus, propriete,
efficace, et nature, de tout ce que leur
estoit servy a table. Du pain, du vin, de
l'eau, du sel, des viandes, poissons, fruictz
herbes, racines, et de l'aprest d'icelles. Ce
que faisant aprint en peu de temps tous
les passaiges a ce competens en Pline,
Athene, Dioscorides, Jullius pollux ,
Galen, Porphyre, Opian, Polybe, Heliodore,
Aristoteles, Aelian, et aultres.
Iceulx propos tenus faisoient souvent
pour plus estre asseurez, apporter les livres
susdictz a table. Et si bien et entierement
retint en sa memoire les choses
dictes, que pour lors n'estoit medicin, qui
en sceust a la moytié tant comme il faisoit.

Apres devisoient des lecons leues au
matin, et parachevant leur repas par

Fu.65.
quelque confection de cotoniat, secouroit
les dens avecques un trou de Lentisce,
se lavoit les mains et les yeulx de belle
eaue fraische: et rendoient graces a dieu
par quelques beaulx canticques faictz
a la louange de la munificence et benignité
divine. Ce faict on apportoit des
chartes, non pour jouer, mais pour y
apprendre mille petites gentillesses, et inventions
nouvelles. Lesquelles toutes
yssoient de Arithmetique.

En ce moyen entra en affection de
icelle science numerale, et tous les jours
apres disner et souper y passoit temps
aussi plaisantement, qu'il souloit en dez
ou es chartes. A tant sceut d'icelle et theoricque
et practique, si bien que Tunstal
Angloys, qui en avoit amplement escript
confessa que vrayement en comparaison
de luy il n'y entendoit que le hault
Alemant.

Et non seulement d'icelle, mais des
aultres sciences mathematicques, comme
Geometrie, Astronomie, et Musicque.

[65v]
Car attendens la concoction et digestion
de son past, ilz faisoient mille joyeux instrumens
et figures Geometricques, et
de mesmes praticquoient les canons
Astronomicques, Apres se esbaudissoient
a chanter musicalement a quatre et
cinq parties, ou sus un theme a plaisir
de gorge.

Au reguard des instrumens de musicque,
il aprint jouer du luc, de l'espinette,
de la harpe, de la flutte de Alemant
et a neuf trouz, de la viole, et de la sacqueboutte.

Ceste heure ainsi employee, la digestion
parachevee, se pnrgoit des excremens
naturelz: puis se remettoit a son estude
principal par troys heures ou davantaige:
tant a repeter la lecture matutinale,
que a poursuyvre le livre entreprins
que aussi a escripre et bien traire et former
les antiques et Romaines lettres.

Ce faict yssoient hors leur hostel avec
ques eulx un jeune gentilhomme de Touraine
nomme l' escuyer Gymnaste, lequel

Fu.66.
luy monstroit l'art de chevalerie.

Changeant doncques de vestemens
monstoit sus un coursier, sus un roussin,
sus un genet, sus un cheval barbe cheval
legier: et luy donnoit cent quarieres
le faisoit voltiger en l'air, franchir le fosse,
saulter le palys, court tourner en
un cercle, tant a dextre comme a senestre.

La rompoit non la lance. Car c'est la
plus grande resverye du monde, dire, J'ay
rompu dix lances en tournoy, ou en bataille:
un charpentier le feroit bien. Mais
louable gloire est d'une lance avoir rompu
dix de ses ennemys.

De sa lance doncq asseree, verde, et
roide, rompoit un huys, enfoncoit un harnoys,
acculloyt une arbre, enclavoyt
un aneau, enlevoit une selle d'armes, un
aubert, un gantelet.

Le tout faisoit armé de pied en cap.
Au reguard de fanfarer et faire les petitz
popismes sus un cheval nul ne le feist
mieulx que luy. Le voltiger de Ferrare
n'estoit
q'un singe en comparaison. Singu

[66v]
lierement estoit aprins a saulter hastivement
d'un cheval sus l'aultre sans prendre
terre. Et nommoit on ces chevaulx
desultoyres, et de chascun cousté la lance
au poing, monter sans estriviers, et
sans bride, guider le cheval a son plaisir
Car telles choses servent a discipline
militaire.

Un aultre jour se exerceoit a la hasche.
Laquelle tant bien coulloyt, tant
verdement de tous pics reserroyt, tant
soupplement avalloit en taille ronde,
qu'il feut passe chevalier d'armes en campaigne,
et en tous essays.

Puis bransloit la picque, sacquoit de
l'espee a deux mains, de l'espee bastarde,
de l'espagnole, de la dague, et du poignard,
armé, non armé, au boucler, a la
cappe, a la rondelle.

Couroit le cerf, le chevreuil, l'ours,
le dain, le sanglier, le lievre, la perdrys,
le faisant, l'otarde. Jouoit a la grosse
balle, et la faisoit bondir en l'air autant
du pied, que du poing.

Fu.67.

Luctoit: couroit: saultoit: non a
troys pas un sault, non a clochepied,
non au sault d'alemant. Car (disoit Gymnaste)
telz saulx sont inutiles, et de nul
bien en guerre, Mais d'un sault persoit
un fousse: volloit sus une haye, montoit
six pas encontre une muraille et rampoit
en ceste facon a une fenestre de la
haulteur d'une lance.

Nageoit en parfonde eau, a l'endroict,
a l'envers, de couste: de tout le corps:
des seulz pieds. Une main en l'air, en laquelle
tenant un livre transpassoit toute
la riviere de Seine sans icelluy mouiller
et tyrant par les dens son manteau,
comme faisoit Jules Cesar , puis d'une
main entroit par grande force en basteau
d'icelluy se gettoit de rechief en l'eaue la
teste premiere, sondoit le parfond, creuzoyt
les rochiers, plongeoit es abysmes
et goufres. Puis icelluy basteau tournoit,
gouvernoit: menoit hastivement,
lentement, a fil d'eau, contre cours, le retenoit
en pleine escluse, d'une main le

[67v]
guidoit, de l'aultre s'escrimoit avec un
grand aviron, tendoit le vele: montoit au
matz par les traictz: courroit sus les
brancquars, adjoustoit la boussole, contre
ventoit les bulines, bendoit le gouvernail

Issant de l'eau roidement montoit en
contre la montaigne, et devalloit aussi
franchement, gravoit es arbres comme
un chat saultoit de l'une en l'aultre comme
un escurieux: abastoit les gros rameaulx
comme un aultre Milo: avec
deux poignards asserez et deux poinsons
esprouvez, montoit au hault d'une
maison comme un rat, descendoit puis
du hault en bas en telle composition
des membres, que de la cheute n'estoit
aulcunement grevé.

Jectoit le dart, la barre, la pierre: la
javeline: l'espieu: la halebarde, enfonceoit
l'arc, bandoit es reins les fortes arbalestes
de passe, visoit de l'arquebouse
a l'oeil, affeustoit le canon, tyroit a la
butte, au papeguay, du bas en mont, d'amont
en val, devant, de couste, en arriere,

Fu.68.
comme les Parthes.

On luy atachoit un cable en quelque
haulte tour pendent en terre: par
icelluy avecques deux mains montoit,
puis devaloit sy roidement, et sy asseurement,
que plus ne pourriez parmy un
pré bien eguallé.

On luy mettoit une grosse perche
apoyee a deux arbres a icelle se pendoit
par les mains, et d'icelle alloit et venoit
sans des pieds a rien toucher, que a grande
course on ne l'eust peu aconcepvoir.

Et pour se exercer le thorax et pulmon
crioit comme tous les diables. Je
l'ouy une foys appellant Eudemon depuis
la porte sainct Victor jusques a
Mont matre. Stentor n'eut oncques
telle voix a la bataille de Troye.

Et pour gualentir les nerfz, on luy
avoit faict deux grosses saulmones de
plomb chascune du poys de huyt mille
sept cens quintaulx lesquelles il nommoit
alteres. Icelles prenoit de terre en
chascune main et les elevoit en l'air au

[68v]
dessus de la teste, et les tenoit ainsi sans
soy remuer troys quars d'heure et davantaige,
que estoit une force inimitable.

Jouoit aux barres avecques les plus
fors. Et quand le poinct advenoit, se tenoit
sus ses pieds tant roiddement qu'il
se abandonnoit es plus adventureux
en cas qu'ilz le feissent mouvoir de sa place.
Comme jadis faisoit Milo.

A l'imitation duquel aussi tenoit une
pomme de grenade en sa main, et la donnoit
a qui luy pourroit ouster.

Le temps ainsi employé, luy froté,
nettoyé, et refraischy d'habillemens, tout
doulcement retournoit et passans par
quelques prez, ou aultres lieux herbuz
visitoient les arbres et plantes, les conferens
avec les livres des anciens qui
en ont escript comme Theophraste, Dioscorides,
Marinus, Pline, Nicander Macer,
et Galen, et en emportoient leurs plenes
mains au logis, desquelles avoit la
charge un jeune page nomme Rhizotome,
ensemble des marrochons, des pioches,

Fu.69.
cerfouettes, beches, tranches, et aultres
instrumens requis a bien arborizer.

Eulx arrivez au logis ce pendent
qu'on aprestoit le souper repetoient quelques
passaiges de ce qu'avoit esté leu et
s'asseoient a table.

Notez icy que son disner estoit sobre
et frugal, car tant seulement mangeoit
pour refrener les haboys de l'estomach,
mais le soupper estoit copieux et large.
Car tant en prenoit que luy estoit de besoing
a soy entretenir et nourrir. Ce que
est la vraye diete prescripte par l'art de
bonne et seure medicine, quoy q'un tas de
badaulx medicins herselez en l'officine
des Sophistes conseillent le contraire.

Durant icelluy repas estoit continuee
la lecon du disner: tant que bon
sembloit: le reste estoit consomme en bons
propous tous lettrez et utiles.

Apres graces rendues se adonnoient
a chanter musicalement: a jouer d'instrumens
harmonieux: ou de ces petitz passetemps
qu'on faict es chartes: es dez: et

[69v]
guobeletz: et la demouroient faisans
grand chere et s'esbaudissans aulcunesfoys
jusques a l'heure de dormir, quelque
foys alloient visiter les compaignies
des gens lettrez: ou de gens que
eussent veu pays estranges.

En pleine nuict davant que soy retirer
alloient au lieu de leur logis le
plus descouvert veoir la face du ciel: et
la notoient les cometes sy aulcunes estoient:
les figures: situations: aspectz: oppositions:
et conjunctions des astres.

Puis avec son precepteur recapituloit
briefvement a la mode des Pythagoricques
tout ce qu'il avoit leu: veu,
sceu: faict: et entendu au decours de toute
la journee.

Si prioient dieu le createur en l'adorant,
et ratifiant leur foy envers luy: et
le glorifiant de sa bonte immense: et luy
rendant grace de tout le temps passe,
se recommandoient a sa divine clemence
pour tout l'advenir. Ce faict entroient
en leur repous.

Fu.70.

Comment Gargantua employoit
le temps quand l'air estoit pluvieux.
Chap. xxiiij.

S'Il advenoit que
l'air feust pluvieux
et intemperé, tout le temps d'avant
disner estoit employe comme de coustume,
excepte qu'il faisoit allumer un
beau et clair feu, pour corriger l'intemperie
de l'air. Mais apres disner en lieu
des exercitations: ilz demouroient en la
maison et par maniere de Apotherapic
s'esbatoient a boteler du foin, a fendre et seier
du boys et a batre les gerbes en la
grange. Puys estudioient en l'art de
paincture: et sculpture: ou revocquoient
en usage l'anticque jeu des tables,
ainsi qu'en a escript Leonicus, et comme y
joue nostre bon amy Lascaris.

En y jouant recoloient les passaiges
des auteurs anciens es quelz est faicte
mention ou prinse quelque metaphore
sus iceluy jeu: Semblablement ou alloient
veoir comment on tiroit les metaulx

[70v]
ou comment on fondoit l'artillerye: ou alloient
veoir les lapidaires, orfevres et
tailleurs de pierreries, ou les Alchymistes
et monoyeurs, ou les haultelissiers,
les tissotiers, les velotiers, les horologiers,
miralliers, Imprimeurs, organistes,
tinturiers, et aultres telles sortes
d'ouvriers, et par tout donnans le vin,
aprenoient, et consideroient l'industrie et
invention des mestiers.

Alloient ouir les lecons publicques,
les actes solennelz, les repetitions, les
declamations, les playdoiez des gentilz
advocatz, les concions des prescheurs
evangeliques.

Passoit par les salles et lieux ordonnez
pour l'escrime, et la contre les maistres
essayoit de tous bastons, et leurs
monstroit par evidence, que autant voyre
plus en scavoit que iceulx.

Et au lieu de arboriser, visitoient les
bouticques des drogueurs, herbiers et
apothecaires, et soigneusement consideroient
les fruictz, racines, fueilles, gommes,

Fu.71.
semences, axunges, peregrines, ensemble
aussi comment on les adulteroit.

Alloit veoir les basteleurs, trejectaires
et theriacleurs, et consideroit leurs
gestes, leurs ruses, leurs sobressaulx, et
beau parler: singulierement de ceulx de
Chaunys en Picardie, car ilz sont de
nature grands jaseurs et beaulx bailleurs
de baillivernes en matiere de cinges
verds.

Eulx retournez pour soupper, mangeoient
plus sobrement que es aultres
jours, et viandes plus desiccatives et extenuantes:
affin que l'intemperie humide
de l'air, communicque au corps par necessaire
confinité, feust par ce moyen corrigee
et ne leurs feust incommode par
ne soy estre exercitez: comme avoient
de coustume.

Ainsi fut gouverné Gargantua et continuoit
ce proces de jour en jour, profitant
comme entendez que peut faire un
jeune homme scelon son aage de bon
sens, en tel exercice, ainsi continué. Lequel

[71v]
combien que semblast pour le commencement
difficile, en la continuation
tant doulx fut, legier, et delectable, que
mieulx ressembloit un passetemps de
roy, que l'estude d'un escholier.

Toutesfoys: Ponocrates pour le sejourner
de ceste vehemente intention des
esperitz, advisoit une foys le moys quelque
jour bien clair et serain, auquel bougeoient
au matin de la ville, et alloient ou a
Gentily, ou a Boloigne, ou a Montrouge,
ou au pont Charanton, ou a Vanves,
ou a sainct Clou. Et la passoient toute
la journee a faire la plus grande chere
dont ilz se pouvoient adviser: raillans
gaudissans: beuvans d'aultant: jouans chantans:
dansans: se voytrans: en quelque
beau pre: deniceans des passereaulx
prenans des cailles: peschans aux grenoilles:
et escrevisses.

Mais encores que icelle journee feust
passee sans livres et lectures: poinct elle
n'estoit passee sans proffit. Car en beau
pré ilz recoloient par cueur quelques plaisans

Fu.72.
vers: de l'agriculture de Virgile:
de Hesiode: du Rusticque de Politian: descripvoient
quelques plaisans epigrammes
en latin: puis le mettoient par rondeaux
et ballades en langue Francoyse.

En banquetant du vin aisgue separoient
l'eau: comme l'enseigne Cato de
re rustica . et Pline: avecques un guobelet
de Lyerre: lavoient le vin en plain bassin
d'eau: puis le retiroient avec un embut:
faisoient aller l'eau d'un verre en
aultre: bastisoient plusieurs petitz engins
automates: c'est a dire: soy mouvens
eulx mesmes.

Comment feut meu entre les fouaciers
de Lerne, et ceulx du pays de Gargantua
le grand debat, dont
furent faictes grosses
guerres. Chapitre.
xxv.

EN cestuy temps qui fut la saison de
vendanges au commencement de automne,
les bergiers de la contree

[72v]
estoient a guarder les vines, et empescher
que les estourneaux ne mangeassent
les raisins.

Onquel temps les fouaciers de Lerné
passoient le grand quarroy menans dix
ou douze charges de fouaces a la ville.

Lesdictz bergiers les requirent courtoisement
leurs en bailler pour leur argent,
au pris du marche.

Car notez que c'est viande celeste, manger
a desjeuner raisins avec fouace fraiche,
mesmement des pineaulx, des fiers,
des muscadeaulx, de la bicane, et des foyrars
pour ceulx qui sont constipez de
ventre. Car ilz les font aller long comme
un vouge: et souvent cuidans peter
ilz se conchient, dont sont nommez les
cuideurs des vendanges.

A leur requeste ne feurent aulcunement
enclinez les fouaciers, mais (que
pis est) les oultragerent grandement les
appellans Trop diteulx, Breschedens,
Plaisans rousseaulx, Galliers, Chienlictz,
Averlans, Limessourdes, Faictneans,

Fu.73.
Friandeaulx, Bustarins, Talvassiers,
Riennevaulx, Rustres, Challans,
Hapelopins, Trainneguainnes,
gentilz Flocquetz, Copieux, Landores,
Malotruz, Dendins, Baugears, Tezez
Gaubregeux, Gogueluz, Claquedans
Boyers d'etrons, Bergiers de merde: et
aultres telz epithetes diffamatoires, adjoustans
que poinct a eulx n'apartenoit
manger de ces belles fouaces: mais
qu'ilz se debvoient contenter de gros pain,
balle, et de tourte.

Auquel oultraige un d'entr'eulx nomme
Frogier, bien honneste homme de sa
personne, et notable bacchelier respondit
doulcement. Depuis quand avez
vous prins cornes, qu'estes tant rogues
devenuz? Dea vous nous en souliez voluntiers
bailler, et maintenant y refusez?
Ce n'est faict de bons voisins, et ainsi ne
vous faisons nous, quand venez icy achapter
nostre beau frument duquel
vous faictes voz gasteaux et fouaces:
encores par le marché, vous eussions

[73v]
nous donné de noz raisins: mais par
la mer de vous en pourriez repentir, et aurez
quelque jour affaire de nous, lors
nous ferons envers vous a la pareille,
et vous en soubvienne.

Adoncq Marquet grand bastonnier
de la confrairie des fouaciers luy dist.
Vrayement tu es bien acresté a ce matin:
tu mengeas her soir trop de mil. Vien
ca, vien ca, je te donneray de ma fouace
Lors Forgier en toute simplesse approcha
tirant un unzain de son baudrier,
pensant que Marquet luy deust deposcher
de ses fouaces, mais il luy bailla de son
fouet a travers les jambes si rudement que
les noudz y apparoissoient: puis voulut
gaigner a la fuyte: mais Forgier s'escria
au meurtre: et a la force tant qu'il peut, en
semble luy getta un gros tribard qu'il portoit
soubz son escelle, et le attainct par la
joincture coronale de la teste, sus l'artere
crotaphique, du couste dextre: en telle sorte
que Marquet tomba de sa jument: mieulx
sembloit homme mort que vif.

Fu.74.

Ce pendent les mestaiers, qui la aupres
challoient les noiz, accoururent avec
leurs grandes gaules et frapperent sus ces
fouaciers comme sus seigle verd. Les aultres
bergiers et bergieres, ouyans le cry
de Forgier, y vindrent avec leurs fondes et
brassiers, et les suyvirent a grands coups
de pierres tant menuz qu'il sembloit que ce feust
gresle Finablement les aconceurent, et cousterent
de leurs fouaces environ quatre ou
cinq douzeines, toutesfoys ilz les payerent
au pris acoustumé, et leurs donnerent
un cens de quecas, et troys panerees de
Francs aubiers. Puis les fouaciers ayderent
a monter Marquet, qui estoit villainement
blesse. et retournerent a Lerne sans
poursuivre le chemin de Pareille menassans
fort et ferme les boviers, bergiers,
et mestaiers de Seuille et de Synays.

Ce faict et bergiers et bergieres feirent
chere lye avecques ces fouaces et beaulx
raisins, et se rigollerent ensemble au son
de la belle bouzine: se mocquans de ces
beaulx fouaciers glorieux, qui avoient

[74v]
trouve male encontre, par faulte de s'estre
seignez de la bonne main au matin
Et avec gros raisins chenins estuverent
les jambes de Forgier mignonnement,
si bien qu'il feut tantost guery.

Comment les habitans de Lerne par
le commandement de Picrochole
leur roy assallirent au despourveu
les bergiers
de Gargantua.
Chap. xxvj.

LEs fouaciers retournez a
Lerné soubdain davant boyre
ny manger, se transporterent
au capitoly, et la davant
leur roy nomme Picrochole, tiers de ce
nom, proposerent leur complainte, monstrans
leurs paniers rompuz, leurs bonnetz
foupiz, leurs robbes dessirees, leurs
fouaces destroussees, et singulierement
Marquet blesse enormement, disans le
tout avoir este faict par les bergiers et
mestaiers de Grandgousier, pres le

Fu.75.
grand carroy par dela Seuille.

Lequel incontinent entra en courroux
furieux, et sans plus oultre se interroguer
quoy ne comment, feist crier
par son pays ban et arriere ban, et que
un chascun sur peine de la hart convint
en armes en la grand place, devant le
chasteau, a heure de midy.

Pour mieulx confermer son entreprinse,
envoya sonner le tabourin a l'entour
de la ville, luy mesmes ce pendent qu'on
aprestoit son disner, alla faire affuster
son artillerie, desployer son enseigne et
oriflant, et charger force munitions, tant
de harnoys d'armes que de gueulles.

En disnant bailla les commissions et feut
par son edict constitue le seigneur Trepelu
sus l'avantguarde, en laquelle furent
contez seize mille quatorze hacquebutiers,
trente cinq mille et unze avanturiers.

A l'artilerie fut commis le grand escuyer
Toucquedillon, en laquelle feurent
contees neuf cens quatorze grosses pieces

[75v]
de bronze, en canons, doubles canons,
baselicz, serpentines, couleuvrines, bombardes,
faulcons, passevolans, spiroles,
et aultres pieces. L'arriere guarde feut
baillee au duc Racquedenare. En la bataille
se tint le roy et les princes de son
royaulme.

Ainsi sommairement acoustrez davant
que se mettre en voye, envoyerent troys
cens chevaulx legiers soubz la conduicte
du capitaine Engoulevent, pour descouvrir
le pays, et scavoir si embuche aulcune
estoyt par le contree. Mais apres avoir
diligemment recherche trouverent tout
le pays a l'environ en paix et silence, sans
assemblee quelconque.

Ce que entendent Picrochole commenda
q'un chascun marchast soubz son
enseigne hastivement.

Adoncques sans ordre et mesure prindrent
les champs les uns parmy les aultres,
gastans et dissipans tout par ou ilz
passoient, sans espargner ny pauvre ny
riche, ny lieu sacre, ny prophane, emmenoient

Fu.76.
beufz, vaches, thoreaux, veaulx
genisses, brebis, moutons, chevres et
boucqs: poulles, chappons, poulletz, oysons,
jards: oyes, porcs: truyes, guoretz:
abastans les noix, vendeangeans les vignes
emportans les seps, croullans tous les
fruictz des arbres. C'estoit un desordre
incomparable de ce qu'ilz faisoient.

Et ne trouverent personne qui leurs
resistast, mais un chascun se mettoit a
leur mercy, les suppliant estre traictez
plus humainement, en consideration de
ce qu'ilz avoient de tous temps este bons
et amiables voisins, et que jamais envers
eulx ne commirent exces ne oultraige,
pour ainsi soubdainement estre
par iceulx mal vexez, et que dieu les enpuniroit
de brief. Es quelles remonstrances,

rien plus ne respondoient,
si non qu'ilz leurs vouloient aprendre
a manger
de la fouace.

[76v]

Comment un moine de Seuille
saulva le cloz de l'abbaye du
sac des ennemys.
Chap. xxvij.

TAnt feirent et tracasserent pillant
et larronnant, qu'ilz arriverent a
Seuille: et detrousserent hommes
et femmes, et prindrent ce qu'ilz peurent,
rien ne leurs feut ne trop chault ne trop
pesant. Combien que la peste y feust par
la plus grande part des moisons, ilz entroient
par tout, ravissoient tout ce qu'estoit
dedans, et jamais nul n'en print dangier.
Qui est cas assez merveilleux, Car
les curez: vicaires, prescheurs, medicins
chirugiens et apothecaires: qui alloient
visiter: penser: guerir: prescher et admonnester
les malades, estoient tous mors
de l'infection, et ces diables pilleurs et
meurtriers oncques n'y prindrent mal.
Dont vient cela messieurs? pensez y je
vous pry.

Le bourg ainsi pillé, se transporterent

Fu.77.
en l'abbaye avecques horrible tumulte:
mais la trouverent bien reserree et fermee:
dont l'armee principale marcha oultre
vers le gué de Vede : exceptez sept
enseignes de gens de pied et deux cens
lances qui la resterent et rompirent les
murailles du cloz affin de guaster toute
la vendange.

Les pauvres diables de moines ne
scavoient auquel de leurs saincts se vouer,
a toutes adventures feirent sonner
ad capitulum capitulantes: la feut decreté
qu'ilz feroient une belle procession,
renforcee de beaulx preschans et letanies
contra hostium insidias: et beaulx
responds pro pace.

En l'abbaye estoit pour lors un moine
claustrier nomme frere Jean des entommeures,
jeune guallant: frisque: de
hayt: bien a dextre, hardy: adventureux,
deliberé: hault, maigre, bien fendu de
gueule, bien adventagé en nez, beau despescheur
d'heures, beau desbrideur de
messes, beau descroteur de vigiles, pour

[77v]
tout dire sommairement, vray moyne si
oncques en feut depuys que le monde moynant
moyna de moynerie. Au reste: clerc
jusques es dents en matiere de breviaire.

Icelluy entendent le bruyt que faisoyent
les ennemys par le cloz de leur vine,
sortit hors pour veoir ce qu'ilz faisoient.
Et advisant qu'ilz vendangeoient leur cloz
au quel estoyt leur boyte de tout l'an fondee,
retourne au cueur de l'eglise ou estoient
les aultres moynes tous estonnez
comme fondeurs de cloches, lesquelz voyant
chanter, ini, nim, pe, ne, ne, ne, ne, ne,
ne, tum, ne, num, num, ini, i, mi, i, mi, co, o, ne,
no, o, o, ne, no, ne, no, no, no, rum, ne, num,
num. C'est, dist il, bien chien chante. Vertus
Dieu: que ne chantez vous. A dieu
paniers, vendanges sont faictes? Je me
donne au Diable, s'ilz ne sont en nostre
cloz, et tant bien couppent et seps et raisins,
qu'il n'y aura par le corps Dieu de
quatre annees que halleboter dedans.
Ventre sainct Jacques que boyrons nous
ce pendent, nous aultres pauvres diables?

Fu.78.
Seigneur Dieu da mihi potum.

Lors dist le prieur claustral. Que fera
cest hyvrogne icy? Qu'on me le mene
en prison, troubler ainsi le service divin?

Mais: (dist le moyne) le service du
vin faisons tant qu'il ne soit troublé, car
vous mesmes monsieur le prieur, aymez
boyre du meilleur, sy faict tout homme de
bien, Jamais homme noble ne hayst le
bon vin, c'est un apophthegme monachal
Mais ces responds que chantez ycy ne
sont par Dieu poinct de saison.

Pour quoy sont noz heures en temps
de moissons et vendenges courtes, en
L'advent et tout Hyver longues?

Feu de bonne memoire frere Mace Pelosse,
vray zelateur (ou je me donne au
Diable) de nostre religion me dist, il m'en soubvient,
que la raison estoyt, affin qu'en ceste
saison nous facions bien serrer et faire
le vin, et qu'en Hyver nous les humons.

Escoutez messieurs vous aultres: qui aymez
le vin, le corps Dieu sy me suyvez:
car hardiment que sainct Antoine me arde sy

[78v]
ceulx tastent du pyot qui n'auront secouru
la vigne. Ventre Dieu, les biens
de l'eglise? ha non non. Diable sainct
Thomas L'angloys voulut bien pour
yceulx mourir, si je y mouroys ne seroys
je sainct de mesmes? Je n'y mouray
ja pourtant, car c'est moy qui le foys,
es aultres.

Ce disant mist bas son grand habit
et se saisist du baston de la Croix, qui
estoyt de cueur de cormier long comme
une lance, rond a plain poing et quelque
peu semé de fleurs de lys toutes presque
effacees. Ainsi sortit en beau sayon
mist son froc en escharpe. Et de son baston
de la Croix donna sy brusquement
sus les ennemys qui sans ordre ne enseigne,
ne trompette, ne tabourin, parmy
le cloz vendangeoient. Car les porteguydons
et portenseignes avoient mys
leurs guidons et enseignes l'oree des
murs, les tabourineurs avoient defonce
leurs tabourins d'un cousté, pour les
emplir de raisins, les trompettes estoient

Fu.79.
chargez de moussines: chascun estoyt
desrayé, Il chocqua doncques si roydement
sus eulx sans dyre guare, qu'il les
renversoyt comme porcs frapant a tors
et a travers a vieille escrime.

Es uns escarbouilloyt la cervelle, es
aultres rompoyt bras et jambes, es aultres
deslochoyt les spondyles du coul,
es aultres demoulloyt les reins, avalloyt
le nez, poschoyt les yeulx, fendoyt
les mandibules, enfoncoyt les dens en
la gueule, descroulloyt les omoplates,
sphaceloyt les greves, desgondoit les
ischies: debezilloit les fauciles.

Si quelqun se vouloyt cascher entre
les sepes plus espes, a icelluy freussoit
toute l'areste du douz: et l'esrenoit
comme un chien.

Si aulcun saulver se vouloyt en fuyant
a icelluy faisoyt voler la teste en pieces
par la commissure labdoide.

Sy quelqun gravoyt en une arbre
pensant y estre en seurete, icelluy de son
baston empaloyt par le fondement.

[79v]

Si quelqun de sa vieille congnoissance
luy crioyt. Ha frere Jean mon amy,
frere Jean je me rend. Il t'est (disoyt il)
bien force. Mais ensemble tu rendras
l'ame a tous les Diables. Et soubdain
luy donnoit dronos. Et si personne tant
feust esprins de temerite qu'il luy voulust
resister en face, la monstroyt il la force de
ses muscles. Car il leurs transpercoyt
la poictrine par le mediastine et par le
cueur: a d'aultres donnant suz la faulte
des coustes, leurs subvertissoyt l'estomach,
et mouroient soubdainement, es aultres
tant fierement frappoyt par le nombril,
qu'ilz leurs faisoyt sortir les tripes, es
aultres parmy les couillons persoyt le
boiau cullier. Croiez que c'estoyt le plus
horrible spectacle qu'on veit oncques.

Les uns cryoient saincte Barbe.

Les aultres sainct George ,

Les aultres saincte Nytouche.

Les aultres nostre Dame de Cunault ,
De Laurette . De bonnes nouvelles . De
la lenou . De riviere . Les ungs se vouoyent

Fu.80.
a sainct Jacques . Les aultres au
sainct Suaire de Chambery, mais il
brusla troys moys apres si bien qu'on
n'en peut saulver un seul brin.

Les aultres a Cadouyn.

Les aultres a sainct Jean d'angery.

Les aultres a sainct Eutrope de Xainctes,
a sainct Mesmes de Chinon , a sainct
Martin de Candes , a sainct Clouaud
de Sinays :
es reliques de lavrezay: et
mille aultres bons petitz sainctz.

Les ungs mouroient sans parler. Les
aultres parloient sans mourir les ungs
mouroient en parlant, Les aultres par
lant en mourant.

Les aultres crioient a haulte voix confes.
Confession. Confiteor. miserere. In manus.

Tant fut grand le cris des navrez
que le prieur de l'abbaye avec tous ses
moines sortirent. Lesquelz quand apperceurent
ces pauvres gens ainsi ruez par
my la vigne et blessez a mort, en confesserent
quelques ungs. Mais ce pendent que
les prebstres se amusoient a confesser: les

[80v]
petitz moinetons coururent au lieu ou
estoit frere Jean, et luy demanderent en
quoy il vouloit qu'ilz luy aydassent?

A quoy respondit, qu'ilz esguorgetassent
ceulx qui estoient portez par terre.
Adoncques laissans leurs grandes cappes
sus une treille au plus pres, commencerent
esgourgeter, et achever ceulx
qu'il avoit desja meurtriz. Scavez vous
de quelz ferremens? A beaulx gouvetz qui
sont petitz demy cousteaux dont les petitz
enfans de nostre pays cernent les noix.

Puis a tout son baston de croix,
guaingna la breche qu'avoient faict les
ennemys. Aulcuns des moinetons emporterent
les enseignes et guydons en
leurs chambres pour en faire des jartiers,
Mais quand ceulx qui s'estoient
confessez vouleurent sortir par icelle
bresche, le moyne les assommoit de coups
disant ceulx cy sont confes et repentans
et ont guaigne les pardons: ilz s'en vont
en Paradis aussy droict comme une faucille,
et comme est le chemin de Faye. Ainsi

Fu.81.
par sa prouesse feurent desconfiz tous
ceulx de l'armee qui estoient entrez dedans
le clous jusques au nombre de treze
mille six cens vingt et deux, sans les
femmes et petitz enfans, cela s'entend
tousjours.

Jamais Maugis hermite ne se porta
sy vaillamment a tout son bourdon
contre les Sarrasins des quelz est escript
es gestes des quatre filz Haymon,
comme feist le moine a l'encontre des ennemys
avec le baston de la croix.

Comment Picrochole print d'assault
la roche Clermauld et le regret et
difficulte que feist Grandgousier
de entreprendre guerre.
Chapitre. xxviij.

CE pendent que le moine s'escarmouchoit
comme avons
dict contre ceulx qui estoient
entrez le clous, Picrochole
a grande hastivete passa
le gue de Vede avec ses gens et assail

[81v]
lit la roche Clermauld, au quel lieu ne
luy feut faicte resistance queconques,
et par ce qu'il estoit ja nuict delibera en
icelle ville se heberger soy et ses gens et
refraischir de sa cholere pungitive.

Au matin print d'assault les boullevars
et chasteau et le rempara tresbien: et
le proveut de munitions requises pensant
la faire sa retraicte si d'ailleurs estoit
assailly. Car le lieu estoit fort et par art et
par nature, a cause de la situation, et assiete

Or laissons les la, et retournons a nostre
bon Gargantua qui est a Paris bien
instant a l'estude de bonnes lettres et exercitations
athletiques, et le vieux bon homme
Grandgousier son pere, qui apres souper
se chauffe les couiles a un beau clair
et grand feu et attendent graisler des chastaines,
escript au foyer avec un baston
brusle d'un bout, dont on escharbotte le
feu: faisant a sa femme et famille de
beaulx contes du temps jadis.

Un des bergiers qui gardoient les vignes
nomme Pillot: se transporta devers

Fu.82.
luy en icelle heure, et raconta entierement
les exces et pillaiges que faisoit
Picrochole Roy de Lerne en ses terres
et dommaines et comment il avoit
pille, gaste, saccage tout le pays, excepte
le clous de Seuille que frere Jean
des entommeures avoit saulve a son honneur,
et de present estoit ledict roy en la
roche Clermaud: et la en grande instance
se remparoit, luy et ses gens.

Holos, holos, dist Grandgousier, qu'est
cecy bonnes gens? Songe je, ou si vray
est ce qu'on me dict? Picrochole mon amy
ancien, de tout temps, de toute race et alliance
me vient il assaillir? Qui le meut
qui le poinct? qui le conduict? qui l'a ainsi
conseille? Ho, ho, ho, ho, ho Mon dieu
mon saulveur, ayde moy, inspire moy,
conseille moy a ce qu'est de faire.

Je proteste, je jure davant toy: ainsi me
soys tu favorable, sy jamais a luy desplaisir
ne a ses gens dommaige, ne en ses
terres je feis pillerie, mais bien au contraire
je l'ay secouru de gens, d'argent, de faveur

[82v]
et de conseil, en tous cas que ay peu congnoistre
son adventaige. Qu'il me ayt
doncques en ce poinct oultraige, ce ne
peut estre que par l'esprit maling. Bon
dieu tu congnois mon couraige, car a
toy rien ne peut estre cele. Si par cas il
estoit devenu furieux, et que pour luy rehabilliter
son cerveau tu me l'eusse icy
envoye: donne moy et pouvoir, et scavoir
le rendre au joug de ton sainct vouloir
par bonne discipline.

Ho, ho, ho, Mes bonnes gens mes
amys, et mes feaulx serviteurs, fauldra
il que je vous empesche a me y ayder?
Las, ma vieillesse ne requerroit dorenavant
que repous, et toute ma vie n'ay
rien tant procure que paix. Mais il fault
je le voy bien, que maintenant de harnoys
je charge mes pauvres espaules
lasses et foibles, et en ma main tremblante
je preigne la lance et la masse, pour se
courir et guarantir mes pauvres subjectz.
La raison le veult ainsi, car de
leur labeur je suis entretenu, et de leur

Fu.83.
sueur je suis nourry moy, mes enfans
et ma famille.

Ce non obstant, je n'entreprendray
guerre, que je n'aye essaye tous les ars et
moyens de paix, la je me resouls.

Adoncques feist convocquer son conseil
et propousa l'affaire tel comme il
estoit. Et fut conclud qu'on envoiroit
quelque homme prudent devers Picrochole,
scavoir pourquoy ainsi soubdainement
estoit party de son repous, et en
vahy les terres, es quelles n'avoit droict
quicquonques. Davantaige qu'on envoyast
querir Gargantua et ses gens,
affin de maintenir le pays, et defendre a
ce besoing. Le tout pleut a Grandgousier
et commenda que ainsi feust faict.

Dont sus l'heure envoya le Basque
son laquays querir a toute
diligence Gargantua.
Et luy escripvoit
comme
s'ensuit.

[83v]

Le teneur des lettres que Grandgousier
escripvoit a Gargantua.
Chapitre.
xxjx.

LA ferveur de tes estudes requeroit
que de long temps ne te revocasse
de cestuy philosophicque
repous, sy la confiance de noz amys et
anciens confederez n'eust de present frustre
la seurete de ma vieillesse. Mais
puis que telle est ceste fatale destinee,
que par iceulx soye inquiete: es quelz
plus je me repousoye, force me est te rappeller
au subside des gens et biens qui
te sont par droict naturel affiez.

Fu.84.

Car ainsi comme debiles sont les
armes au dehors, si le conseil n'est en la
maison: aussi vaine est l'estude et le conseil
inutile: qui en temps oportun par vertus
n'est execute et a son effect reduict.

Ma deliberation n'est de provocquer
ains de apaiser: d'assaillir, mais defendre:
de conquester, mais de guarder mes
feaulx subjectz et terres hereditaires.
Es quelles est hostillement entre Picrochole,
sans cause ny occasion, et de
jour en jour poursuit sa furieuse entreprinse,
avecques exces non tolerables
a personnes liberes.

Je me suis en devoir mis pour moderer
sa cholere tyrannicque, luy offrent
tout ce que je pensois luy povoir
estre en contentement, et par plusieurs
foys ay envoye amiablement devers
luy pour entendre en quoy, par qui, et
comment il se sentoit oultrage, mais de
luy n'ay eu responce que de voluntaire
deffiance, et que en mes terres pretendoit
seulement droict de bien seance.

[84v]
Dont j'ay congneu que dieu eternel l'a
laisse au gouvernail de son franc arbitre
et propre sens, qui ne peult estre que
meschant sy par grace divine n'est continuellement
guide: et pour le contenir
en office et reduire a congnoissance me
l'a icy envoye a molestes enseignes.

Pourtant mon filz bien ayme le plus
tost que faire pouras ces lettres veues
retourne a diligence secourir non tant
moy (ce que toutesfoys par pitie naturellement
tu doibs) que les tiens, lesquelz
par raison tu peuz saulver et guarder.
L'exploict sera faict a moindre effusion
de sang que sera possible. Et si possible
est par engins plus expediens, cauteles,
et ruzes de guerre nous saulverons
toutes les ames: et les envoyerons
joyeux a leurs domiciles.

Treschier filz la paix de Christ nostre
redempteur soyt avecques toy. Salue
Ponocrates, Gymnaste, et Eudemon
de par moy. Du vingtiesme de
Septembre. Ton pere Grandgousier.

Fu.85.

Comment Ulrich Gallet fut envoyé
devers Picrochole.
Chapitre. xxx.

LEs lettres dictees et signees,
Grandgousier ordonna que
Ulrich Gallet , maistre de
ses requestes homme saige
et discret, du quel en divers et contencieux
affaires il avoit esprouve la vertus
et bon advis: allast devers Picrochole,
pour luy remonstrer ce que par
eux avoit este decrete.

En celle heure partit le bon homme
Gallet, et passe le gue demanda au meusnier,
de l'estat de Picrochole: lequel
luy feist responce que ses gens ne luy
avoient laisse ny coq ny geline et qu'ilz
s'estoient enserrez en la roche Clermauld
et qu'il ne luy conseilloit poinct de proceder
oultre de peur du guet, car leur
fureur estoit enorme. Ce que facilement
il creut, et pour celle nuict herbergea
avecques le meusnier.

[85v]

Au lendemain matin, se transporta
avecques la trompette a la porte du chasteau,
et requist es guardes, qu'ilz le feissent
parler au roy pour son profit.

Les parolles annoncees au roy ne consentit
aulcunement qu'on luy ouvrist la porte,
mais se transporta sus le bolevard et
dist a l'embassadeur: Qu'i a il de nouveau?
que voulez vous dire? Adoncques
l'embassadeur propousa comme
s'ensuit.

La harangue faicte par Gallet
a Picrochole.
Chap. xxxj.

PLus juste cause de douleur naistre
ne peut entre les humains, que
si du lieu dont par droicture esperoient
grace et benevolence, ilz recepvent
ennuy et dommaige. Et non sans
cause (combien que sans raison) plusieurs
venuz en tel accident, ont ceste indignite
moins estime tolerable, que leur
vie propre, et en cas que par force ny aul

Fu.86.
tre engin ne l'ont peu corriger, se sont
eulx mesmes privez de ceste lumiere.

Doncques merveille n'est si le roy
Grandgousier mon maistre est a ta furieuse
et hostile venue saisy de grand desplaisir
et perturbe en son entendement.
merveille seroit si ne l'avoient esmeu les
exces incomparables, qui en ses terres, et
subjectz ont este par toy, et tes gens commis,
es quelz n'a este obmis exemple aulcun
d'inhumainite. Ce que luy est tant grief
de soy par la cordiale affection, de laquelle
tousjours a chery ses subjectz
que a mortel homme plus estre ne scauroit,
toutesfoys sus l'estimation humaine
plus grief luy est, en tant que par toy, et
les tiens ont este ces griefz, et tords faictz.

Qui de toute memoire et anciennete
aviez toy et tes peres une amitie avecques
luy, et tous ses encestres conceu, laquelle
jusques a present comme sacree ensemble
aviez inviolablement maintenue,
guardee, et entretenue, si bien que non luy
seulement, ny les siens, mais les nations

[86v]
Barbares, Poictevins, Bretons Manseaux,
et ceulx qui habitent oultre les
isles de Canarre , et Isabella, ont estime
aussi facile demollir le firmament, et
les abysmes eriger au dessus des nues,
que desemparer vostre alliance: et tant
l'ont redoubtee en leurs entreprinses
que n'ont jamais auze provoquer, irriter,
ny endommaiger l'ung, par craincte
de l'aultre.

Plus y a. Ceste sacree amitie tant
a emply ce ciel, que peu de gens sont aujourdhuy
habitans par tout le continent
et isles de L'ocean, qui ne ayent ambitieusement
aspire estre receuz en icelle
a pactes par vous mesmes conditionnez:
autant estimans vostre confederation
que leurs propres terres, et dommaines.
En sorte que de toute memoire n'a
este prince ny ligue tant efferee, ou superbe
qui ait auze courir sus, je ne dis
poinct voz terres, mais celles de voz confederez.
Et si par conseil precipite, ont
encontre eulx attempte quelque cas de

Fu.87.
nouvellete, le nom et tiltre de vostre alliance
entendu, ont soubdain desiste de
leurs entreprinses. Quelle furie donc
ques te esmeut maintenant, toute alliance
brisee, toute amitie conculquee, tout
droict trespasse, envahir hostilement ses
terres, sans en rien avoir este par luy
ny les siens endommaige, irrite, ny provocqué?
Ou est foy? ou est loy? ou est raison?
ou est humanite? ou est craincte de
dieu? Cuyde tu ces oultraiges estre recelles
es esperitz eternelz, et au Dieu souverain,
qui est juste retributeur de noz
entreprinses? Si le cuyde, tu te trompe,
car toutes choses viendront a son jugement.
Sont ce fatales destinees, ou
influences des astres qui voulent mettre
fin a tes ayzes et repous? Ainsi ont
toutes choses leur fin et periode. Et
quand elles sont venues a leur poinct
suppellatif, elles sont en bas ruines,
car elles ne peuvent long temps en tel
estat demourer, C'est la fin de ceulx qui
leurs fortunes et prosperitez ne peuvent

[87v]
par raison et temperance moderer.

Mais si ainsi estoit phee, et deust ores
ton heur et repos prendre fin, failloit il
que ce feust en incommodant a mon Roy
celluy par lequel tu estois estably? Si
ta maison debvoit ruiner, failloit il qu'en
sa ruine elle tombast suz les atres de celluy
qui l'avoit aornee? La chose est tant
hors les metes de raison, tant abhorrente
de sens commun, que apeine peut elle
estre par humain entendement conceue, et
jusques a ce demourera non croiable
entre les estrangiers, que l'effect asseure
et tesmoigne leur donne a entendre, que
rien n'est ny sainct, ny sacre a ceulx qui
se sont emancipez de dieu et raison, pour
suyvre leurs affections perverses.

Si quelque tort eust este par nous faict
en tes subjectz, et dommaines, si par nous
eust este porte faveur a tes mal vouluz,
si en tes affaires ne te eussions secouru
si par nous ton nom et honneur eust este
blesse: Ou pour mieulx dire: si l'esperit
calumniateur tentant a mal te tirer

Fu.88.
eust par fallaces especes, et phantasmes
ludificatoyres mis en ton entendement
que envers toy eussions faict chose non
digne de nostre ancienne amitie: Tu
debvois premier enquerir de la verite,
puis nous en admonester. Et nous eussions
tant a ton gre satisfaict, que eusse
eu occasion de toy contenter. Mais (o
dieu eternel) quelle est ton entreprinse?

Vouldroys tu comme tyrant perfide
pillier ainsi, et dissiper le royaulme
de mon maistre? Le as tu esprouve
tant ignave, et stupide, qu'il ne voulust:
ou tant destitue de gens, d'argent, de conseil,
et d'art militaire, qu'il ne peust resister
a tes iniques assaulx? Depars
d'icy presentement, et demain pour tout
le jour soye retire en tes terres, sans
par le chemin faire aulcun tumulte ne
force. Et paye mille bezans d'or pour
les dommaiges que as faict en ces terres.
La moytie bailleras demain l'aultre
moytie payeras es Ides de May
prochainement venant: nous delaissant

[88v]
ce pendent pour houltaige les Ducs
de Tournemoule, de Basdefesses, et de
Menuail, ensemble le prince de Gratelles,
et le viconte de Morpiaille.

Comment Grandgousier pour
achapter paix feist rendre
les fouaces. Chapitre.
xxxij.

ATant se teut le bon homme
Gallet, mais Picrochole
a tous ses propos
ne respond aultre chose,
si non Venez les querir:
venez les querir. Ilz ont
belle couille et molle. Ilz vous brayeront
de la fouace.Adoncques retourne vers
Grandgousier, lequel trouva a genous
teste nue, encline en un petit coing de son
cabinet, priant dieu, qu'il vouzist amollir
la cholere de Picrochole, et le mettre
au poinct de raison, sans y proceder par
force. Quand veit le bon homme de retour
il luy demanda. Ha mon amy, mon amy,

Fu.89.
quelles nouvelles m'apportez vous? Il
n'y a, dist Gallet, ordre, cest homme est du
tout hors du sens et delaisse de dieu
Voyre mais dist Grandgousier, mon
amy quelle cause pretend il de cest exces?

Il ne me a, dist Gallet, cause queconques
expose. Si non qu'il m'a dict en
cholere quelques motz de fouaces. Je
ne scay si l'on auroit poinct faict oultrage
a ses fouaciers.Je le veulx, dist
Grandgousier, bien entendre davant
qu'aultre chose deliberer sur ce que seroit
de faire.Alors manda scavoir de
cest affaire: et trouva pour vray qu'on
avoit prins par force quelques fouaces
de ses gens, et que Marquet avoit repceu
un coup de tribard sus la teste.
Toutesfoys que le tout avoit este
bien paye, et que ledict Marquet avoit
premier blesse Forgier de son fouet par
les jambes. Et sembla a tout son conseil
que en toute force il se doibvoit defendre.
Ce non ostant, dist Grandgousier,
Puis qu'il n'est question que de

[89v]
quelques fouaces, je essayeray le contenter,
car il me desplaist par trop de lever
guerre. Adoncques s'enquesta combien
on avoit prins de fouaces, et entendent
quatre ou cinq douzaines, commenda
qu'on en feist cinq charretees en icelle
nuict, et que l'une feust de fouaces faictes
a beau beurre, beau moyeux d'eufz
beau saffran, et belles espices pour estre
distribuees a Marquet, et que pour ses
interestz, il luy donnoit sept cens mille
et troys Philippus pour payer les barbiers
qui l'auroient pense, et d'abondant
luy donnoit la mestayrie de la Pomardiere
a perpetuite franche pour luy et
les siens. Pour le tout conduyre et passer
fut envoye Gallet. Lequel par le
chemin, feist cuillir pres de la sauloye
force grands rameaux de cannes et rouzeaux
et en feist armer autour leurs charrettes,
et chascun des chartiers, luy mesmes
en tint un en sa main: par ce voulant
donner a congnoistre qu'ilz ne demandoient
que paix, et qu'ilz venoient

Fu.90.
pour l'achapter. Eulx venuz a la porte
requirent parler a Picrochole de par
Grandgousier. Picrochole ne voulut
oncques les laisser entrer, ny aller a
eulx parler, et leurs manda qu'il estoit
empesche, mais qu'ilz dissent ce qu'ilz
vouldroient au capitaine Toucquedillon,
lequel affustoit quelque piece sus
les murailles. Adonc luy dict le bon
homme. Seigneur pour vous retirer
de tout ce debat et ouster toute excuse
que ne retournez en nostre premiere alliance,
nous vous rendons presentement
les fouaces, dont est la controverse.
Cinq douzaines en prindrent noz
gens: elles furent tresbien payees, nous
aymons tant la paix que nous en rendons
cinq charrettes: desquelles ceste
icy sera pour Marquet qui plus se
plainct. Dadvantaige pour le contenter
entierement, voy la sept cens mille
et troys Philippus que je luy livre, et
pour l'interest qu'il pourroit pretendre,
je luy cede la mestayrie de la Pomardiere,

[90v]
a perpetuite pour luy et les siens
possedable en franc alloy. Voyez cy le contract
de la transaction. Et pour dieu
vivons dorenavant en paix, et vous retirez
en voz terres joyeusement: cedans
ceste place icy, en laquelle n'avez droict
quelconques, comme bien le confessez.
Et amis comme paravant. Toucquedillon
raconta le tout a Picrochole, et
de plus en plus envenima son couraige
luy disant: Ces rustres ont belle
paour. Par dieu Grandgousier se conchie,
le pouvre beuveur, ce n'est son art
aller en guerre, mais ouy bien vuider
les flascons. Je suis d'opinion que retournons
ces fouaces et l'argent, et au
reste nous hastons de remparer icy et
poursuivre nostre fortune, Mais pensent
ilz bien avoir affaire a une duppe,
de vous paistre de ces fouaces: voyla
que c'est, le bon traictement et la grande
familiarite que leurs avez par cy davant
tenue, vous ont rendu envers eulx
contemptible. Oignez villain, il vous

Fu.91.
poindra. Poignez villain, il vous oindra.
Ca, ca, ca, dist Picrochole, sainct
Jacques ilz en auront faict ainsi qu'avez
dict.D'une chose, dist Toucquedillon,
vous veux je advertir. Nous
sommes icy assez mal avituaillez: et pour
veuz maigrement des harnoys de gueule.
Si Grandgousier nous mettoit
siege, des a present m'en irois faire arracher
les dents toutes, seulement que
troys me restassent, autant a voz gens
comme a moy, avec icelles nous n'avangerons
que trop a manger noz munitions.
Nous, dist Picrochole, n'aurons
que trop mangeailles. Sommes nous icy
pour manger ou pour batailler?Pour
batailler vrayement dist Toucquedillon.
Mais de la pance vient la dance.
Et ou faim regne: force exule, Tant jazer:
dist Picrochole. Saisissez ce qu'ilz
ont amene.Adoncques prindrent argent
et fouaces et beufz et charrettes, et
les renvoyerent sans mot dire, si non
que plus n'aprochassent de si pres pour

[91v]
la cause qu'on leur diroit demain.Ainsi
sans rien faire retournerent devers
Grandgousier, et luy conterent le tout:
adjoustans qu'il n'estoit aulcun espoir, de les
tirer a paix, sinon a vive et forte guerre.

Comment certains gouverneurs de
Picrochole par conseil precipite
le mirent au dernier
peril. Chapitre.
xxxiij.

LEs fouaces destroussees comparurent
davant Picrochole,
les duc de Menuail, comte
Spadassin, et capitaine Merdaille,
et luy dirent. Cyre aujourdhuy
nous vous rendons le plus heureux,
plus chevaleureux prince qui oncques
feust depuis la mort de Alexandre Macedo.
Couvrez couvrez vous dist Picrochole.
Grand mercy (dirent ilz) Cyre,
nous sommes a nostre debvoir. Le
moyen est tel, vous laisserez icy quelque
capitaine en garnison avec petite bande

Fu.92.
de gens, pour garder la place, laquelle
nous semble assez forte tant par nature,
que par les rampars faictz a vostre
invention. Vostre armee partirez
en deux, comme trop mieulx l'entendez.

L'une partie ira ruer sur ce Grandgousier,
et ses gens. Par icelle sera de
prime abordee facilement desconfi. La
recouvrerez argent a tas. Car le vilain
en a du content, vilain, disons nous
Par ce que un noble prince n'a jamais
un sou. Thesaurizer, est faict de vilain.

L'aultre partie ce pendent tirera vers
Onys, Sanctonge, Angomoys, et Gascoigne:
ensemble Perigot, Medoc, et
Elanes. Sans resistence prendront
villes, chasteaux, et forteresses. A Bayonne,
a sainct Jean de Luc, et Fontarabie
sayzirez toutes les naufz, et coustoyant
vers Galice, et Portugal, pillerez
tous les lieux maritimes, jusques a
Uisbonne, ou aurez renfort de tout
equipage requis a un conquerent. Par
le corbieu Hespaigne se rendra, car ce ne

[92v]
sont que Madourrez. Vous passerez
par l'estroict de Sibyle, et la erigerez
deux colomnes plus magnificques que
celles de Hercules, a perpetuelle memoire
de vostre nom. Et sera nomme cestuy
destroict la mer Picrocholine .

Passee la mer Picrocholine, voicy Barberousse
qui se rend vostre esclave. Je (dist
Picrochole) le prendray a mercy. Voyre
(dirent ilz) pourveu qu'il se face baptiser.
Et oppugnerez les royaulmes de
Tunic, de Hippes, Argiere, Bone: Corone,
hardiment toute Barbarié. Passant
oultre retiendrez en vostre main
Majorque, Minorque, Sardaine, Corsicque,
et aultres isles de la mer Ligusticque
et Baleare. Coustoyant a gausche,
dominerez toute la GualeGaule Narbonicque,
Provence, et Allobroges, Genes,
Florence, Lucques, et a dieu seas Rome.
(Le pauvre monsieur du pape meurt
desja de peur. Par ma foy dist Picrochole,
je ne luy baiseray ja sa pantoufle)
Prinze Italie voyla Naples,

Fu.93.
Calabre, Appoulle et Sicile toutes a
sac, et Malthe avec. Je vouldrois bien
que les plaisans chevaliers jadis Rhodiens
vous resistassent, pour veoir de
leur urine. Je iroys (dict Picrochole)
voluntiers a Laurette. Rien rien,
dirent ilz, ce sera au retour. De la prendrons
Candide, Cypre, Rhodes, et les
isles Cyclades, et donnerons sus la
Moree. Nous la tenons. Sainct Treignan
dieu gard Hierusalem, car le Soubdan
n'est pas comparable a votre puissance.
Je (dist il) feray doncques bastir
le temple de Salomon . Non, dirent
ilz, encores, attendez un peu: ne soyez jamais
tant soubdain a voz entreprinses.

Scavez vous que disoit Octavian
Auguste ? Festina lente. Il vous convient
premierement avoir L' asie minor,
Carie, Lycie, Pamphile, Celicie, Lydie,
phrygie, Mysie, Betune, Charazie
Satalie, Samagarie, Castamena, Luga,
Savasta: jusques a Euphrates.
Voyrons nous, dist Picrochole, Babylone,

[93v]
et le mont Sinay? Il n'est dirent
ilz, ja besoing pour ceste heure. N'est
ce pas assez tracasse dea avoir transfrete
la mer Hircane, chevauche les deux
Armenies, et les troys Arabies?
Par ma foy, dist il, nous sommes affolez.
Ha pauvres gens (Quoy? dirent ilz)
Que boyrons nous par ces desers. Car
Julian Auguste et tout son oust y moururent
de soif, comme l'on dict. Nous (dirent
ilz) avons ja donne ordre a tout. Par
la mer Siriace vous avez neuf mille
quatorze grands naufz chargees des
meilleurs vins du monde, elles arriverent
a Japhes. La se sont trouvez vingt
et deux cens mille chameaulx, et seize cens
Elephans, lesquelz aurez prins a une
chasse environ Sigeilmes, lors que entrastes
en Libye: et d'abondant eustes
toute la Garavane de Lamecha. Ne
vous fournirent ilz de vin a suffisance?

Voyre mais, dist il, nous ne beumes
poinct frais. Par la vertus, dirent ilz
non pas d'un petit poisson un preux, un

Fu.94.
conquerent, un pretendent et aspirant a
l'empire univers, ne peut tousjours avoir
ses aizes. Dieu soit loue que estes venu
vous et voz gens saufz et entiers jusques
'au fleuve du Tigre. Mais dist
il, que faict ce pendent la part de nostre
armee qui desconfit ce villain humeux
Grandgousier? Ilz ne chomment pas
(dirent ilz) nous les recontrerons tantost.
Ilz vous ont pris Bretaigne, Normandie,
Flandres Haynault, Brabant,
Artoys, Hollande, Selande, ilz ont passe
le Rhein par sus le ventre des Suices
et Lansquenetz, et par d'entre eulx ont
dompte Luxembourg: Lorraine, la Champaigne,
Savoye jusques a Lyon, auquel
lieu ont trouve voz garnisons retournans
des conquestes navales de
la mer Mediterranee.Et se sont reassemblez
en Boheme, apres avoir mis a
sac Soueve, Vuitemberg, Bavieres,
Austriche, Moravie et Stirie. Puis
ont donne fierement ensemble sus Lubek
Norwerge, Sweden, Rich, Dace,

[94v]
Gotthie, Engroneland, les Estrelins,
jusques a la Mer Glaciale. Ce
faict conquesterent les isles Orchades,
et subjuguerent Escosse, Angleterre,
et Irlande. De la navigans par
la mer sabuleuse, et par les Sarmates,
ont vaincu et domine Prussie, Polonie
Litwanie, russie, Valache, la Transsil
vane et Hongrie, Bulgarie, Turquie, et sont
a Constantinoble. Allons nous, dist Picrochole,
rendre a eulx le plus toust, car
je veulx estre aussi empereur de Thebizonde.
Ne tuerons nous pas tous ces
chiens Turcs et Mahumetistes? Que
diable, dirent ilz, ferons nous doncques?

Et donnerez leurs biens et terres, a
ceulx qui vous auront servy honnestement.
La raison (dist il) le veult, c'est
equite. Je vous donne la Carmaigne
Surie, et toute Palestine. Ha dirent
ilz, Cyre, c'est du bien de vous: grand
mercy. Dieu vous face bien tousjours
prosperer. La present estoit un vieux
gentil homme esprouve en divers hazars,

Fu.95.
et vray routier de guerre, nomme
Echephron, lequel ouyant ces propous
dist. J'ay grand peur que toute ceste
entreprinse sera semblable a la farce
du pot au laict, duquel un cordouannier
se faisoit riche par resverie: puis le
pot casse n'eut de quoy disner. Que
pretendez vous par ces belles conquestes?
Quelle sera la fin de tant de travaulx
et traverses? Ce sera: dist Picrochole,
que nous retournez repouserons
a noz aizes, dont dist Echephron, et si par
cas jamais n'en retournez? Car le voyage
est long et pereilleux. N'est ce mieulx
que des maintenant nous repousons,
sans nous mettre en ces hazars? O
dist spadassin, par dieu voicy un bon resveux,
mais allons nous cacher au coing
de la cheminee: et la passons avec les
dames nostre vie et nostre temps, a enfiller
des perles, ou a filler comme Sardanapalus.
Qui ne se adventure n'a
cheval ny mule. Ce dist Salomon.
Qui trop (dist Echephron) se adventure

[95v]
perd cheval et mulle. Respondit Malcon.
Baste, dist Picrochole passons
oultre. Je ne crains que ces diables de
legions de Grandgousier, ce pendent
que nous sommes en Mesopotamie
s'ilz nous donnoient sus la queue quel
remede? Tresbon, dist Merdaille, une
belle petite commission, laquelle vous
envoirez es Moscovites, vous mettra
en camp, pour un moment quatre cens
cinquante mille combatans d'eslite. O
si vous me y faictes vostre lieutenant,
je tueroys un pigne pour un mereier. Je
mors, je rue, je frappe, je attrape, je tue,
je renye. Sus, sus, dict Picrochole,
qu'on despesche tout, et qui me ayme si
me suyve.

Comment Gargantua laissa la ville de
Paris pour secourir son pais et
comment Gymnaste rencontra
les ennemys.
Chap. xxxiv.

Fu.96.

EN ceste mesme heure Gargantua
qui estoyt yssu de Paris soubdain
les lettres de son pere leues
sus sa grand jument venant avoit ja passe
le pont de la nonnain, luy Ponocrates,
Gymnaste et Eudemon, lesquelz
pour le suivre avoient prins chevaulx
de poste, le reste de son train, venoit a justes
journees, amene tous ses livres
et instrument philosaphique. Luy arrive
a Parille, fut adverty par le mestayer
de Gouguet, comment Picrochole
s'estoit rempare a la Rocheclermaud
et avoit envoye le capitaine Tripet:
avec grosse armee: assaillir le boys de
Vede : et Vaugaudry: et qu'ilz avoient
couru la poulle, jusques au pressouer
Billard: et que c'estoit chose estrange et
difficile a croyre des exces qu'ilz faisoient
par le pays Tant qu'il luy feist
paour, et ne scavoit bien que dire ny que
faire. Mais Ponocrates luy conseilla
qu'ilz se transportassent vers le seigneur
de la Vauguyon , qui de tous

[96v]
temps avoit este leur amy et confedere
et par luy seroient mieulx advisez de
tous affaires, ce qu'ilz feirent incontinent,
et le trouverent en bonne deliberation
de leur secourir: et feut de opinion
que il envoyroit quelcun de ses gens
pour descouvrir le pays et scavoir en
quel estat estoient les ennemys, affin
de y proceder par conseil prins scelon
la forme de l'heure presente. Gymnaste
se offrit d'y aller, mais il feut conclud,
que pour le meilleur il menast avecques
soy quelqun qui congneust les voyes
et destorses, et les rivieres de l'entour.

Adoncques partirent luy et Prelinguand
escuyer de Vauguyon , et sans
effroy espierent de tous coustez. Ce
pendent Gargantua se refraischit, et repeut
quelque peu avecques ses gens, et
feist donner a sa jument un picotin d'a
voyne, c'estoient soisante et quatorze
muys troys boisseaux. Gymnaste et
son compaignon tant chevaucherent
qu'ilz rencontrerent les ennemys tous

Fu.97.
espars et mal en ordre, pillans et desrobans
tout ce qu'ilz povoient: et de tant
loing qu'ilz l'aperceurent, accoururent
sus luy a la foulle pour le destrouser:
adonc il leurs cria, messieurs je suys
pauvre Diable, je vous requiers qu'ayez
de moy mercy. J'ay encores quelque
escu nous le boyrons, car c'est aurum
potabile et ce cheval icy sera vendu
pour payer ma bien venue: cela faict
retenez moy des vostres, car jamais
homme ne sceut mieulx prendre larder,
roustir, et aprester, voyre par Dieu demembrer,
et gourmander poulle que
moy qui suys icy, et pour mon proficiat
je boy a tous bons compaignons.

Lors descouvrit sa ferriere, et sans
mettre le nez dedans, beuvoyt assez
honnestement. Les maroufles le regardoient
ouvrans la gueule d'un grand
pied, et tirans les langues comme levriers
en attente de boyre apres: mais
Tripet le capitaine sus ce poinct accourut
veoir que c'estoit. A luy Gym

[97v]
naste offrit sa bouteille, disant. Tenez
capitaine, beuvez en hardiment, j'en ay
faict l'essay, c'est vin de la Faye monjau.

Quoy, dist Tripet, ce gaustier icy
se guabele de nous. Qui est tu? Je
suis (dist Gymnaste) pauvre Diable.
Ha, dist Tripet, puis que tu es pauvre
Diable, c'est raison que passes oultre,
car tout pauvre Diable passe par
tout sans peage ny gabelle, Mais ce
n'est de coustume que pauvres Diables
soient si bien monstez: pourtant
monsieur le Diable descendez, que je

aye le roussin, et si bien il ne me
porte, vous maistre Diable
me porterez. Car j'ayme
fort q'un Diable
tel m'emporte.

Fu.98.

Comment Gymnaste soupplement
tua le capitaine Tripet, et aultres
gens de Picrochole.
Chapitre. xxxv.

CEs motz entenduz, aulcuns
d'entre eulx commencerent
avoir frayeur, et se seignoient
de toutes mains pensans
que ce feust un Diable
desguise, et quelqun d'eulx nomme
Bon Joan, capitaine des franctopins,
tyra ses heures de sa braguette et cria
assez hault, Agios hotheos. Si tu es de
Dieu sy parle, sy tu es de l'aultre sy t'en
va. Et pas ne s'en alloit, ce que entendirent

[98v]
plusieurs de la bande, et departoient
de la compaignie. Le tout notant
et considerant Gymnaste. Pourtant
feist semblant descendre de cheval,
et quand feut pendent du couste du montouer
feist soupplement le tour de l'estriviere,
son espee bastarde au couste, et
par dessoubz passe se lanca en l'air, et se
tint des deux piedz sus la scelle le cul
tourne vers la teste du cheval. Puis
dist. Mon cas va au rebours. Adoncq
en tel poinct qu'il estoit feist la guambade
sus un pied, et tournant a senestre, ne
faillit oncq de rencontrer sa propre assiete
sans en rien varier. Dont dist
Tripet, Ha ne feray pas cestuy la pour
ceste heure, et pour cause. Bren dist
Gymnaste, j'ay failly, je voys defaire
cestuy sault. Lors par grande force et
agilite feist en tournant a dextre la gambade
comme davant. Ce faict mist le
poulce de la dextre sus l'arcon de la scelle,
et leva tout le corps en l'air, se soustenant
tout le corps sus le muscle, et nerf

Fu.99.
dudict poulce: et ainsi se tourna troys
foys, a la quatriesme se renversant
tout le corps sans a rien toucher se
guinda entre les deux aureilles du cheval,
soudant tout le corps en l'air sus
le poulce de la senestre: et en cest estat
feist le tour du moulinet, puis frappant
du plat de la main dextre sus le meillieu
de la selle se donna tel branle qu'il
se assist sus la crope, comme font les
damoiselles. Ce faict tout a l'aise
passe la jambe droicte par sus la selle,
et se mist en estat de chevaucheur,
sus la croppe. Mais (dist il) mieulx
vault que je me mette entre les arsons:
adoncq se appoyant sus les poulces
des deux mains a la crope davant soy,
se renversa cul sus teste en l'air, et se
trouva entre les arsons en bon maintien,
puis d'un sobresault leva tout
le corps en l'air, et ainsi se tint piedz
joinctz entre les arsons, et la tournoya
plus de cent tours les bras estenduz
en croix, et crioit ce faisant a haulte

[99v]
voix. J'enrage diables j'enrage,
j'enrage, tenez moy diables tenez moy
tenez. Tandis qu'ainsi voltigeoit, les
marroufles en grand esbahissement disoient
l'ung a l'aultre. Par la mer dé c'est
un lutin, ou un diable ainsi deguise. Ab
hoste maligno libera nos domine: et fuyoient
a la route regardans darriere
soy, comme un chien qui emporte un plumail.
Lors Gymnaste voyant son
advantaige descend de cheval: desguaigne
son espee, et a grands coups
chargea sus les plus huppes, et les ruoit
a grands monceaulx blessez, navrez, et
meurtriz, sans que nul luy resistast, pensans
que ce feust un diable affame, tant
par les merveilleux voltigemens qu'il
avoit faict: que par les propos que luy
avoit tenu Tripet, en l'appellant pauvre
diable. Si non que Tripet en trahison
luy voulut fendre la cervelle de
son espee lansquenette, mais il estoit
bien armé, et de cestuy coup ne sentit
que le chargement, et soubdain se tournant,

Fu.100.
lancea un estoc volant audict
Tripet, et ce pendent que icelluy se couvroit
en hault, luy tailla d'un coup l'estomac,
le colon, et la moytie du foye, dont
tomba par terre, et tombant rendit plus
de quatre potees de souppes, et l'ame
meslee parmy les souppes. Ce faict
Gymnaste se retyre considerant que
les cas de hazart jamais ne fault pour
suyvre jusques a leur periode: et qu'il
convient a tous chevaliers reverentement
traicter leur bonne fortune, sans la molester
ny gehainer. Et monstant sus son
cheval luy donne des esperons tyrant
droict son chemin vers la Vauguyon,
et Prelinguand avecques luy.

Comment Gargantua demollit
le chasteau du Gue de Vede , et
comment ilz passerent le
Gue. Chap. xxxvj.

VEnu que fut raconta l'estat on
quel avoit trouve les ennemys
et du Stratageme qu'il avoit

[100v]
faict, luy seul contre toute leur caterve
afferment que ilz n'estoient que maraulx,
pilleurs et brigans, ignorans de toute
discipline militaire, et que hardiment ilz
se missent en voye, car il leurs seroit
tresfacile de les assommer comme bestes.

Adoncques monta Gargantua sus
sa grande jument, accompaigne comme
davant avons dict. Et trouvant en son
chemin un hault et grand arbre, (lequel
communement on nommoit l'arbre de
sainct Martin , pource qu'ainsi estoit
creu un bourdon que jadis sainct Martin
y planta) dist. Voicy ce qu'il me failloit.
Cest arbre me servira de bourdon
et de lance. Et l'arrachit facillement
de terre et en ousta les rameaux, et le para
pour son plaisir. Ce pendent sa
jument pissa pour se lascher le ventre:
mais ce fut en telle abondance: qu'elle
en feist sept lieues de deluge, et deriva
tout le pissat au gué de Vede et tant l'enfla
devers le fil de l'eau, que toute ceste
bande des ennemys furent en grand

Fu.101.
horreur noyez, exceptez aulcuns qui
avoient prins le chemin vers les cousteaux
a gauche. Gargantua venu
a l'endroit du boys de Vede feut advise
par Eudemon que dedans le chasteau
estoit quelque reste des ennemys, pour
laquelle chose scavoir Gargantua s'escria
tant qu'il peut. Estez vous la, ou
n'y estez pas? Si vous y estez, n'y soyez
plus: si n'y estez: je n'ay que dire. Mais
un ribauld canonnier qui estoit au machicoulys:
luy tyra un coup de canon, et
le attainct par la temple dextre furieusement:
toutesfoys ne luy feist pource
mal en plus que s'il luy eust gette une
prune. Qu'est ce la? dist Gargantua,
nous gettez vous icy des grains de raisins?
La vendange vous coustera cher.
pensant de vray que le boulet feust un
grain de raisin. Ceulx qui estoient
dedans le chasteau amuzez a la pille en
tendant le bruit coururent aux tours, et
forteresses, et luy tirerent plus de neuf
mille vingt et cinq coups de faulconneaux,

[101v]
et arquebouzes, visans tous a sa
teste: et si menu tiroient contre luy, qu'il
s'escria. Ponocrates mon amy ces mousches
icy me aveuglent, baillez moy quelque
rameau de ses saulles pour les chasser.
Pensant des plombees et pierres
d'artillerie que feussent mousches bovines.
Ponocrates l'advisa que n'estoient
aultres mousches que les coups d'artillerye
que l'on tiroit du chasteau. Alors
chocqua de son grand arbre contre le
chasteau, et a grans coups abastit et
tours, et forteresses, et ruyna tout par terre.
Par ce moyen feurent tous rompuz, et
mis en pieces ceulx qui estoient en icelluy.
De la partans arriverent au
pont du moulin, et trouverent tout le
gue couvert de corps mors, en telle foulle
qu'ilz avoient enguorge le cours du
moulin, et c'estoient ceulx qui estoient peritz
au deluge urinal de la jument. La
feurent en pensement comment ilz pourroient
passer, veu l'empeschement de ces
cadavres. Mais Gymnaste dist. Si

Fu.102.
les diables y ont passe, je y passeray
fort bien. Les diables (dist Eudemon) y
ont passe pour en emporter les ames damnees:
sainct Treignan (dist Ponocrates)
par doncques consequence necessaire
il y passera. Voyre, voyre dist Gymnaste,
ou je demoureray en chemin. Et donnant
des esperons a son cheval passa
franchement oultre, sans que jamais
son cheval eust fraieur des corps mors.
Car il l'avoit acoustume (selon la doctrine
de Aelian) a ne craindre les ames
ny corps mors. Non en tuant les gens,
comme Diomedes tuoyt les Traces, et
Ulysses mettoit les corps de ses ennemys
es pieds de ses chevaulx, ainsi que
raconte Homere: mais en luy mettant
un phantosme parmy son foin, et le faisant
ordinairement passer sus icelluy
quand il luy bailloit son avoyne. Les
troys aultres le suyvirent sans faillir,
excepte Eudemon, duquel le cheval enfoncea
le pied droict jusques au genoil
dedans la pance d'un gros et gras villain

[102v]
qui estoit la noye a l'envers, et ne le povoit
tirer hors: ainsi demoureroit empestré,
jusques a ce que Gargantua du
bout de son baston enfondra le reste des
tripes du villain en l'eau, ce pendent que
le cheval levoit le pied. Et (qui est
chose merveilleuse en hippiatrie) feut
ledict cheval guery d'un surot qu'il avoit
en celluy pied, par l'atouchement
des boyaux de ces gros marroufles.

Comment Gargantua soy peignant
faisoit tomber de ses cheveulx
les boulletz d'artillerye.
Chapitre. xxxvij.

ISsuz la rivede Vede peu
de temps apres aborderent
au chasteau de Grandgouzier,
qui les attendoit en grand
desir. A sa venue ilz le festoyerent a
tour de bras, jamais on ne veit gens plus
joyeux, Car Supplementum
Supplementi chronicorum, dict que
Gargamelle y mourut de joye, je n'en

Fu.103.
scay rien de ma part, et bien peu me soucie
ny d'elle ny d'aultre. La verite fut
que Gargantua se refraischissant d'habillemens,
et se testonnant de son pigne (qui
estoit grand de cent cannes, appoincté
de grandes dens de Elephans toutes
entieres) faisoit tomber a chascun coup
plus de sept balles de bouletz qui luy estoient
demourez entre ses cheveulx a la
demolition du boys de Vede . Ce que
voyant Grandgousier son pere, pensoit
que feussent pous, et luy dist. Dea mon
bon filz nous as tu aporte jusques icy
des esparviers de Montagu? Je n'entendoys
que la tu feisse residence. Adonc
Ponocrates respondit. Seigneur ne pensez
que je l'aye mis au colliege de pouillerie
qu'on nomme Montagu, mieulx le eusse voulu
mettre entre les guenaux de sainct
Innocent, pour l'enorme cruaulté et villennie
que je y ay congneu. Car trop mieulx
sont traictez les forcez entre les Maures
et Tartares, les meurtriers en la
prison criminelle, voyre certes les chiens

[103v]
en vostre maison, que ne sont ces malautruz
audict colliege. Et si j'estoys roy
de Paris, le diable m'emport si je ne metoys
le feu dedans et faisoys brusler et
principal et regens, qui endurent ceste inhumanite
davant leurs yeulx estre exercee.

Lors levant un de ces boulletz dist, ce
sont coups de canon que n'a guyeres a repceu
vostre filz Gargantua passant davant
le boys de Vede par la trahison de
vos ennemys. Mais ilz en eurent tel
le recompense qu'ilz sont tous periz en
la ruine du chasteau: comme les Philistins
par l'engin de Sanson, et ceulx que
opprima la tour de Siloe , desquelz est
escript Luce. xiij. Iceulx je suis d'ad
vis que nous poursuyvons ce pendent que
l'heur est pour nous. Car l'occasion
a tous ses cheveulx au front, quand elle
est oultre passee, vous ne la povez plus
revocquer, elle est chauve par le darriere
de la teste, et jamais plus ne retourne.

Vrayement dist Grandgousier, ce ne sera
pas a ceste heure, car je veulx vous

Fu.104.
festoyer pour ce soir, et soyez les tresbien
venuz. Ce dict on apresta le soupper
et de surcroist feurent roustiz seze beufz
troys genisses, trente et deux veaux, soixante
et troys chevreaux moissonniers
quatre vingt quinze moutons, troys cens
gourretz de laict a beau moust, unze vingt
perdrys, sept cens becasses, quatre cens
chappons de Loudunoys et Cornouaille,
six mille poulletz et autant de pigeons,
six cens gualinottes, quatorze
cens levraux, troys cens et troys hostardes,
et mille sept cens hutaudeaux, de venaison
l'on ne peut tant soubdain recouvrir,
fors unze sangliers, qu'envoya
l' abbe
de Turpenay , et dix et huict bestes
fauves que donna le seigneur de Grandmont:
ensemble sept vingt faisans qu'envoya
le seigneur des Essars, et quelques
douzaines de Ramiers, de oiseaux de
riviere, de Cercelles, Buours, Courtes,
Pluviers, Francolys, Cravans, Tyransons,
Vanereaux, Tadournes, pochecullieres,
pouacres, Hegronneaux, Foulques,

[104v]
Aigrettes, Cigouingnes, Cannes
petieres, Oranges, Flammans, (qui sont
phoenicopteres) Terrigoles, poulles de
Inde force Coscossons, et renfort de potages.
Sans poinct de faulte y estoit de
vivres abondance et feurent aprestez honnestement
par Fripesaulce, Hoschepot
et pilleverjus cuisiniers de Grandgousier.
Janot Micquel et Verrenet apresterent
fort bien a boyre.

Comment Gargantua mangea en sallade
six pelerins. Chap. xxxviij.

LE propos requiert, que racontons
ce qu'advint a six pelerins qui venoient
de sainct Sebastien pres

Fu.105.
de Nantes, et pour soy herberger celle
nuict de peur des ennemys s'estoient
mussez au jardin dessus les poyzars entre
les choulx et lectues. Gargantua se
trouva quelque peu altere et demanda
si l'on pourroit trouver de lectues pour
faire sallade. Et entendent qu'il y en
avoit des plus belles et grandes du pays
car elles estoient grandes comme pruniers
ou noyers: y voulut aller luy mesmes
et en emporta en sa main ce que bon luy
sembla, ensemble emporta les six pelerins,
lesquelz avoient si grand paour,
qu'ilz ne ausoient ny parler ny tousser.

Les lavant doncques premierement
en la fontaine, les pelerins disoient en
voix basse l'un a l'aultre. Qu'est il de
faire? nous noyons icy entre ces lectues
parlerons nous: mais si nous parlons
il nous tuera comme espies. Et comme ilz
deliberoient ainsi, Gargantua les mist
avecques ses lectues dedans un plat de
la maison, grand comme la tonne de
Cisteaulx et avecques huille, et vinaigre

[105v]
et sel, les mangeoit pour soy refraischir
davant souper, et avoit ja engoulle cinq
des pelerins, le sixiesme estoit dedans
le plat cache soubz une lectue, excepte
son bourdon qui apparoissoit au dessus.

Lequel voyant Grandgousier dist a
Gargantua. Je croy que c'est la une corne
de limasson ne le mangez poinct.

Pour quoy? dist Gargantua. Ilz
sont bons tout ce moys. Et tyrant le
bourdon ensemble enleva le pelerin et
le mangeoit tresbien. Puis beut un
horrible traict de vin pineau et attendirent
que l'on apprestast le souper. Les pelerins
ainsi devorez se tirerent hors les
meulles de ses dents les mieulx que faire
peurent, et pensoient qu'on les eust
mys en quelque basse fousse des prisons
Et lors que Gargantua beut le grand
traict, cuyderent noyer en sa bouche, et
le torrent du vin presque les emporta au
gouffre de son estomach, toutesfoys
saultans avec leurs bourdons comme
font les micquelotz se mirent en franchise

Fu.106.
l'oree des dentz. Mais par malheur
l'un d'eux tastant avecques son
bourdon le pays a scavoir s'ilz estoient
en sceurete, frappa rudement en la faulte
d'une dent creuze, et ferut le nerf de
la mandibule, dont feist tresforte douleur
a Gargantua et commenca crier
de raige qu'il enduroit. Pour doncques
se soulaiger du mal feist aporter
son curedentz, et sortant vers le noyer grollier
vous denigea messieurs les pelerins.

Car il arrapoit l'un par les jambes,
l'aultre par les espaules, l'aultre par la
bezace, l'aultre par la foilluze, l'aultre
par l'escharpe, et le pauvre haire qui l'avoit
feru du bourdon le accrochea par
la braguette, toutesfoys ce luy fut un
grand heur, car il luy percea une bosse
chancreuze, qui le martyrisoit depuis
le temps qu'ilz eurent passe Ancenys.

Ainsi les pelerins denigez s'en fuyrent
a travers la plante a beau trot, et
appaisa la douleur. En laquelle heure
feut appelle par Eudemon pour

[106v]
soupper car tout estoit prest. Je m'en
voys doncques (dist il) pisser mon malheur.
Lors pissa si copieusement, que
l'urine trancha le chemin aux pelerins,
et furent contrainctz passer la grande
boyre. Passans de la par l'oree de la
touche en plain chemin, tomberent tous
excepte Fournillier, en une trape qu'on
avoit faicte pour prandre les loups a la
trainnee. Dont escapperent moyennant
l'industrie dudict Fournillier, qui
rompit tous les lacz et cordages. De
la issus pour le reste de celle nuyct coucherent
en une loge pres le Couldray.

Et la feurent reconfortez de leur malheur
par les bonnes parolles d'un de
leur compaignie nomme, Lasdaller, lequel
leur remonstra que ceste adventure
avoit este predicte par David p̄s
Cum exurgerent homines in nos, forte
vivos deglutissent nos , quand nous
feusmes mangez en salade au grain du
sel. Cum irasceretur furor eorum in
nos: forsitan aqua absorbuisset nos.

Fu.107.
quand il beut le grand traict. Torrentem
pertransivit anima nostra , quand
nous passames la grande boyre, forsitan
pertransisset anima nostra aquam
intolerabilem , de son urine. dont il nous
tailla le chemin. Benedictus dominus
qui non dedit nos in captionem
dentibus eorum. Anima nostra sicut
passer erepta est de laqueo venantium
quand nous tombasmes en la trape.
Laqueus contritus est , par Fournillier, et
nos liberati sumus. Adjutorium nostrum etc.

Comment le Moyne feut festoye
par Gargantua, et des beaulx
propos qu'il tient en souppant.
Chapitre.
xxxix.

QUand Gargantua feut a table
et la premiere poincte des
morceaux feut baufree, Grandgousier
commenca raconter la source et
la cause de la guerre meue entre luy et
Picrochole, et vint au poinct de narrer

[107v]
comment frere Jean des entommeurs
avoit triumphe a la defence du clous
de l'abbaye, et le loua au dessus des prouesses
de Camille, Scipion, Pompee,
Cesar, et Themistocles. Adoncques
requist Gargantua que sus l'heure feust
envoye querir, affin qu'avecques luy on
consultast de ce qu'estoit a faire. Par
leur vouloir l'alla querir son maistre
d'hostel et l'admena joyeusement avecques
son baston de croix sus la mulle
de Grandgousier. Quand il feut venu,
mille charesses, mille embrassemens, mil
le bons jours feurent donnez. Hes frere
Jan mon amy. Frere Jan mon
grand cousin, frere Jan de par le diable.
L'acollee, mon amy. A moy la brassee.
Cza couillon que je te estrene de force
de t'acoller? Et frere Jan de rigoller
jamais homme ne feut tant courtoys
ny gracieux. Cza, cza, dist Gargantua,
une escabelle icy aupres de moy,
a ce bout. Je le veulx bien (dist le Moyne)
puis qu'ainsi vous plaist. Page de

Fu, 108.
l'eau: boute mon enfant boute elle me refraischira
le faye, Baille icy que je guargarize.
Deposita cappa. dist Gymnaste,
oustons ce froc. Ho par dieu (dist
le Moyne) mon gentil homme il y a un
chapitre in statutis ordinis: auquel ne
plairoit le cas. Bren (dist Gymnaste)
bren, pour vostre chapitre. Ce froc vous
romp les deux espaules. Mettez bas.
Mon amy (dist le moyne) laisse le moy
car par dieu je n'en boy que mieulx. Il
me faict le corps tout joyeux. Si je le
laisse, messieurs les pages en feront des
jarretieres: comme il me feut faict une
foys a Coulaines. Davantaige je n'auray
nul appetit. Mais si en cest habit
je m'assys a table, je boiray par dieu et a
toy, et a ton cheval, Et de hayt. Dieu
guard de mal la compaignie. Je avoys
souppe. Mais pource ne mangeray je
poinct moins. Car j'ay un estomac pave,
creux comme la botte sainct Benoist ,
tousjours ouvert comme la gibbessiere
d'un advocat. De tous poissons fors

[108v]
que la tanche, prenez l'aesle de la Perdrys,
ou la cuisse d'une Nonnain, n'est ce
falotement mourir quand on meurt le
caiche roidde? Nostre prieur ayme fort
le blanc de chappon. En cela (dist Gymnaste)
il ne semble poinct aux renars:
car des chappons, poules, pouletz qu'ilz
prenent jamais ne mangent le blanc.
Pourquoy? (dist le moine) par ce (respondit
Gymnaste) qu'ilz n'ont poinct de
cuisiniers a les cuyre. Et s'ilz ne sont competentement
cuitz il demeurent rouge et
non blanc. La rougeur des viandes
est indice qu'elles ne sont assez cuytes.
Exceptez les gammares et escrivices que
l'on cardinalize a la cuyte. Feste Dieu
bayart, dist le moyne, l'enfermier de nostre
abbaye n'a doncques la teste bien
cuyte, car il a les yeulx rouges comme
un jadeau de vergne. Ceste cuisse deLevrault
est bonne pour les goutteux.

A propos truelle, pourquoy est ce que
les cuisses d'une damoizelle sont tousjours
fraisches? Ce problesme (dist Gargantua)

Fu.109.
n'est ny en Aristoteles ny en
Alexandre Aphrodise : ny en Plutarque.

C'est (dist le Moyne) Pour trois causes:
par lesquelles un lieu est naturellement
refraischy. Primo: pour ce
que l'eau decourt tout du long. Secundo,
pour ce que c'est un lieu umbrageux,
obscur, et tenebreux, auquel jamais
le Soleil ve luist. Et tiercement
pour ce qu'il est continuellement esvente
des ventz du trou, de bize, de chemise,
et d'abondant de la braguette. Et dehayt.
Page a la humerie. Crac, crac,
crac, Que dieu est bon, qui nous donne
ce bon piot. J'advoue dieu, si j'eusse este
au temps de Jesuchrist, j'eusse bien engarde
que les juifz ne l'eussent prins au
jardin de Olivet. Ensemble le diable
me faille: si j'eusse failly de coupper
les jarretz a messieurs les Apostres qui
fuyrent tant laschement apres qu'ilz eurent
bien souppe, et laisserent leur bon
maistre au besoing. Je hayz plus que
poizon un homme qui fuyt quand il fault

[109v]
jouer de cousteaux. Hon que je ne suis
roy de France pour quatre vingtz ou
cent ans. Par dieu je vous metroys
en chien courtault les fuyars de Pavye.
Leur fiebvre quartaine. Pourquoy
ne mouroient ilz la plus tost que
laisser leur bon prince en ceste necessite?
N'est il meilleur et plus honorable mourrir
vertueusement bataillant, que vivre
fuyant villainement? Nous ne mangerons
gueres d'oysons ceste annee. Ha
mon amy, baille de ce cochon. Diavol.
il n'y a plus de moust. Germinavit radix
Jesse . Je renye ma vie je meurs de
soif. Ce vin n'est de pires. Quel vin
beuviez vous a Paris? Je me donne au
diable, si je n'y tins plus de six moys
pour un temps maison ouverte a tous
venens. Congnoissez vous frere Claude
des haulx Barrois ? O le bon compaignon
que c'est. Mais quelle mousche
l'a picqué? Il ne faict rien que estudier
de puis je ne scay quand. Je n'estudie
poinct de ma part. En nostre abbaye

Fu.110.
nous ne estudions jamais, de peur des
auripeaux. Nostre feu abbé disoit
que c'est chose monstrueuse veoir un moy
ne scavant. Par dieu monsieur mon
amy magis magnos clericos non sunt
magis magnos sapientes. Vous ne veistes
oncques tant de lievres comme il y en
a ceste annee. Je n'ay peu recouvrir ny
Aultour, ny tiercelet de lieu du monde.
Monsieur de la Bellonniere m'avoit promis
un Lanier, mais il m'escripvit n'a
gueres qu'il estoit devenu patays. Les
perdris nous mangeront les aureilles
mesouan. Je ne prens poinct de plaisir
a la tonnelle. Car je y morfonds. Si
je ne cours, si je ne tracasse, je ne suis
poinct a mon aize. Vray est que saultant
les hayes et buissons, mon froc y
laisse du poil. J'ay recouver un gentil
levrier. Je donne au diable si luy eschappe
lievre. Un lacquays le menoit
a monsieur deMaulevrier : je le
destroussay: feis je mal? Nenny
frere Jean (dist Gymnaste) nenny de par

[110v]
tous les diables nenny. Ainsi dist le
moyne a ces diables: ce pendent qu'ilz
durent. Vertus dieu qu'en eust faict
ce boyteux? Le cor dieu il prent plus
de plaisir quand on luy faict present
d'un bon couble de beufz. Comment
(dist Ponocrates) vous jurez frere Jean?

Ce n'est (dist le moyne) que pour orner
mon langaige. Ce sont couleurs de rethorique
Ciceroniane.

Pourquoy les Moynes sont refuyz
du monde, et pourquoy
les ungs ont le nez plus
grand que les aultres.
Chapitre.
xxxx.

FOy de christian (dist Eudemon)
je entre en grande resverie considerant
l'honnestete de ce moyne.
Car il nous esbaudist icy tous. Et comment
doncques est ce qu'on rechasse les
moynes de toutes bonnes compaignies?
les appellans Trouble feste, comme abeilles

Fu.111.
chassent les freslons d'entour leurs
rousches. Ignavum fucos pecus (dist
Maro) a presepibus arcent . A quoy
respondit Gargantua. Il n'y a rien si
vray que le froc, et la cogule tire a soy
les opprobres, injures et maledictions
du monde, tout ainsi comme le vent dict
Cecias attire les nues. La raison peremptoire
est: par ce qu'ilz mangent la
merde du monde, c'est a dire les pechez, et
comme machemerdes l'on les rejecte en
leurs retraictz: ce sont leurs conventz et
abbayes, separez de conversation politicque
comme sont les retraictz d'une
maison. Mais si entendez pourquoy
un cinge en une famille est tousjours
mocque et hersele: vous entendrez pourquoy
les moynes sont de tous refuys,
et des vieux et des jeunes. Le cinge ne
guarde poinct la maison, comme un chien
il ne tire pas l'aroy, comme le beuf, il ne
produict ny laict, ny layne, comme la brebis:
il ne porte pas le faiz comme le cheval.

Ce qu'il faict est tout conchier et degaster,

[111v]
qui est la cause pourquoy de tous
repceoyt mocqueries et bastonnades.

Semblablement un moyne (j'entends
de ces ocieux moynes) ne laboure, comme
le paisant: ne garde le pays, comme
l'homme de guerre: ne guerist les malades,
comme le medicin: ne presche ny endoctrine
le monde, comme le bon docteur
evangelicque et pedagoge: ne porte les
commoditez et choses necessaires a la republicque,
comme le marchant. Ce
est la cause pourquoy de tous sont huez
et abhorrys. Voyre mais (dist Grandgousier)
ilz prient dieu pour nous. Rien
moins (respondit Gargantua) Vray
est qu'ilz molestent tout leur voisinage
a force de trinqueballer leurs cloches.

(Voyre dist le Moyne, une messe,
unes matines, unes vespres bien sonneez,
sont a demy dictes,) Ilz marmonnent
grand renfort de legendes et pseaulmes
nullement par eulx entenduz. Ilz
content force patenostres entrelardees
de longs Ave mariaz, sans y penser ny

Fu.112.
entendre. Et ce je appelle mocquedieu
non oraison. Mais ainsi leurs ayde
dieu s'ilz prient pour nous, et non par
paour de perdre leurs miches et souppes
grasses. Tous vrays Christians
de tous estatz, en tous lieux, en tous
temps prient dieu, et l'esperit prie et interpelle
pour iceulx: et dieu les prent en grace
Maintenant tel est nostre bon frere Jean.
Pourtant chascun le soubhaite en sa
compaignie.

Il n'est poinct bigot, il n'est poinct dessire, il
est honeste, joyeux, delibere, bon compaignon

Il travaille, il labeure, il defent les
opprimez, il conforte les affligez, il subvient
es souffreteux, il garde les clous
de l'abbaye. Je foys (dist le moyne)
bien dadvantaige. Car en despeschant
nos matines et anniversaires on
cueur, ensemble je fois des chordes d'arbaleste,
je polys des matraz et guarrotz,
je foys des retz et des poches a prendre
les connis. Jamais je ne suis oisif.
Mais or cza a boyre, a boyre, cza. Aporte

[112v]
le fruict. Ce sont chastaignes du boys
D'estrocz. Avec bon vin nouveau, voy
vous la composeur de petz. Vous n'estez
encores ceans amoustillez? Par dieu je
boy a tous guez, comme un cheval de
promoteur. Gymnaste luy dist. Frere
Jean oustez ceste rouppie que vous
pend au nez. Ha, ha, (dist le Moyne) serois
je en dangier de noyer? veu que suis
en l'eau jusques au nez. Non, non. Quare
Qui a elle en sort bien, mais poinct n'y
entre. Car il est bien antidote de pampre.

O mon amy, qui auroit bottes d'hyver
de tel cuir: hardiment pourroit il
pescher aux huytres. Car jamais ne
prendroient eau. Pourquoy (dist Gargantua)
est ce, que frere Jean a si beau
nez. Par ce (respondit Grandgousier)
que ainsi dieu l'a voulu, lequel nous
faict en telle forme et telle fin selon son
divin arbitre, que faict un potier ses
vaisseaulx. Par ce (dist Ponocrates)
qu'il feut de premieres a la foyre des
nez. Il print des plus beaulx et plus

Fu.113.
grands. Trut avant (dist le moyne) selon
vraye Philosophe monasticque c'est
par ce que ma nourrice avoit les tetins
moletz, en la laictant mon nez y enfondroit
comme en beurre, et la s'eslevoit et
croissoit comme la paste dedans la met.

Les durs tetins de nourrices font
les enfans camuz. Mais guay, guay,
ad formam nasi cognoscitur ad te levavi.
Je ne mange jamais de confitures.
Page a la humerie. Item rousties.

Comment le moyne feist dormir
Gargantua, et de ses heures
et breviaire. Chapitre.
xxxxj.

LE souper acheve consulterent
sus l'affaire instant et
feut conclud que environ la
minuict ilz sortiroient a l'escarmouche
pour scavoir quel guet et diligence
faisoient leurs ennemys. En cependent
qu'il se reposeroient quelque peu
pour estre plus frais. Mais Gargantua

[113v]
ne povoit dormir en quelque facon
qu'il se mist. Dont luy dist le moyne.
Je ne dors jamais bien a mon aise, si
non quand je suis au sermon, ou quand
je prie dieu. Je vous supplye commencons
vous et moy les sept pseaulmes
pour veoir si tantost ne serez endormy.

L'invention pleut tresbien a Gargantua

Et commenceant le premier pseaulme
sus le poinct de Beati quorum, s'endormirent
et l'un et l'aultre. Mais le moyne
faillit oncques a s'esveiller avant
la minuict, tant il estoit habitue a l'heure
des matines claustralles. Luy esveille
tous les aultres esveilla, chantant
a pleine voix la chanson. Ho regnault
reveille toy veille, O Regnault reveille
toy. Quand tous furent esveillez, il
dict. Messieurs l'on dict, que matines
commencent par tousser et souper, par
boyre. Faisons au rebours commencons
maintenant noz matines, par boyre, et
de soir a l'entree de souper nous tousserons
a qui mieulx mieulx. Dont dist

Fu.114.
Gargantua. Boyre si tost apres le dormir?
Ce n'est vescu en diete de medicine.
Il se fault premier escurer l'estomach
des superfluitez et excremens.

C'est dist le moyne bien mediciné.

Cent diables me saultent au corps
s'il n'y a plus de vieulx hyvrognes, qu'il
n'y a de vieulx medicins. J'ay compose
avecques mon appetit en telle paction,
que tousjours il se couche avecques moy
et a cela je donne bon ordre le jour durant
aussy avecques moy il se lieve. Rendez
tant que vouldrez voz cures, je m'en voys
apres mon tyrouer. Quel tyrouer
(dist Gargantua) entendez vous? Mon
breviaire, dist le Moyne. Car tout
ainsi que les faulconniers davant que
paistre leurs oyseaux les font tyrer
quelque pied de poulle, pour leurs purger
le cerveau des phlegmes, et pour les
mettre en appetit, ainsi prenant ce joyeux
petit breviaire au matin, je m'escure tout
le poulmon, et voy me la prest a boyre.

A quel usaige (dist Gargantua) dictez

[114v]
vous ces belles heures. A l'usaige (dist
le moyne) de Fecan a troys pseaulmes
et troys lecons, ou rien du tout qui ne
veult. Jamais je ne me assubjectis a heures,
les heures sont faictez pour l'homme,
et non l'homme pour les heures. Pour
tant je foys des miennes a guise d'estrivieres,
je les acourcis ou allonge quand
bon me semble. Brevis oratio penetrat
celos, longua potatio evacuat cyphos.

Ou est escript cela? Par ma foy (dist
Ponocrates) je ne scay mon petit couillaust,
mais tu vaulx trop. En cela
(dist le Moyne) je vous ressemble. Mais
Venite apotemus. L'on apresta carbonnades
a force et belles souppes de
primes, et beut le moyne a son plaisir.

Aulcuns luy tindrent compaignie,
les aultres s'en deporterent. Apres
chascun commenca soy armer et accoustrer.
Et armerent le moyne contre son
vouloir, car il ne vouloit aultres armes
que son froc davant son estomach, et le
baston de la croix en son poing. Toutesfoys

Fu.115.
a leur plaisir feut arme de pied
en cap, et monte sus un bon coursier du
royaulme, et un gros braquemart au
couste. Ensemble Gargantua, Ponocrates,
Gymnaste, Eudemon, et vingt
et cinq des plus adventureux de la maison
de Grandgousier, tous armez a l'advantaige
la lance au poing montez comme
sainct George : chascun ayant un
Harquebouzier en crope.

Comment le Moyne donne couraige
a ses compaignons, et comment
il pendit a une arbre.
Chapitre. xlij.

OR s'en vont les nobles champions
a leur adventure, bien
deliberez d'entendre quelle rencontre
fauldra poursuyvre,
et de quoy se fauldra contregarder, quand
viendra la journee de la grande et horrible
bataille. Et le Moyne leur donne
couraige, disant, Enfans n'ayez ny paour
ny doubte, Je vous conduiray seurement.

[115v]
Dieu et sainct Benoist soient avecques
nous. Si j'avoys la force de mesmes le
couraige, par la mort bieu je vous les
plumeroys comme un canart. Je ne
crains rien fors l'artillerie. Toutesfoys
je scay quelque oraison, que m'a baille le
soubsecretain de nostre abbaye, laquelle
guarentist la personne de toutes bouches
a feu. Mais elle ne me profitera de
rien, Car je n'ay adjouste poinct de foy.
Toutesfoys mon baston de croix fera
diables. Par dieu, qui fera la cane
de vous aultres, je me donne au diable
si je ne le fays moyne en mon lieu et l'enchevestre
de mon froc. Il porte medicine
a couhardise de gens. Avez point ouy
parler du levrier de monsieur de Meurles,
qui ne valloit rien pour les champs,
il luy mist un froc au col, par le corps
dieu il n'eschappoit ny lievre ny regnard
devant luy, et que plus est couvrit toutes
les chiennes du pays, qui au paravant
estoit esrene, et frigidis et maleficiatis.
Le Moyne disant ces parolles

Fu.116.
en cholere passa soubz un noyer tyrant
vers la saullaye, et embrocha la visiere
de son heaulme a la roupte d'une grosse
branche du noyer. Ce non obstant donna
fierement des esperons a son cheval
lequel estoit chastouilleur a la poincte,
en maniere que le cheval bondit en
avant, et le moyne voulant deffaire sa
visiere du croc, lasche la bride, et de la
main se pend aux branches: ce pendent
que le cheval se desrobe dessoubz luy.

Par ce moyen demoura le Moyne
pendent au noyer, et criant a l'aide et au
meurtre, protestant aussi de trahison.
Eudemon premier l'aperceut, et appellant
Gargantua. Sire venez et voyez
Absalon pendu. Gargantua venu considera
la contenence du moyne: et la forme
dont il pendoit, et dist a Eudemon,
Vous avez mal rencontre le comparant
a Absalon. Car Absalon se pendit par
les cheveux, mais le moyne ras de teste
s'est pendu par les aureilles, Aydez moy
(dist le Moyne) de par le diable. N'est il

[116v]
pas bien le temps de jazer? Vous me
semblez les prescheurs decretalistes, qui
disent que quiconques voira son prochain
en dangier de mort, il le doibt sus
peine d'excommunication trisulce plus
toust admonnester de soy confesser et mettre
en estat de grace que de luy ayder.

Quand doncques je les voiray tombez
en la riviere, et prestz d'estre noyez, en
lieu de les aller querir et bailler la main
je leur feray un beau et long sermon de
contemptu mundi, et fuga seculi. et lors
qu'ilz seront roides mors, je les iray pescher.
Ne bouge (dist Gymnaste) mon mignon
je te voys querir, car tu es gentil
petit monachus. Monachus in claustro
non valet ova duo, sed quando est extra
bene valet triginta. J'ay veu des pendus
plus de cinq cens, mais je n'en veis oncques
qui eust meilleure grace en pendilant,
et si je l'avoys aussi bonne je vouldroys
ainsi pendre toute ma vye. Aurez
vous (dist le Moyne) tantost assez presche?
Aidez moy de par dieu, puis que

Fu.117.
de par l'aultre ne voulez. Par l'habit que
je porte vous en repentirez tempore et loco
prelibatis. Allors descenditGymnaste
de son cheval, et montant au noyer
souleva le moyne par les goussetz
d'une main et de l'autre deffist sa visiere
du croc de l'arbre, et ainsi le laissa tomber
en terre, et soy apres. Descendu que feut
le Moyne se deffist de tout son arnoys
et getta l'une piece apres l'autre parmy
le champ et reprenant son baston de la
croix remonta sus son cheval, lequel
Eudemon avoit retenu a la fuite. Ainsi
s'en vont joyeusement tenans le chemin
de la saullaye.

Comment l'escharmouche de Picrochole
feut rencontre par Gargantua.
Et Comment le Moyne tua le
capitaine Tyravant, et puis
fut prisonnier entre
les ennemys.
Chapitre.
xliij.

[117v]

PIcrochole a la relation de ceulx
qui avoient evade a la roupte
lors que Tripet fut estripe feut
esprins de grand courroux, ouyant que
les diables avoient couru suz ses gens,
et tint son conseil toute la nuict, au quel
Hastiveau et Toucquedillon conclurent
que sa puissance estoit telle qu'il pourroit
defaire tous les diables d'enfer s'ilz
y venoient. Ce que Picrochole ne croyoit
du tout, aussy ne s'en defioit il.

Pourtant envoya soubz la conduicte
du conte Tyravant pour descouvrir le
pays seize cens chevaliers tous montez
sus chevaulx legiers en escarmousche,
tous bien aspergez d'eau beniste, et chascun
ayant pour leur signe une estolle en
escharpe, a toutes adventures s'ilz rencontroient
les diables, que par vertus
tant de ceste eau Gringorienne, que des
estolles, yceulx feissent disparoir et esvanouyr.
Coururent doncques jusques
pres la vau Guyon, et la maladerye,
mais oncques ne trouverent personne

Fu.118.
a qui parler, dont repasserent par le dessus,
et en la loge et tugure pastoral, pres
le Couldray trouverent les cinq pelerins.
Lesquelz liez et baffouez emmenerent,
comme s'ilz feussent espies, non obstant
les exclamations, adjurations,
et requestes qu'ilz feissent. Descendus
de la vers Seuille, furent entenduz par
Gargantua. Lequel dist a ses gens. Compaignons
il y a icy rencontre et sont en
nombre trop plus dix foys que nous,
chocquerons nous sus eulx? Que diable
(dist le moyne) ferons nous doncq?
Estimez vous les hommes par nombre,
et non par vertus et hardiesse. Puis
s'escria. Chocquons diables, chocquons.
Ce que entendens les ennemys pensoient
certainement que feussent vrays
diables, dont commencerent fuyr a bride
avallee, excepte Tyravant, lequel coucha
sa lance en l'arrest, et en ferut a toute
oultrance le moyne au milieu de la poictrine,
mais rencontrant le froc horrifique,
rebouscha par le fer, comme si vous frap

[118v]
piez d'une petite bougie contre une enclume.
Adoncq le moyne avec son baston
de croix luy donna entre col et collet
sus l'os Acromion si rudement qu'il
l'estonna: et feist perdre tout sens et movement,
et tomba es piedz du cheval.

Et voyant l'estolle qu'il portoit en escharpe,
dist a Gargantua. Ceulx cy ne
sont que prebstres, ce n'est q'un commencement
de moyne, par sainct Jean je suis
moyne parfaict, je vous en tueray comme
de mousches. Puis le grand gualot
courut apres, tant qu'il atrapa les
derniers et les abbastoit comme seille frapant
a tors et a travers. Gymnaste interrogua
sus l'heure Gargantua, s'ilz
les debvoient poursuyvre. A quoy dist
Gargantua, Nullement. Car selon
vraye discipline militaire, jamais ne
fault mettre son ennemy en lieu de desespoir.
Par ce que telle necessité luy multiplie
sa force, et accroist le couraige, qui
ja estoit deject et failly Et n'y a meilleur
remede de salut a gens estommiz et recreuz

Fu.119.
que de ne esperer salut aulcun.
Quantes victoires ont este tollues des
mains des vaincqueurs par les vaincuz,
quand il ne se sont contentes de raison:
mais ont attempte du tout mettre a internition
et destruire totallement leurs ennemys,
sans en vouloir laisser un seul
pour en porter les nouvelles. Ouvrez
tousjours a voz ennemys toutes les portes
et chemins, et plus tost leurs faictes
un pont d'argent, affin de les renvoyer.

Voyre mais (dist Gymnaste) ilz ont le
moyne. Ont ilz (dist Gargantua) le moyne?
Sus mon honneur, que ce sera a leur
dommaige. Mais affin de survenir a
tous azars, ne nous retirons pas encores
attendons icy en silence. Car je pense
ja assez congnoistre l'engin de noz ennemys,
il se guident par sort non par conseil.
Iceulx ainsi attendens soubz
les noiers, ce pendent le moyne poursuyvoit
chocquant tous ceulx qu'il rencontroit
sans de nully avoir mercy.
Jusque a ce qu'il rencontra un chevalier

[119v]
qui portoit en crope un des pauvres pelerins,
et la le voulent mettre a sac s'escria
le pelerin. Ha monsieur le priour mon
amy, monsieur le priour sauvez moy je
vous en prie. Laquelle parolle entendue
se retournerent arriere les ennemys et
voyans que la n'estoit que le moyne, qui
faisoit cest esclandre, le chargerent de
coups, comme on faict un asne de boys,
mais de tout rien ne sentoit, mesmement
quand ilz frapoient sus son froc, tant il
avoit la peau dure. Puis le baillerent
a guarder a deux archiers, et tournans
bride ne veirent porsonne contre eulx
dont exstimerent que Gargantua estoit
fuy avecques sa bande. Adoncques coururent
vers les noyrettes tant roiddement
qu'ilz peurent pour les recontrer,
et laisserent la le moyne seul avecques
deux archiers de guarde. Gargantua
entendit le bruit, et hennissement des chevaulx,
et dict a ses gens. Compaignons
j'entends le trac de noz ennemys, et ja appercoy
aulcuns d'iceulx qui viennent

Fu.120.
contre nous a la foulle serrons nous
icy, et tenons le chemin en bon ranc, par
ce moyen nous les pourrons recepvoir
a leur perte et a nostre honneur.

Comment le Moyne se deffist
de ses guardes, et comment l'escarmouche
de Picrochole
feut deffaicte.
Chap. xliiij.

LE Moyne les voyant ainsi departir
en desordre, conjectura qu'ilz
alloient charger sus Gargantua
et ses gens, et se contristoit merveilleusement

[120v]
de ce qu'il ne les povoit secourir.
Puis advisa la contenence de ses
deux archiers de guarde, lesquelz eussent
voluntiers couru apres la troupe
pour y butiner quelque chose et tousjours
regardoient vers la vallee en laquelle
ilz descendoient. Dadvantaige
syllogisoit disant, ces gens icy sont
bien mal exercez en faictz d'armes. Car
oncques ne me ont demande ma foy, et
ne me ont ouste mon braquemart.

Soubdain apres tyra son dict braquemart,
et en ferut l'archier qui le tenoit a dextre
luy coupant entierement les venes
jugulaires, et arteres spagitides du col,
avecques le guarguareon, jusques es
deux adenes: et retirant le coup luy entreouvrit
le mouelle spinale entre la seconde
et tierce vertebre, la tomba l'archier
tout mort. Et le moyne detournant
son cheval a gauche courut sus
l'aultre, lequel voyant son compaignon
mort et le moyne adventaige sus soy
cryoit a haulte voix. Ha monsieur le

Fu.121.
priour je me rendz, monsieur le priour
mon bon amy, monsieur le priour. Et le
moyne cryoit de mesmes. Monsieur le
posteriour mon amy, monsieur le posteriour,
vous aurez sus voz pesteres.

Ha (disoit l'archier) monsieur le priour
mon mignon, monsieur le priour, que dieu
vous face abbe. Par l'habit (disoit le
moyne) que je porte je vous feray icy cardinal,
Renczonnez vous les gens de religion?
Vous aurez un chapeau rouge
a ceste heure de ma main. Et l'archier
cryoit, Monsieur le priour, monsieur le
priour, monsieur l'abbe futeur, monsieur
le cardinal, monsieur le tout. Ha, ha, hes,
non Monsieur le priour, mon bon petit
seigneur le priour je me rends a vous.
Et je te rends (dist le moyne) a tous les
diables. Lors d'un coup luy tranchit
la teste, luy coupant le test sus les os
petrux et en levant les deux os bregmatis
et la commissure sagittale, avecques
grande partie de l'os coronal, ce
que faisant luy tranchit les deux meninges

[121v]
et ouvrit profondement les
deux posterieurs ventricules du cerveau
et demoura le craine pendent sus
les espaules a la peau du pericarane
par derriere, en forme d'un bonnet doctoral,
noir par dessus, rouge par dedans.
Ainsi tomba roidde mort en terre. Ce
faict, le Moyne donne des esperons a
son cheval et poursuyt la voye que tenoient
les ennemys, lesquelz avoient rencontre
Gargantua et ses compaignons
au grand chemin, et tant estoient diminuez
au nombre pour l'enorme meutre
que y avoit faict Gargantua avecques
son grand arbre, Gymnaste, Ponocrates,
Eudemon, et les aultres, qu'ilz commencoient
soy retirer a diligence, tous
effrayez et perturbez de sens et entendement
comme s'ilz veissent la propre espece
et forme de mort davant leurs yeulx.

Et comme vous voyez un asne quand
il a au cul un oestre Junonicque, ou
une mouche qui le poinct, courir ca et la
sans voye ny chemin gettant sa charge

Fu.122.
par terre, rompant son frain et renes,
sans aulcunement respirer ny prandre
repos, et ne scayt on qui le meut, car l'on
ne veoit rien qui le touche. Ainsi fuyoient
ces gens de sens desprouveuz, sans
scavoir cause de fuyr tant seulement les
poursuit une terreur Panice laquelle
avoient conceue en leurs ames. Voyant
le moyne que toute leur pensee n'estoit
si non a guaigner au pied, descend
de son cheval, et monte sus une grosse roche
qui estoit sus le chemin, et avecques
son grand braquemart, frappoit sus ces
fuyars a grand tour de bras sans se
faindre ny espargner. Tant en tua
et mist par terre, que son braquemart
rompit en deux pieces. Adoncques pensa
en soy mesmes que c'estoit assez massacre
et tue, et que le reste debvoit eschapper
pour en porter les nouvelles. Pourtant
saisit en son poing une hasche de
ceulx qui la gisoient mors, et se retourna
de rechief sus la roche, passant temps
a veoir fouyr les ennemys, et cullebuter

[122v]
entre les corps mors, excepte que a tous
faisoit laisser leurs picques, espees, lances
et hacquebutes et ceulx qui portoient
les pelerins liez, il les mettoit a pied et
delivroit leurs chevaulx au dictz pelerins,
les retenent avecques soy l'oree de
la haye. Et Toucquedillon, lequel il
retint prisonnier.

Comment le moyne amena les pelerins
et les bonnes parolles
que leur dist Grandgousier.
Chap. xlv.

CEste escarmouche parachevee
se retyra Gargantua
avecques ses gens excepte
le Moyne, et sus la poincte
du jour se rendirent a Grandgousier,
lequel en son lict prioit dieu
pour leur salut et victoire. Et les voyant
tous saulfz et entiers les embrassa de
bon amour, et demanda nouvelles du
moyne. Mais Gargantua luy respondit
que sans doubte leurs ennemys avo

Fu.123.
ient le moyne. Ilz auront (dist Grandgousier)
doncques male encontre. Ce
que avoit este bien vray. Pourtant
encores est le proverbe en usaige, de bailler
le moyne a quelcun. A doncques
commenda qu'on aprestast tresbien a desjeuner,
pour les refraischir, Le tout apreste
l'on appella Gargantua mais
tant luy grevoit de ce que le moyne ne
comparoit aulcunement, qu'il ne vouloit
ny boyre ny manger. Tout soubdain
le moyne arrive, et des la porte de la basse
court, s'escria, vin frays, vin frays,
Gymnaste mon amy. Gymnaste sortit
et veit que c'estoit frere Jan qui amenoit
cinq pelerins, et Toucquedillon prisonnier,
dont Gargantua sortit au davant
et luy feirent le meilleur recueil que peurent,
et le menerent davant Grandgousier,
lequel l'interrogea de toute son adventure.
Le moyne luy disoit tout: et
comment on l'avoit prins, et comment il
s'estoit deffaict des archiers, et la bouche
rie qu'il avoit faict par le chemin, et com

[123v]
ment il avoit recouvert les pelerins, et
amene le capitaine Toucquedillon.

Puis se mirent a bancqueter joyeusement
tous ensemble. Ce pendent Grandgousier
interrogeoit les pelerins, de
quel pays ilz estoient, dont il venoient,
et ou ilz alloient.Lasdaller pour tous
respondit. Seigneur je suis de sainct
Genou en Berry,
Cestuy cy est de Paluau,
Cestuy cy est de Onzay,
Cestuy cy est de Argy,
Et cestuy cy est de Villebrenin. Nous
venons de sainct Sebastian pres de Nantes,
et nous en retournons par noz petites
journees. Voyre mais (dist Grandgousier)
qu'alliez vous faire a sainct Sebastian?
Nous allions (dist Lasdaller)
luy offrir noz votes contre la peste.

O (dist Grandgousier) pauvres gens,
estimez vous que la peste vienne de sainct
Sebastian? Ouy vrayement (respondit
Lasdaler) noz prescheurs nous l'afferment.

Ouy (dist Grandgousier) les faulx

Fu.124.
prophetes vous annoncent ilz telz abuz?
Blasphement ilz en ceste facon les justes
et sainctz de dieu, qu'ilz les font semblables
aux diables, qui ne font que
mal entre les humains? Comme Homere
escript que la peste fut mise en
l'oust des Gregoys par Apolo, et comme
les Poetes faignent un grand tas
de Vejoves et dieux malfaisans. Ainsi
preschoit a Sinays un Caphart, que
sainct Antoine mettoit le feu es jambes.
Sainct Eutrope , faisoit les hydropiques.
Sainct Gildas les folz.
Sainct Genou les gouttes. Mais je
le puniz en tel exemple quoy qu'il me
appellast Heretique, que depuis ce temps
Caphart quiconques n'est auze entrer
en mes terres. Et m'esbahys si vostre
roy les laisse prescher par son royaulme
telz scandales. Car plus sont a punir
que ceulx qui par art magicque ou aultre
engin auroient mis la peste par le
pays. La peste ne tue que le corps. Mais
telz imposteurs empoisonnent les ames.

[124v]

Luy disans ces parolles entra le moyne
tout delibere, et leurs demanda. Dont
este vous, vous aultres pauvres hayres?
De sainct Genou, dirent ilz. Et comment
(dist le moyne) se porte l'abbe Tranchelion
le bon beuveur. Et les moynes,
quelle chere font ilz? Le cor dieu ilz biscotent
voz femmes ce pendent que estes en
romivage. Hinhen (dist Lasdaller) je
n'ay pas peur de la mienne. Car qui la
verra de jour, ne se rompera ja le col
pour l'aller visiter la nuict. C'est (dist
le moyne) bien rentre de picques. Elle
pourroit estre aussi layde que Proserpine,
elle aura par dieu la saccade puis
qu'il y a moynes au tour. Car un bon
ouvrier mect indifferentement toutes
pieces en oeuvre. Que j'aye la verolle,
en cas que ne les trouviez engroissees
a vostre retour. Car seulement l'ombre
du clochier d'une abbaye est feconde.

C'est (dist Gargantua) comme l'eau
du Nile en Egypte, si vous croyez Strabo,
et Pline lib. vij. chap. iij. advise que

Fu.125.
c'est de la miche, des habitz, et des corps.

Lors dist Grandgousier. Allez vous
en pauvres gens au nom de dieu le createur,
lequel vous soit en guide perpetuelle.
Et dorenavant ne soyez faciles a ces
otieux et inutilles voyages. Entretenez
voz familles, travaillez chascun en sa
vocation, instruez voz enfans, et vivez comme
vous enseigne le bon Apostre sainct
Paoul . Ce faisans vous aurez la garde
de dieu, des anges, et des sainctz avecques
vous, et n'y aura peste ny mal qui
vous porte nuysance. Puis les mena
Gargantua prendre leur refection en la
salle: mais les pelerins ne faisoient que
souspirer, et dirent a Gargantua. O
que heureux est le pays qui a pour seigneur
un tel homme. Nous sommes plus edifiez
et instruictz en ces propos qu'il nous a tenu,
qu'en tous les sermons que jamais nous
feurent preschez en nostre ville. C'est
(dist Gargantua) ce que dict Platon lib. v.
de rep. que lors les republiques seroient heureuses,
quand les roys philosopheroient

[125v]
ou les philosophes regneroient. Puis
leur feist emplir leurs bezaces de vivres
leurs bouteilles de vin, et a chascun donna
cheval pour soy soulager au reste du
chemin, et quelques carolus pour vivre.

Comment Grandgousier traicta
humainement Toucquedillon
prisonnier. Chapitre.
xlvj.

TOucquedillon fut presente a Grandgousier,
et interroge par icelluy
sus l'entreprinze et affaires de
Picrochole, quelle fin il pretendoit par
ce tumultaire vacarme, A quoy respon

Fu.126.
dit que sa fin et sa destinee estoit de conquester
tout le pays s'il povoit, pour l'injure
faicte a ses fouaciers. C'est (dist
Grandgousier) trop entreprint, qui trop
embrasse peu estrainct, Le temps n'est
plus d'ainsi conquester les royaulmes
avecques dommaige de son prochain frere
christian, ceste imitation des anciens
Hercules, Alexandres, Hannibalz, Scipions,
Cesars et aultres telz est contraire
a la profession de l'evangile, par lequel
nous est commande, guarder, saulver,
regir et administrer chascun ses pays et
terres, non hostilement envahir les aultres.
Et ce que les Sarazins et Barbares
jadis appelloient prouesses, maintenant
nous appellons briguanderies, et
mechansetez.Mieulx eust il faict soy
contenir en sa maison royallement la
gouvernant: que insulter en la mienne,
hostillement la pillant, car par bien la
gouverner l'eust augmentee, par me piller
sera destruict. Allez vous en au nom
de dieu: suyvez bonne entreprinse, remon

[126v]
strez a vostre roy les erreurs que congnoistrez,
et jamais ne le conseillez, ayant
esgard a vostre profit particulier, car
avecques le commun est aussy le propre
perdu. Quand est de vostre ranczon,
je vous la donne entierement, et veulx
que vous soient rendues armes et cheval,
ainsi fault il faire entre voisins et
anciens amys, veu que ceste nostre difference,
n'est poinct guerre proprement.

Comme Platon. li v de rep. vouloit
estre non guerre nommee, ains sedition
quand les Grecz meuvoient armes les
ungs contre les aultres. Ce que si par
male fortune advenoit, il commande
qu'on use de toute modestie. Si gnerre
la nommez, elle n'est que superficiaire: elle
n'entre poinct au profond cabinet de
noz cueurs. Car nul de nous n'est oultraige
en son honneur: et n'est question
en somme totale, que de rabiller quelque
faulte commise par nos gens, j'entendz et
vostres et nostres. Laquelle encores que
congneussiez, vous doibvez laisser couler

Fu.127.
oultre, car les personnages querelans
estoient plus a contempner, que a ramentevoir,
mesmement leurs satisfaisant selon
le grief, comme je me suis offert. Dieu
sera juste estimateur de nostre different,
lequel je supplye plus tost par mort me
tollir de ceste vie, et mes biens deperir
davant mes yeulx, que par moy ny les
miens en rien soit offensé. Ces parolles
achevees appella le moyne, et davant
tous luy demanda, frere Jan mon
bon amy estez vous qui avez prins le capitaine
Toucquedillon icy present? Syre
(dist le moyne) il est present, il a eage et
discretion, j'ayme mieulx que le sachez
par sa confession, que par ma parolle.
A doncques dist Toucquedillon. Seigneur
c'est luy veritablement qui m'a prins, et je
me rends son prisonnier franchement.

L'avez vous (dist Grandgousier au
moyne) mis a rancon? Non, dist le moyne.
De cela je ne me soucie. Combien (dist
Grandgousier) voudriez vous de sa
prinse? Rien rien (dist le moyne) cela ne

[127v]
me mene pas. Lors commenda Grandgousier,
que present Toucquedillon feussent
contez au moyne soixante et deux
mille saluz, pour celle prinse. Ce que feut
faict ce pendent qu'on feist la collation
au dict Toucquedillon, au quel demanda
Grandgousier s'il vouloit demourer
avecques luy, ou si mieulx aymoit retourner
a son roy? Toucquedillon respondit,
qu'il tiendroit le party lequel il
luy conseilleroit. Doncques (dist Grandgousier)
retournez a vostre roy, et dieu
soit avecques vous. Puis luy donna
une belle espee de Vienne, avecques le
fourreau d'or faict a belles vignettes
d'orfeverie, et un collier d'or pesant sept
cens deux mille marcz, garny de fines
pierreries, a l'estimation de cent soixante
mille ducatz, et dix mille escuz present
honorable. Apres ces propos monta
Toucquedillon sus son cheval Gargantua
pour sa seurete luy bailla trente
hommes d'armes, et six vingt archiers
soubz la conduite de Gymnaste, pour le

Fu.128.
mener jusques es portes de la Rocheclermaud,
si besoing estoit. Icelluy departy
le moyne rendit a Grandgousier
les soixante et deux mille salutz qu'il
avoit repceu, disant. Syre ce n'est ores,
que vous doibvez faire telz dons. Attendez
la fin de ceste guerre, car l'on ne scait
quelz affaires pourroient survenir. Et
guerre faicte sans bonne provision d'argent,
n'a' q'un souspirail de vigueur.

Les nerfz des batailles sont les pecunes.
Doncques (dist Grandgousier) a la fin
je vous contenteray par honneste recompense,
et tous ceulx qui me auront bien servy.

Comment Grandgousier manda querir
ses legions, et comment Toucquedillon
tua Hastiveau, puis fut
tue par le commandement
de Picrochole.
Chap. xlvij.

EN ces mesmes jours, ceulx de
Besse, du Marche vieux, du
bourg sainct Jacques du Trainneau,

[128v]
de Parille, de riviere, des roches
sainct Paoul, du Vau breton, de
Pautille, du Brehemont, du pont de
Clam, de Cravant, de Grandmont, des
Bourdes de la ville au Mere, de Huymes
de Serge, de Husse, de sainct Louant,
de Panzoust, des Coldreaux, de
Verron, de Coulaines, de chose, de Varenes,
de Bourgueil, de l'isle Boucard,
du Croulay, de Narsy, de Cande, de
Montsoreau, et aultres lieux confins en
voierent devers Grandgousier ambassades,
pour luy dire qu'ilz estoient advertis
des tordz que luy faisoit Picrochole
et pour leur ancienne confederation, ilz
luy offroient tout leur povoir tant de
gens, que d'argent, et aultres munitions
de guerre. L'argent de tous montoit
par les pactes qu'ilz luy avoient, six
vingt quatorze millions deux escuz et
demy d'or. Les gens estoient quinze mille
hommes d'armes, trente et deux mille
chevaux legiers, quatre vingtz neuf mille
harquebousiers, cent quarante mille adventuriers,

Fu.129.
unze mille deux cens canons,
doubles canons, basilicz et spiroles.
Pionniers quarante sept mille, le tout
souldoye et avitaille pour six moys et
quatre jours. Lequel offre Gargantua
ne refusa, ny accepta du tout.

Mais grandement les remerciant,
dist, qu'il composeroit ceste guerre par
tel engin que besoing ne seroit tant empescher
de gens de bien. Seulement
envoya qui ameneroit en ordre les legions
lesquelles entretenoit ordinairement
en ses places de la deviniere, de
Chaviny, de Gravot, et Quinquenays
montant en nombre deux mille cinq cens
hommes d'armes soixante et six mille
hommes de pied vingt et six mille arquebuziers,
deux cens grosses pieces d'artillerye,
vingt et deux mille Pionniers,
et six mille chevaulx legiers, tous par
bandes, tant bien assorties de leurs thesauriers,
de vivandiers, de mareschaulx
de armuriers, et aultres gens necessaires
au trac de bataille: tant bien instruict

[129v]
en art militaire, tant bien armez, tant
bien recongnoissans et suivans leurs
enseignes, tant soubdains a entendre et
obeir a leurs capitaines. tant expediez
a courir, tant fors a chocquer, tant prudens
a l'adventure, que mieulx ressembloient
une harmonie d'orgues et concordante
d'horologe, q'une armee, ou gensdarmerie
Toucquedillon arrive se
presenta a Picrochole, et luy compta au
long ce qu'il avoit et faict et veu. A la fin
conseilloit par fortes parolles qu'on feist
apoinctement avecques Grandgousier
lequel il avoit esprouve le plus homme
de bien du monde, adjoustant que ce n'estoit
ny preu, ny raison molester ainsi
ses voisins, desquelz jamais n'avoient
eu que tout bien. Et au reguard du principal:
que jamais ne sortiroient de ceste
entreprinse que a leur grand dommaige
et malheur Car la puissance de Picrochole
n'estoit telle, que aisement ne
les peust Grandgousier mettre a sac.
Il n'eust acheve ceste parolle, que Hastiveau

Fu.130.
dist tout hault. Bien malheureux
est le prince qui est de telz gens servy,
qui tant facilement sont corrompuz
comme je congnoys Toucquedillon. Car
je voy son couraige tant change que voluntiers
se feust adjoinct a noz ennemys
pour contre nous batailler et nous trahir,
s'ilz l'eussent voulu retenir: mais comme
vertus est de tous tant amys que ennemys
louee et estimee, aussi meschante
est tost congneue et suspecte. Et pose que
d'icelle les ennemys se servent a leur profit
si ont ilz tousjours les meschans et
traistres en abhomination. A ces parolles
Toucquedillon impatient tyra
son espee, et en transperca Hastiveau un
peu au dessus de la mammelle guauche
dont mourut incontinent. Et tyrant
son coup du corps, dist franchement.
Ainsi perisse qui feaulx serviteurs blasmera.
Picrochole soubdain entra en
fureur, et voyant l'espee et fourreau tant
diapre, dist. Te avoit on donne ce baston,
pour en ma presence tuer maligne

[130v]
ment mon tant bon amy Hastiveau.

Lors commenda a ses archiers qu'ilz le
meissent en pieces. Ce que feut faict sus
l'heure, tant cruellement que la chambre estoit
toute pavee de sang. Puis feist honorablement
inhumer le corps de Hastiveau
et celluy de Toucquedillon getter par
sus les murailles en la vallee. Les
nouvelles de ces oultraiges feurent
sceues par toute l'arme, dont plusieurs
commencerent murmurer contre Picrochole,
tant que Grippe pinault luy dist.
Seigneur je ne scay quelle yssue sera de
ceste entreprinse. Je voy voz gens peu
confermes en leurs couraiges. Ilz considerent
que sommes icy mal pourveuz
de vivres, et ja beaucoup diminuez en
nombre, par deux ou troys yssues.

Davantaige il vient grand renfort
de gens a voz ennemys. Si nous sommes
assiegez une foys, je ne voy poinct
comment ce ne soit a nostre ruyne totale.
Bren, bren, dist Picrochole, vous
semblez les anguillez de Melun. vous

Fu.131.
criez davant qu'on vous escorche, laisses
les seulement venir.

Comment Gargantua assaillit
Picrochole dedans la Rocheclermaud
et defist l'armee
dudict Picrochole.
Chap. xlviij.

GArgantua eut la charge totale
de l'armee, son pere demoura
en son fort. Et leur
donnant couraige par bonnes
parolles, promist grandz
dons a ceulx qui feroient quelques prouesses.
Puis gaignerent le gué de Vede,
et par basteaulx et pons legierement
faictz passerent oultre d'une traicte. Puis
considerant l'assiete de la ville que estoit
en lieu hault et adventageux, delibera
celle nuyct sus ce qu'estoit de faire. Mais
Gymnaste luy dist Seigneur telle est
la nature et complexion des Francoys,
que ilz ne valent que a la premiere poincte.
Lors ils sont pires que diables. Mais

[131v]
s'ilz sejournent ilz sont moins que femmes.
Je suis d'advis que a l'heure presente
apres que voz gens auront quelque
peu respire et repeu, faciez donner l'assault.
L'advis feut trouve bon. Adoncques
produict toute son armee en plain
camp, mettant les susdictes du couste
de la montee. Le moyne print avecques
luy six enseignes de gens de pied,
et deux cens hommes d'armes, et en grande
diligence traversa les marays, et gaingna
au dessus le puy jusques au grand
chemin de Loudun. Ce pendent l'assault
continuoit, les gens de Picrochole
ne scavoient si le meilleur estoit sortir
hors et les recepvoir, ou bien guarder la
ville sans bouger. Mais furieusement
sortit avecques quelque bande
d'hommes d'armes de sa maison: et la
feut receu et festoye a grandz coups de
canon qui gresloient devers les coustaux,
dont les Gargantuistes se retirerent
au val, pour mieulx donner lieu
a l'artillerye. Ceulx de la ville defendoient

Fu.132.
le mieulx que povoient, mais les
traictz passoient oultre par dessus sans
nul ferir. Aulcuns de la bande saulvez
de l'artillerie donnerent fierement sus
nos gens, mais peu profiterent, car tous
feurent repceuz entre les ordres, et la ruez
par terre. Ce que voyans se vouloient
retirer, mais ce pendent le moyne avoit
occupe la passaige. Parquoy se mirent
en fuyte sans ordre ny maintien.
Aulcuns vouloient leur donner la chasse,
mais le moyne les retint craignant
que suyvant les fuyans perdissent leurs
rancz, et que sus ce poinct ceulx de la ville
chargeassent sus eulx. Puis attendant
quelque espace, et nul ne comparant
a l'encontre, envoya le duc Phrontiste
pour admonnester Gargantua a ce qu'il
avanceast pour gaigner le cousteau a
la gauche pour empescher la retraicte
de Picrochole par celle porte. Ce que
feist Gargantua en toute diligence, et y
envoya quatre legions de la compaignie
de Sebaste, mais si tost ne peurent gaigner

[132v]
le hault, qu'ilz ne rencontrassent
en barbe Picrochole et ceulx qui avecques
luy s'estoient espars. Lors chargerent
sus roiddement, toutesfoys grandement
feurent endommaigez par ceulx
qui estoient sus les murs en coupz de
traict et artillerie. Quoy voyant Gargantua
en grande puissance alla les secourir,
et commenca son artillerie a hurter
sus ce quartier de murailles, tant
que toute la force de la ville y feut revocquee.
Le moyne voyant celluy couste
lequel il tenoit assiege, denué de gens
et guardes, magnanimement tyra vers
le fort et tant feist qu'il monta sus luy et
aulcuns de ses gens pensant que plus
de crainte et de frayeur donnent ceulx
qui surviennent a un conflict, que ceulx
qui lors a leur force combattent. Toutesfoys
ne feist oncques effroy, jusques
a ce que tous les siens eussent guaigne
la muraille excepte les deux cens hommes
d'armes qu'il laissa hors pour les
hazars. Puis s'escria horriblement et

Fu.133.
les siens ensemble, et sans resistence tuerent
les guardes d'icelle porte, et la ouvrirent
hommes d'armes et en toute fierete
coururent ensemble vers la porte
de L'orient, ou estoit le desarroy. Et
par derriere renverserent toute leur
force. Voyans les assiegez de tous
coustez, et les Gargantuistes avoir gaigne
la ville, se rendirent au moyne a mercy.
Le moyne leurs feist rendre les bastons
et armes et tous retirer et reserrer
par les eglises saisissant tous les bastons
des croix, et commettant gens es portes
pour les garder de yssir. Puis ouvrant
celle porte orientale sortit au secours de
Gargantua. Mais Picrochole pensoit
que le secours luy venoit de la ville
et par oultrecuidance se hazarda plus
que devant: jusques a ce que Gargantua
s'escrya. Frere Jan mon amy, frere
Jan en bon heure soyez venu. Adoncques
congnoissant Picrochole et ses
gens que tout estoit desespere, prindrent
la fuyte en tous endroictz. Gargantua

[133v]
les poursuyvit jusques pres Vaugaudry
tuant et massacrant, puis sonna la
retraicte.

Comment Picrochole fuiant feut
surprins de males fortunes
et ce que feit Gargantua
apres la bataille.
Chap. xlix.

PIcrochole ainsi desespere s'en fuyt
vers L'isle Bouchart, et au chemin
de Riviere son cheval bruncha
par terre, a quoy tant feut indigne
que de son espee le tua en sa chole, puis
ne trouvant personne qui le remontast
voulut prendre un asne du moulin qui
la aupres estoit, mais les meusniers le
meurtrirent tout de coups, et le destrousserent
de ses habillemens, et luy baillerent
pour soy couvrir une meschante
sequenye. Ainsi s'en alla le pauvre
cholericque, puis passant l'eau au port
Huaux, et racontant ses males fortunes
feut advise par une vieille Lourpidon,

Fu.134.
que son royaulme luy seroit rendu, a la
venue des Cocquecigrues; depuis ne
scait on qu'il est devenu. Toutesfoys
l'on m'a dict qu'il est de present pauvre
gaignedenier a Lyon cholere comme davant.
Et tousjours se guemente a tous
estrangiers de la vonue des Cocquecigrues,
esperant certainement scelon la
prophetie de la vieille, estre a leur venue
reintegre a son royaulme. Apres leur
retraicte Gargantua premierement recensa
les gens, et trouva que peu d'iceulx
estoient peryz en la bataille, scavoir est
quelques gens de pied de la bande du
capitaine Tolmere, et Ponocrates qui
avoit un coup de harquebouze en son
pourpoinct. Puis les feist refraischer
chascun par sa bande et commanda es
thesauriers que ce repas leur feust defraye
et paye, et que l'on ne feist oultrage
quelconques en la ville, veu qu'elle estoit
sienne, et apres leur repas ilz comparussent
en la place davant le chasteau, et la
seroient payez pour six moys. Ce que

[134v]
feut faict, puis feist convenir davant
soy en ladicte place tous ceulx qui la restoient
de la part de Picrochole, esquelz
presens tous ses Princes et capitaines
parla comme s'ensuyt.

La contion que feist Gargantua
es vaincus.
Chap. l.

NOs peres, ayeulx, et ancestres
de toute memoyre, ont este de ce
sens et ceste nature: que des batailles
par eulx consommees ont pour
signe memorial des triumphes et victoires
plus voluntiers erige trophees et
monumens es cueurs des vaincuz par
grace: que es terres par eulx conquestees
par architecture. Car plus estimoient
la vive souvenance des humains
acquise par liberalite, que la mute inscription
des arcs, colomnes, et pyramides
subjecte es calamitez de l'air, et envie d'un
chascun. Souvenir assez vous peut de
la mansuetude, dont ilz userent envers

Fu.135,
les Bretons a la journee de sainct Aubin
du Cormier: et a la demolition de
Parthenay. Vous avez entendu, et entendent
admirez le bon traictement qu'il
feirent es Bares de Spagnola, qui
avoient pille, depopule, et saccaige les fins
maritimes de Olone et Thalmondoys.

Tout ce ciel a este remply des louanges
et gratulations que vous mesmes et
vos peres feistes lors que Alpharbal
roy de Canarre non assovy de ses fortunes
envahyt furieusement le pays de
Onys exercent la piraticque en toutes
les isles Armoricques et regions confines.
Il feut en juste bataille navale prins et
vaincu de mon pere, au quel Dieu soit
garde et protecteur. Mais quoy? Au cas
que les aultres roys et Empereurs, voyre
qui se font nommer Catholicques
l'eussent miserablement traicte, durement
emprisonne, et ranconne extremement: il
le traicta courtoisement, amiablement
le logea avecques soy en son palays, et
par incroyable debonnaireté le renvoya

[135v]
en saufconduyt, charge de dons, charge
de graces, charge de toutes offices
d'amytie. Qu'en est il advenu? Luy retourne
en ses terres feist assembler tous
les princes et estatz de son royaulme,
leurs exposa l'humanite qu'il avoit en
nous congneu et les pria sur ce deliberer
en facon que le monde y eust exemple,
comme avoit ja en nous de gracieusete
honeste: aussi en eulx de honestete gracieuse.
La feut decrete par consentement
unanime, que l'on offreroit entiere
ment leurs terres dommaines et royaulme,
a en faire selon nostre arbitre.

Alpharbal en propre personne soubdain
retourna avecques neuf mille trente
et huyt grandes naufz oneraires, menant
non seulement les thesors de sa
maison et lignee royalle, mais pres que
de tout le pays. Car soy embarquant
pour faire voille au vent Vesten Nordest:
chascun a la foulle gettoit dedans
icelle or, argent, bagues, joyaulx, espiceries,
drogues et odeurs aromaticques.

Fu.136.
Papegays, Pelicans, Guenons, Civettes,
Genettes, Porczespicz. Poinct
n'estoit filz de bonne mere repute, qui
dedans ne gettast ce que avoit de singulier.
Arrive que feut vouloit baiser les
piedz de mondict pere, le faict fut estime
indigne: et ne feut tolere: ains fut embrasse
socialement: offrit ses presens, ilz
ne feurent receupz, par trop estre excessifz,
se donna mancipe et serf voluntaire,
soy et sa posterite: ce ne feut accepte par
ne sembler equitable: ceda par le decret
des estatz ses terres et royaulme offrant
la transaction et transport signee, seelle
et ratifie de tous ceulx qui faire le debvoient:
ce fut totalement refuse, et les
contractz gettes au feu. La fin feut,
que mon dict pere commenca lamenter
de pitie et pleurer copieusement, considerant
le franc vouloir et simplicite des
Canarriens: et par motz exquis et sentences
congrues diminuoit le bon tour
qu'il leur avoit faict, disant ne leur avoit
faict bien qui feut a l'estimation d'un bouton,

[136v]
et si rien d'honnestete leur avoit monstre,
il estoit tenu de ce faire. Mais tant
plus l'augmentoit Alpharbal. Quelle
feut l'yssue? En lieu que pour sa rancon
prinze a toute extremite, eussent peu
tyrannicquement exiger vingt foys cent
mille escutz et retenir pour houstaigers
ses enfants aisnez. Ilz se sont faictz tributaires
perpetuelz, et obligez nous bailler
par chascun an deux millions d'or
affine a vingt quatre Karatz, Ilz nous
feurent l'annee premiere icy payez: la seconde
de franc vouloir en paierent.xxiij
cens mille escuz la tierce.xxvj cens mille,
la quarte troys millions, et tant tousjours
croissent de leur bon gre, que serons
contrainctz leurs inhiber de rien
plus nous apporter. C'est la nature
de gratuite. Car le temps qui toutes
choses ronge et diminue, augmente, et accroist
les biensfaictz, par ce q'un bon tour
liberalement faict a homme de raison,
croist continuement par noble pensee et
remembrance. Ne voulant doncques

Fu.137.
aulcunement degenerer de la debonnairete
hereditaire de mes parens, maintenant
je vous absoluz et delivre, et vous
rends francs et liberes comme par avant.

D'abondant serez a l'yssue des portes
payez chascun pour troys moys, pour
vous pouvoir retirer en voz maisons et
familles, et vous conduiront en saulvete
six cens hommes d'armes et huyct mille
hommes de pied soubz la conduicte de
mon escuyer Alexandre, affin que par
les paisans ne soyez oultragez. Dieu
soit avecques vous. Je regrette de tout
mon cueur que n'est icy Picrochole. Car
je luy eusse donne a entendre que sans
mon vouloir, sans espoir de accroistre
ny mon bien, ny mon nom, estoit faicte
ceste guerre. Mais puis qu'il est esperdu,
et ne scayt on ou, ny comment est esvanouy,
je veulx que son royaulme demeure
entier a son filz. Lequel par ce
qu'est par trop bas d'eage, (car il n'a encores
cinq ans accomplyz) sera gouverne
et instruict par les anciens princes et

[137v]
gens scavans du royaulme. Et par
autant q'un royaulme ainsi desole, seroit
facilement ruine, si on ne refrenoit la
convoytise et avarice des administrateurs
d'icelluy: je ordonne et veux que Ponocrates
soit sus tous ses gouverneurs
entendant, avecques auctorite a ce requise,
et assidu avecques l'enfant: jusques
a ce qu'il le congnoistra idoine de povoir
par soy regir et regner. Je considere
que facilite trop enervee et dissolue de
pardonner es malfaisans, leur est occasion
de plus legierement de rechief mal
faire, par ceste pernicieuse confiance de
grace. Je considere que Moyse, le plus
doulx homme qui de son temps feust sus
le terre, aigrement punissoit les mutins
et seditieux peuple de Israel. Je considere
que Jules Cesar empereur tant
debonnaire, que de luy dict Ciceron, que
sa fortune rien plus souverain n'avoit,
si non qu'il pouvoit: et sa vertus meilleur
n'avoit, sinon qu'il vouloit tousjours
sauver, et pardonner a un chascun. Icelluy

Fu.138.
toutesfoys ce non obstant en certains
endroictz punit rigoureusement les
aucteurs de rebellion. A ces exemples
je veulx que me livrez avant le departir:
premierement ce beau Marquet,
qui a este source et cause premiere de ceste
guerre par sa vaine oultrecuidance,
Secondement ses compaignons fouaciers,
qui feurent negligens de corriger
sa teste folle sus l'instant. Et finablement
tous les conseillers, capitaines officiers
et domestiques de Picrochole: lesquelz
le auroient incite, loue, ou conseille de sortir
ses limites pour ainsi nous inquieter.

Comment les victeurs Gargantuistes
feurent recompensez
apres la bataille.
Chapitre. lj.

CEste concion faicte par Gargantua,
feurent livrez les
sediteux par luy requis:
exceptez Spadassin, Merdaille
et Menuail: lesquelz

[138v]
estoient fuyz six heures davant la bataille
L'un jusques au col de laignel,
d'une traicte, l'aultre jusques au val de
vyre , l'aultre jusques a Logroine sans
derriere soy reguarder, ny prandre alaine
par chemin et deux fouaciers, lesquelz
perirent en la journee. Aultre
mal ne leurs feist Gargantua: sinon
qu'il les ordonna pour tirer les presses
a son imprimerie: laquelle il avoit nouvellement
instituee. Puis ceulx qui
la estoient mors il feist honorablement
inhumer en la vallee des Noirettes, et
au camp de Bruslevieille. Les navres
il feist panser et traicter en son grand
Nosocome. Apres advisa es dommaiges
faictz en la ville et habitans: et les feist
rembourcer de tous leurs interest a leur
confession et serment. Et y feist bastir
un fort chasteau: y commettant gens et
guet pour a l'advenir mieulx soy defendre
contre les soubdaines esmeutes.

Au departir remercia gratieusement
tous les soubdars de ses legions: qui

Fu.139.
avoient este a ceste defaicte, et les renvoya
hyverner en leurs stations et guarnisons.
Exceptez aulcuns de la legion
Decumane, lesquelz il avoit veu en la
journee faire quelques prouesses: et les
capitaines des bandes lesquelz il amena
avecques soy devers Grandgousier.

A la veue et venue d'iceulx le bon homme
feut tant joyeux, que possible ne seroit
le descripre. Adonc leurs feist un
festin le plus magnificque, le plus abundant
et plus delitieux, que feust veu depuis
le temps du roy Assuere. A l'issue
de table il distribua a chascun d'iceulx
tout le parement de son buffet qui estoit
au poys de dishuyt cent mille quatorze
bezans d'or: en grand vases d'antique,
grands pontz, grans bassins, grands
tasses, couppes, potetz, candelabres, calathes,
nacelles, violiers, drageouoirs,
et aultre telle vaisselle toute d'or massif,
oultre la pierrerie, esmail et ouvraige,
qui par estime de tous excedoit en pris
la matiere d'iceulx. Plus, leurs feist con

[139v]
ter, de ses coffres a chascun douze cens
mille escutz contens. Et d'abundant a
chascun d'iceulx donna a perpetuite (excepte
s'ilz mouroient sans hoirs) ses chasteaulx,
et terres voizines selon que plus
leurs estoient commodes. A Ponocrates
donna la Rocheclermaud, a Gymnaste
le Couldray, a Eudemon, Montpensier.
Le Rivau, a Tolmere, a Ithybole,
Montsoreau, a Acamas Cande,
Varenes, a Chironacte, Gravot, a Sebaste,
Quinquenays, a Alexandre, Ligre a
Sophrone et ainsi de ses aultres places.

Comment Gargantua feist bastir
pour le moyne l'abbaye
de Theleme. Chapitre.
lij.

REstoit seulement le moyne
a pourvoir. Lequel Gargantua
vouloit faire abbe de
Seuille : mais il le refusa.
Il luy voulut donner l'abbaye de Bourgueil
ou de sainct Florent, laquelle mieulx

Fu.140.
luy duiroit, ou toutes deux, s'il les prenoit
a gre. Mais le moyne luy fist responce
peremptoire, que de moyne il ne
vouloit charge ny gouvernement, Car
comment (disoit il) pourroy je gouverner
aultruy, qui moymesmes gouverner ne
scaurois? Si vous semblez que je vous
aye faict, et que puisse a l'advenir faire
service agreable, oultroyez moy de fonder
une abbaye a mon devis. La demande
pleut a Gargantua et offrit tout
son pays de Theleme jouste la riviere
de Loyre, a deux lieues de la grande forest
du port Huault Et requist a Gargantua
qu'il instituast sa religion au contraire
de toutes aultres. Premierement
doncques (dist Gargantua) il n'y
fauldra ja bastir murailles au circuit:
car toutes aultres abbayes sont fierement
murees. Voyre, dist le moyne. Et
non sans cause ou mur y a et davant et
derriere, y a force murmur, envie, et conspiration
mutue. Davantaige veu que
en certains convents de ce monde est en

[140v]
usance: que si femme aulcune y entre
(j'entends des preudes et publicques) on
nettoye la place par laquelle elles ont
passe, feut ordonne que si religieux ou
religieuse y entroit par cas fortuit, on
nettoiroit curieusement tous les lieulx
par lesquelz auroient passe. Et par
ce que es religions de ce monde tout compasse,
limite, et reigle par heures, feut decreté
que la ne seroit horrologe ny quadrant
aulcun. Mais selon les occasions
et oportunitez seroient toutes les
oeuvres dispensees. Car (disoit Gargantua)
la plus vraye perte du temps
qu'il sceust estoit de compter les heures.
Quel bien en vient il? et la plus grande
resverie du monde estoit soy gouverner
au son d'une cloche, et non au dicte de
bon sens et entendement. Item par ce
qu'en icelluy temps on ne mettoit en religion
des femmes, si non celles que estoient
borgnes, boyteuses, bossues, laydes,
defaictes, folles, insensees, maleficies, et
tarees: ny les hommes si non catarrez,

Fu.141.
mal nez, niays et empesche de maison.

A propos (dist le moyne) une femme
qui n'est ny belle ny bonne, a quoy vault
toille? A mettre en religion, dist Gargantua.
Voyre, dist le moyne, et a faire des
chemises? Feut ordonne que la ne seroient
repceues si non les belles, bien formees,
et bien naturees: et les beaulx bien formez,
et bien naturez. Item par ce que
es conventz des femmes ne entroient
les hommes si non a l'emblee et clandestinement:
feut decrete que ja ne seroient
la les femmes au cas que n'y feussent
les hommes? ny les hommes en cas que
n'y feussent les femmes. Item par ce
que tant hommes que tant femmes une
foys repceuez en religion apres l'an de
probation estoient forcez et astrinctz y de
meurer perpetuellement leur vie durante
feust estably que tant hommes que femmes
la repceuz, sortiroient quand bon
leurs sembleroit franchement et entierement.
Item par ce que ordinairement
les religieux faisoient troys veuz: scavoir

[141v]
est de chastete, pauvrete, et obedience:
fut constitue, que la honorablement
on peult estre marie, que chascun feut riche,
et vesquist en liberte: Au reguard
de l'eage legitime, les femmes y estoient
repceues depuis dix jusques a quinze
ans: les hommes depuis douze jusques
a dix et huict.

Comment feust bastie et dotee l'abbaye
des Thelemites.
Chapitre. liij.

POur le bastiment, et assortiment
de l'abbaye Gargantua feist livrer
de content vingt et sept cent
mille huyt cent trente et un mouton a la
grand laine, et par chascun an jusques
a ce que le tout feust parfaict assigna
sus la recepte de la Dive seze cent soixante
et neuf mille escuz au soleil et autant
a l'estoille poussiniere: Pour la
fondation et entretenement d'icelle donna
a perpetuite vingt troys cent soixante
neuf mille cinq cens quatorze nobles,

Fu.142.
a la rose de rente fonciere indemnez, amortyz,
et solvables par chascun an a la porte
de l'abbaye Et de ce leurs passa belles
lettres.Le bastiment feut en figures
exagone en telle facon que a chascun
angle estoit bastie une grosse tour
ronde: a la capacite de soixante pas
en diametre. Et estoient toutes pareilles
en grosseur et protraict. La riviere de
Loyre decoulloit sus l'aspect de Septentrion.
Au pied d'icelle estoit une des tours
assise, nommee Artice. Et tirant vers L'orient
estoit une aultre nommee Calaer.
L'aultre ensuivant Anatole. L'aultre
apres Mesembrine, l'aultre apres hesperie.
La derniere, Cryere. Entre chascune
tour estoit espace de troys cent douze
pas. Le tout basty a six estages, comprenent
les caves soubz terre pour un.
Le second estoit voulte a la forme d'une
anse de panier. Le reste estoit embrunche
de guy de Flandres a forme de culz
de lampes, Le dessus couvert D'ardoize
fine: avec l'endousseure de plomb a figures

[142v]
de petitz manequins et animaulx
bien assortiz et dorez avec les goutieres
que yssoient hors la muraille entre les
croyzees, pinctes en figure diagonale
de or et azur, jusques en terre, ou finissoient
en grands eschenaulx qui tous conduisoient
en la riviere par dessoubz le
logis. Ledict bastiment estoit cent foys
plus magnificque que n'est Bonivet, ne
Chambourg, ne Chantilly. Car en ycelluy
estoient neuf mille troys cens trente
et deux chambres: chascune guarnie
de arriere chambre, cabinet, guarderobbe,
chapelle, et yssue en un grande salle.
Entre chascune tour au mylieu dudict
corps de logis estoit une viz brizee dedans
icelluy mesmes corps. De laquelle
les marches estoient part de porphyre,
part de pierre Numidicque, part de marbre
serpentin: longues de xxij. piedz: l'es
pesseur estoit de troys doigtz, l'assiete par
nombre de douze entre chascun repous.
En chascun repous estoient deux beaulx
arceaux d'antique, par lesquelz estoit

Fu.143.
repceu la clarte: et par iceulx on entroit
en un cabinet faict a clere voys de largeur
de ladicte viz: et montoit jusques
au dessus la couverture, et la finoit en
pavillon. Par icelle viz on entroit de
chascun couste en une grande salle, et des
salles es chambres. Depuis la tour
Artice jusques a Cryere estoient les
belles grandes librairies en Grec, Latin,
Hebrieu, Francoys, Tuscan, et Hespaignol:
disparties par les divers estaignes
selon iceulx langaiges. Au mylieu
estoit une merveilleuse viz, de laquelle
l'entree estoit par le dehors du logis en
un arceau large de six toizes. Icelle estoit
faicte en telle symmetrie et capacite,
que six hommes d'armes la lance sus
la cuisse povoient de fronc ensemble monter
jusques au dessus de tout le bastiment.
Depuis la tour Anatole jusques
a Mesembrine estoient belles grandes
galleries toutes pinctes des antiques
prouesses histoires et descriptions de la
terre. Au milieu estoit une pareille mon

[143v]
tee et porte comme avons dict du couste
de la riviere. Sus icelle porte estoit escript
en grosses lettres antiques ce
que s'ensuit.

Inscription mise sus la grande
porte de Theleme.
Chapitre. liiij.

CY n'entrez pas hypocrites, bigotz,
Vieulx matagotz,
marmiteux borsouflez.
Torcoulx, badaulx plus
que n'estoient les Gotz.
Ny Ostrogotz, precurseurs des magotz;
Haires, cagotz, caffars empantouflez.
Gueux mitouflez, frapars escorniflez,
Befflez, enflez, fagoteurs de tabus
Tirez ailleurs pour vendre voz abus.

Voz abus meschans.
Rempliroient mes camps
De meschancete.
Et par faulsete
Troubleroient mes chants
Vos abus meschans.

Fu.144.
Cy n'entrez pas maschefains practiciens,
Clers, basauchiens mangeurs du populaire.
Officiaulx, scribes, et pharisiens
Juges, anciens, qui les bons parroiciens
Ainsi que chiens mettez au capulaire.
Vostre salaire est au patibulaire.
Allez y braire: icy n'est faict exces,
Dont en voz cours on deust mouvoir proces.

Proces et debatz
Peu font cy d'ebatz
Ou l'on vient s'esbatre.
A vous pour debatre
Soient en pleins cabatz
Proces et debatz.

Cy n'entrez pas vous usuriers chichars,
Briffaulx, leschars, qui tousjours amassez,
Grippeminaulx, avalleurs de frimars
Courbez, camars, qui en vous coquemars
De mille marcs ja n'auriez assez.
Poinct esguassez n'estes quand cabassez
Et entassez poiltrons a chicheface.
La male mort en ce pas vous deface.

[144v]
Face non humaine
De telz gens qu'on maine
Raire ailleurs: ceans
Ne seroit seans.
Vuidez ce dommaine
Face non humaine.

Cy n'entrez pas vous rassotez mastins
Soirs ny matins, vieux chagrins et jalous.
Ny vous aussi seditieux mutins
Larves, lutins, de dangier palatins,
Grecz ou Latins plus a craindre que Loups
Ny vous gualous verollez jusqu'a l'ous
Portez voz loups ailleurs paistre en bon (heur
Croustelevez remplis de deshonneur

Honneur, los, deduict
Ceans est deduict
Par joyeux acords.
Tous sont sains au corps.
Par ce bien leur dict
Honneur, los, deduict.

Cy entrez vous, et bien soyez venuz
Et parvenuz tous nobles chevaliers.

Fu.145.
Cy est le lieu ou sont les revenuz
Bien advenuz: affin que entretenuz
Grands et menuz, tous soyez a milliers.
Mes familiers serez et peculiers
Frisques gualliers, joyeux, plaisans mignons
En general tous gentilz compaignons.

Compaignons gentilz
Serains et subtilz
Hors de vilité,
De civilité
Cy sont les oustilz
Compaignons gentilz.

Cy entrez vous qui le sainct evangile
En sens agile annoncez, quoy qu'on gronde
Ceans aurez un refuge et bastille
Contre l'hostile erreur, qui tant postille
Par son faulx stile empoizonner le monde
Entrez, qu'on fonde icy la foy profonde
Puis qu'on confonde et par voix, et par rolle
Les ennemys de la saincte parolle.

La parolle saincte,
Ja ne soit extaincte

[145v]
En ce lieu tressainct.
Chascun en soit ceinct,
Chascune ay enceincte
La parolle saincte.

Cy entrez vous dames de hault paraige
En franc couraige. Entrez y en bon heur.
Fleurs de beaulté, a celeste visaige,
A droit corsaige, a maintien prude et saige
En ce passaige est le sejour d'honneur.
Le hault seigneur, qui du lieu fut donneur
Et guerdonneur, pour vous l'a ordonné,
Et pour frayer a tout prou or donné,

Or donne par don
Ordonne pardon
A cil qui le donne.
Et tresbien guerdonne
Tout mortel preu d'hom
Or donne par don.

Comment estoit le manoir
des Thelemites. Chapitre.
lv.

Fu.146.

AU millieu de la basse
court estoit une fontaine
magnificque de bel Alabastre.
Au dessus les
troys Graces avecques
cornes d'abondance. Et gettoient l'eau par
les mamelles, bouche, aureilles, yeulx, et
aultres ouvertures du corps.

Le dedans du logis sus ladicte basse
court estoit sus gros pilliers de Cassidoine
et Porphyre, a beaulx ars d'antique.
Au dedans desquelz estoient belles
gualeries longues et amples, aornées
de pinctures, et cornes de cerfz, licornes.
Rhinoceros, Hippopotames, dens
de Elephans, et aultres choses spectables.
Le logis des dames comprenoit
depuis la tour Artice, jusques a la porte
Mesembrine. Les hommes occupoient
le reste. Devant ledict logis des dames,
affin qu'elles eussent l'esbatement,
entre les deux premieres tours: au dehors
estoient les lices, l'hippodrome, le
theatre, et natatoires, avecques les bains

[146v]
mirificques a triple solier, bien garniz
de tous assortemens et foyzon d'eau de
Myre, jouxte la riviere estoit le beau
jardin de plaisance. Au millieu d'icelluy
le beau Labirynte. Entre les deux
aultres tours estoient les jeux de paulme
et de grosse balle. Du couste de la
tour Cryere estoit le vergier plein de
tous arbres fructiers, toutes ordonnées
en ordre quincunce. Au bout estoit le
grand parc, foizonnant en toute sauvagine.
Entre les tierces tours estoient
les butes pour l'arquebuse, l'arc, et l'arbaleste.
Les offices hors la tour Hesperie
a simple estaige. L'escurye au dela
des offices. La faulconnerie au davant
d'icelles, gouvernée par asturciers
bien expers en l'art. Et estoit annuellement
fournie par les Candiens,
Venitiens, et Sarmates de toutes sortes
d'oiseaux paragons.

Aigles,

Gerfaulx,

Autours,

Sacres,

Laniers,

Faulcons,

Esparviers,

Esmerillons,

Fu.147.

Et aultres: tant bien faictz et domesticquez
que partans du chasteau pour
s'esbatre es champs prenoient tout ce
que rencontroient. La venerie estoit
un peu plus loing tyrant vers le parc.

Toutes les salles, chambres, et cabinetz
estoient tapissez en diverses sortes
selon les saisons de l'annee. Tout le
pave estoit couvert de drap verd. Les
lictz estoient de broderie. En chascune
arriere chambre estoit un miroir de
christallin enchassé en or fin, au tour
garny de perles, et estoit de telle grandeur,
qu'il povoit veritablement representer
toute la personne. A l'issue des
salles du logis des dames estoient les
parfumeurs et testonneurs, par les
mains desquelz passoient les hommes
quant ilz visitoient les dames. Iceulx
fournissoient par chascun matin les
chambres des dames, d'eau rose, d'eau
de naphe, et d'eau d'ange, et a chascune la
precieuse cassollette vaporante de toutes
drogues aromatiques.

[147v]

Comment estoient vestuz les religieux
et religieuses de
Theleme. Chapitre.
lvj.

LEs dames au commencement
de la fondation se habilloient
a leur plaisir et arbitre. Depuis
feurent reformeez par
leur franc vouloir en la facon que s'ensuyt.
Elles portoient chausses d'escarlatte,
ou de migraine, et passoient lesdictes
chausses le genoul au dessus par
troys doigtz, justement. Et ceste liziere
estoit de quelques belles broderies et des
coupeures. Les jartieres estoient de
la couleur de leurs bracelletz, et comprenoient
le genoul au dessus et dessoubz.

Les souliers, escarpins, et pantoufles
de velours cramoizi rouge, ou violet,
deschicquettées a barbe d'escrevisse.

Au dessus de la chemise vestoient la
belle Vasquine de quelque beau camelot
de soye. Sus icelle vestoient la

Fu.148.
Verdugale de tafetas blanc, rouge, tanné
grys etc. Au dessus, la cotte de tafetas
d'argent faict a broderies de fin or
et a l'agueille entortillé, ou selon que bon
leur sembloit et correspondent a la disposition
de l'air, de satin, damas, velours
orange, tanné, verd, cendré, bleu, jaune,
clair, rouge, cramoyzi, blanc, drap d'or,
toille d'argent, de canetille, de brodure
selon les festes. Les robbes selon la
saison, de toille d'or a frizure d'argent, de
satin rouge couvert de canetille d'or, de
tafetas blanc, bleu, noir, tanné, sarge de
soye, camelot de soye, velours, drap d'argent,
toille d'argent, or traict, velours
ou satin porfilé d'or en diverses protraictures.
En esté quelques jours en lieu
de robbes portoient belles Marlottes
des parures susdictes, ou quelques bernes
a la Moresque de velours violet a
frizure d'or sus canetille d'argent, ou a
cordelieres d'or garnies aux rencontres
de petites perles Indicques. Et tousjours
le beau panache scelon les couleurs

[148v]
des manchons et bien guarny de
papillettes d'or. En hyver robbes de
tafetas des couleurs comme dessus: fourrées
de loups cerviers, genettes noires,
martres de Calabre zibelines, et aultres
fourrures precieuses. Les patenostres,
anneaulx, jazerans, carcans,
estoient de fines pierreries, escarboucles,
rubys, balays, diamans saphiz, esmeraudes,
turquoyzes, grenatz, agathes,
berilles, perles et unions d'excellence.

L'acoustrement de la teste estoit selon
le temps. En hyver a la mode Francoyse.
Au prin temps a L'espagnole. En
esté a la Tusque. Exceptez les festes et
dimanches, esquelz portoient accoustrement
Francoys, par ce qu'il est plus honorable,
et mieulx sent la pudicité matronale.
Les hommes estoient habillez
a leur mode, chausses pour le bas d'estamet
ou serge drape d'escarlatte, de
migraine, blanc ou noir. Les hault
de velours d'icelles couleurs ou bien pres
approchantes: brodées et deschicquetées

Fu.149.
selon leur invention. Le pourpoint
de drap d'or, d'argent, de velours, satin,
damas, tafetas, de mesmes couleurs,
deschicquettés, broudez, et acoustrez en
paragon. Les aguillettes de soye de
mesmes couleurs, les fers d'or bien esmaillez.
Les sayez et chamarres de
drap d'or, toille d'or, drap d'argent, velours
porfilé a plaisir. Les robbes autant precieuses
comme des dames. Les ceinctures
de soye de couleurs du pourpoinct,
chascun la belle espée au cousté, la poignee
dorée, le fourreau de velours de la
couleur des chausses, le bout d'or, et de
orfevrerie. Le poignart de mesmes.

Le bonnet de velours noir, garny de
force bagues et boutons d'or. La plume
blanche par dessus mignonnement,
partie a paillettes d'or: au bout desquelles
pendoient en papillettes, beaulx rubiz,
esmerauldes etc. Mais telle sympathie
estoit entre les hommes et les femmes,
que par chascun jour ilz estoient
vestuz de semblable parure. Et pour a

[149v]
ce ne faillir estoient certains gentilz hommes
ordonnez pour dire es hommes par
chascun matin, quelle livree les dames
vouloient en icelle journée porter. Car
le tout estoit faict selon l'arbitre des dames.
En ces vestements tant propres et
accoustremens tant riches, ne pensez que
eulx ny elles perdissent temps aulcun,
car les maistres des garderobbes avoient
toute la vesture tant preste par chascun
matin: et les dames de chambre tant
bien estoient aprinses, que en un moment
elles estoient prestes et habillez de
pied en cap. Et pour iceulx acoustremens
avoir en meilleur oportunité.

Au tour du boysde Theleme estoit
un grand corps de maison long de demye
lieue, bien clair et assorty, en laquelle
demouroient les orfevres, lapidaires
brodeurs, tailleurs, tireurs d'or, veloutiers,
tapissiers, et aultelissiers, et la oeuvroient
chascun de son mestier, et le tout
pour les susdictz religieux et religieuses.

Iceulx estoient fourniz de matiere et

Fu.150.
estoffe par les mains du seigneur Nausiclete,
lequel par chascun an leurs rendoit
sept navires des Isles de Perlas
et Canibales, chargées de lingotz d'or,
de soye crue, de perles et pierreries. Si
quelques unions tendoient a vetuste, et
changeoient de naifve blancheur: icelles
par leur art renouvelloient en les donnant
a manger a quelques beaulx cocqs,
comme on baille cure es faulcons.

Comment estoient reiglez les Thelemites
a leur maniere de vivre.
Chapitre. lvij.

TOute leur vie estoit employée
non par loix, statuz ou reigles
mais selon leur vouloir et franc
arbitre. Se levoient du lict quand bon
leur sembloit: beuvoient, mangeoient, travailloient,
dormoient quand le desir leur
venoit. Nul ne les esveilloit nul ne les
parforceoit ny a boyre, ny a manger, ny
a faire chose aultre quelconques. Ainsi
l'avoit estably Gargantua. En leur reigle

[150v]
n'estoit que ceste clause. Fay ce que
vouldras. Par ce que gens liberes,
bien néz, bien instruictz, conversans en
compaignies honnestes ont par nature
un instinct, et aguillon, qui tousjours les
poulse a faictz vertueux, et retire de vice
lequel ilz nommoient honneur. Iceulx
quand par vile subjection et contraincte
sont deprimez et asserviz, detournent la
noble affection par laquelle a vertuz
franchement tendoient, a deposer et enfraindre
ce joug de servitude. Car nous
entreprenons tousjours choses defendues
et couvoitons ce que nous est denié.

Par ceste liberté entrerent en louable
emulation de faire tous ce que a un
seul voyoient plaire. Si quelqun ou
quelcune disoit beuvons, tous buvoient.
Si disoit jouons, tous jouoient. Si disoit
allons a l'esbat es champs, tous y
alloient. Si c'estoit pour voller ou chasser
les dames montées sus belles hacquenées
avecques leurs palefroy gourrier
sus le poing mignonement enguantelé

Fu.151.
portoient chascune, ou un Esparvier, ou
un Laneret, ou un Esmerillon: les hommes
portoient les aultres oyseaulx.

Tant noblement apprins, qu'il n'estoit
entre eulx celluy, ne celle qui ne
sceust lire, escripre, chanter, jouer d'instrumens
harmonieux, parler de cinq
et six langaiges, et en iceulx composer
tant en carme que en oraison solue.

Jamais ne feurent veuz chevaliers
tant preux, tant gualans, tant dextres
a pied, et a cheval, plus vers, mieulx remuans,
mieulx manians tous bastons
que la estoient. Jamais ne feurent
veues dames tant propres, tant mignonnes,
moins fascheuses, plus doctes
a la main, a l'agueille, a tout acte muliebre
honneste et libere, que la estoient.

Par ceste raison quand le temps venu
estoit que aulcun d'icelle abbaye, ou
a la requeste de ses parens, ou pour
aultres causes voulust issir hors, avecques
soy il emmenoit une des dames,
celle laquelle l'auroit prins pour son de

[151v]
vot, et estoient ensemble mariez. Et si bien
avoient vescu a Theleme en devotion et
amytié: encores mieulx la continuoient
ilz en mariaige, d'autant se entreaymoient
ilz a la fin de leurs jours, comme le premier
de leurs nopces. Je ne veulx oublier
vous descripre un enigme qui fut trouve
aux fondemens de l'abbaye, en une grande
lame de bronze. Tel estoit comme s'ensuyt.

CREDITS

Creative Commons Paternité–Pas d'Utilisation Commerciale–Pas de Modification 2.0 France. 2014

Edition du texte : Bibliothèques Virtuelles Humanistes (Centre d'Études Supérieures de la Renaissance)

http://renom.univ-tours.fr

Réalisation de l'ePub : DIGISCRIB (Miguel Crespo Balzac)

@ : contact@digiscrib.com

NOTICE

François Rabelais, Gargantua, Lyon, 1542

Titre long : La vie treshorrificque du grand Gargantua, pere de Pantagruel jadis composee par M. Alcofribas abstracteur de quinte essence.

Auteur : Rabelais (François)

Publication : 1542

Lieu de publication : Lyon | Libraire : Juste (François)

Format : 16°
Collation : 155 f., [1], 2-155, [1] f. (sig. A-T8 V4)
Domaine : Littérature | Genre : Roman
Langue(s) : Français, Latin, Grec, Langue artificielle.

Localisation : Médiathèque Equinoxe, Fonds Bourdillon, Châteauroux, France | Cote : B343_2

Reliure : Reliure maroquin ocre (XVIIIe siècle ; la même reliure que B 344, B 329). Dos à 4 nerfs. Tranches dorées.
Provenance : Legs de Jean-Louis Bourdillon.
Note(s) : Cette transcription est le résultat de plusieurs strates : l’établissement du texte pour le CD-Rom Rabelais et sa version en ligne (Nice, 1994-95), sa révision pour l’édition de La Licorne (Poitiers, 1999) et enfin la version encodée à partir des exemplaires de la BnF (Rés.Y2 2134), de l’Université de Virginie (Gordon collection 1542_R25), de la Médiathèque Equinoxe de Châteauroux (fac-similé en ligne : Fonds Bourdillon B360446201 B343_2). Marie-Luce Demonet, 22/07/2011.

Numérisation : Bibliothèques Virtuelles Humanistes

Bibliographie :
- Rabelais (Fr.), Gargantua, Lyon, 1542, Bibliothèque nationale de France, RES-Y2-2134.
- Rabelais (Fr.), Gargantua, Lyon, 1542, Gordon collection, R25.
- Rabelais (Fr.), Oeuvres complètes, Edition établie, présentée et annotée par Mireille Huchon, avec la collaboration de François Moreau, Paris, Gallimard, 1994.
- Rabelais (Fr.), Oeuvres romanesques (les cinq livres de Pantagruel), Edition en fac-dissimilé avec index sur CD-ROM sous la direction de Marie-Luce Demonet, Poitiers, La licorne, Collection Textes Rares, UFR Langues Littératures Poitiers - Maison des Sciences de l'Homme et de la Société, 1999.
- Plan (P-P), Bibliographie Rabelaisienne, Les éditions de Rabelais de 1532 à 1711, Nieuwkoop, B. de Graaf, 1965, n° 38.
- Patureau (J.), Catalogue des livres imprimés et manuscrits de la bibliothèque de la ville de Châteauroux, Châteauroux, 1883, n° 2858.
- Rawles (S.) et Screech (M.), A New Rabelais Bibliography, Genève, 1987, n° 23 (p. 145-147).

Autre(s) numérisation(s) :
Gordon Collection (cote R25).

Corpus : Epistemon / Rabelais
Normes éditoriales :
- État du texte : Dissimilé et désabrégé
- Normalisation :
Les numéros de page manquants sont ajoutés entre crochets.
La transcription suit l'exemplaire de Châteauroux.
Transcripteur(s) : Laboratoire EQUIL XVI, Université Blaise-Pascal, Clermont-Ferrand, dir. Marie-Luce Demonet (1994-1999).
URL de référence :
http://www.bvh.univ-tours.fr:8080/xtf/view?docId=tei/B360446201_B343_2/B360446201_B343_2_tei.xml&doc.view=notice;
Crédits : Creative Commons Paternité–Pas d'Utilisation Commerciale–Pas de Modification 2.0 France. 2011
Mise en ligne : 22/07/2011
Dernière mise à jour : 18/07/2013

Cette notice est mise à disposition selon les termes de la Licence Creative Commons Attribution - Pas d’Utilisation Commerciale - Pas de Modification" 2.0 France.